
Argument 


Cine este Arsenie Boca? Dacă cineva s-ar fi ostenit să 
pună această întrebare cu treizeci de ani în urmă, puțini ar 
fi știut să răspundă în vreun fel. Pusă în zilele noaștre, în- 
trebarea primește nenumărate răspunsuri: un sfânt, Sfân- 
tul Ardealului, un făcător de minuni, un vindecător, un 
vrăjitor, un călugăr luminat, un ascet intelectual, un ocultist, 
un impostor etc. Oricare ar fi răspunsul, chipul lui Arsenie 
Boca reprodus de pe o fotografie de tinereţe te întâmpină 
pretutindeni: la piaţă, la spital, în autobuz, în taxi, la su- 
permarket, pe tarabe, în librării, la frizerie, în instituţii 
publice și private, adică oriunde cineva speră că omul acesta 
are puterea de a face viața mai bună, mai frumoasă, mai 
ușoară și de a alina suferința de orice fel. Este, cu siguranță, 
mai prezent în viața multor credincioși decât Iisus Hristos. 

Pe internet circulă petiții pentru canonizarea lui. Firme 
de turism fac oferte de pelerinaj la Prislop, promițând că 
acela e un loc unde se întâmplă minuni. Acum câţiva ani, 
prin împrejurimile Clujului se vindeau sticluţe cu apă vin- 
decătoare de la mormântul lui Arsenie Boca. În cutiile 
poștale se strecoară câte o coală de hârtie împăturită cu 
grijă despre mărturia cuiva care l-a cunoscut și care poves- 
teşte cum Părintele Arsenie l-a lecuit de o boală gravă prin 
puterea rugăciunii. La sfârșitul mărturiei, ți se indică să dai 

foaia mai departe dacă vrei să ai și tu parte de binecuvân- 
tarea lui Arsenie Boca. 

Cine este, așadar, acest om care, mai mult decât oricine 
în România contemporană, reușește să dea sens și speranță 
atâtor vieți deznădăjduite, lipsite, altminteri, de orice spri- 
jin din partea instituţiilor statului sau a Bisericii? Este 
cultul lui o vastă operațiune de marketing religios și-atât? 
Are viața lui datele recognoscibile ale vieților de sfinți ai 
creștinătății? Cum se face că un om preocupat de profunde 
căutări intelectuale şi care s-a declarat în repetate rânduri 
împotriva „minunismului“ a ajuns să fie asociat atât de 
insistent cu miracolul, cu fantasticul, cu paranormalul? 

Iată câteva întrebări din care a rezultat, până la urmă, 
această carte. E vorba despre o biografie a lui Arsenie Boca 
bazată pe documente și mărturii din Arhiva Consiliului 
Naţional pentru Studierea Arhivelor Securităţii (ACNSAS), 
pe amintiri și evocări publicate de-a lungul timpului în 
cărţi, ziare și broșuri, pe scrierile lui, puţine și greu de 
autentificat, pe o hermeneutică a frescelor pictate de el, 
pe lecturile lui, atât cât pot fi ele urmărite și intuite de-a 
lungul vieţii sale. Dosarele CNSAS conţin multe declaraţii 
făcute de Arsenie Boca cu prilejul diferitelor anchete. Nu 
există dovezi că i-ar fi fost smulse sub tortură. Conţin, de 
asemenea, rapoarte ale unor informatori, colaboratori ai 
Securităţii sau turnători, precum și declaraţii ale unor 
oameni care i-au fost apropiați. Am reținut din dosare date, 
fapte, situaţii reale. Am ignorat, în schimb, interpretările, 
adesea inepte, ale angajaţilor Securităţii, preferând să le 
citesc mai curând printre rânduri decât să le iau în serios. 

Biografia este un gen literar de graniță — între document 
şi roman istoric — mai puţin practicat și cunoscut în Româ- 
nia, unde se confundă adesea abordarea romanțată, care 
face portretul idealizat al unei personalităţi, cu abordarea 
documentară, prin care se redă literar, dar cât mai aproape 

de adevărul istoric, povestea vieţii unei personalități. Cartea 
de față, ca și celelalte biografii pe care le-am scris, aparţine, 
cel puţin în intenţia mea, genului biografiei documentare. 

Sunt încredințată că, dincolo de procesul de canonizare 
a lui Arsenie Boca și de controversele pe care acesta le 
stârnește, dincolo de turismul religios și de politicile bise- 
ricești, povestea vieţii lui este cel puţin la fel de pasionantă 
ca un pelerinaj la locurile secrete din noi înşine, unde se 
nasc deopotrivă spaimele şi speranţele. 


Jianul din vale 


În primăvara anului 1910 ziarele anunță sfârșitul lu- 
mii. Cometa Halley va apărea pe cer în luna mai. Coada 
ei de gaze toxice va acoperi Pământul și va stinge orice 
suflare de viață. Cometa se vede, într-adevăr, cu ochiul li- 
ber, e fotografiată pentru prima oară și ziarele își dublează 
tirajele. Oamenii trăiesc zilele din urmă pendulând între 
panică și o curiozitate grozavă. 

Departe de forfota apocaliptică stârnită de presa de 
peste ocean, care-i ţine la curent pe cititori cu cele mai re- 
cente declaraţii ale astronomilor, oamenilor de știință și 
prezicătorilor, într-un orășel din Carpaţi, în Imperiul Aus- 
tro-Ungar, gazetele publică și ele descrieri ale cerului stră- 
bătut de „astrul renumit“: 

„Priveliştea e splendidă când zarea fermecătoare a come- 
tei se ivește la orizonul de răsărit pe la 2h i5m. Nucleul 
strălucitor, de mărimea 1-2, trena dreptlineară, de 5-6 grade 
în lungime, înclinată spre orizon, dar în radiul vector cu 
Soarele; întreg fenomenul aduce cu apariţia din 28 Octom- 
vrie 1835, relatată de Arago. Îndemnăm pe cetitori să se 
convingă de realitate privind ceriul de la răsărit între orele 
2-3 dimineaţa (când e senin). Soarele răsare pe la 4 h după 
timpul nostru, iar cometa vreo ıh 30 m înainte de Soare.“ 


1. Gazeta Transilvaniei, anul LXXIII, Braşov, 1(124) Maiu, 1910. 

Primii care văd cometa sunt țăranii, căci numai pe ei 
îi „apucă zorile zilei afară la câmp, în cântecul dezmier- 
dător al paserilor, în aerul îmbălsămat al tuturor florilor.“! 
Probabil că cine vede cometa o vede totuși din întâmplare. 

Nu însă și pasionaţii de ştiinţe oculte. Ei urmăresc cu 
atenţie corespondenţele dintre fenomenele astronomice și 
fenomenele de natură spirituală. Se vorbește despre o ști- 
ință a spiritului. Ce taine ascunde apariția cometei? Cum 
influențează marile mișcări cosmice microcosmosul care 
este ființa omului? Ideile noi circulă rapid de la un capăt la 
altul al Imperiului. Se aude că un filozof şi ezoterist austriac, 
Rudolf Steiner, ţine conferințe despre înțelesurile adânci 
ale apariției cometei Halley în evoluţia omului. El este 
inițiatorul unui curent de gândire ce reînvie mistica creș- 
tină punând-o în slujba unei științe a spiritului și a unui 
creștinism fără confesiuni. 

La precedentele ei apariţii, spune Steiner publicului adu- 
nat să-l asculte la Stuttgart, cometa Halley a prevestit ilu- 
minismul secolului al XVIII-lea și materialismul secolului 
al XIX-lea. De aceea, omenirea trebuie să acţioneze împo- 
triva influenței acestei comete care îndreaptă conștiința 
umană spre planul fizic al existenţei. Ei bine, soluţia este o 
nouă concepţie spirituală despre lume, numită antropozofie.? 
În același an, 1910, Rudolf Steiner publică una dintre cărţile 
fundamentale ale acestei științe a spiritului: Die Geheimwis- 
senschaft im Umriss (Ştiinţa ocultă), tradusă peste patru 
ani în franțuzește sub titlul La Science occulte. Traducerea 
o face imediat accesibilă publicului român francofon. 

Teoriile antropozofice, metodele de scrutare a mecanis- 
melor minţii umane, exerciţiile de antrenare a voinţei și 
depășire a limitelor fizice își găsesc drumul spre edituri, 


1. Ibid. 
2. Rudolf Steiner, Apariția lui Christos în Lumea Eterică, 
Univers Enciclopedic, Bucureşti, 2014, p. 121. 

chioșcuri, librării și biblioteci și în variante românești. Din- 
colo de Carpaţi, la Bârlad, apare revista Hipnotismul, spi- 
ritismul, magia, redactată de Constantin Kappa Nicolau, 
şi, sub aceeași semnătură, ediţia a treia a unui bestseller 
(cu reeditări până în zilele noastre!) care captase imagi- 
naţia publicului: Ocultismul — Curs teoretic şi practic asu- 
pra magnetismului personal, hipnotismului, fachirismului, 
magiei etc. Arta de a reuşi în orice întreprindere (Tipografia 
C.D. Lupaşcu, 1910). Un fel de manual de dezvoltare per- 
sonală menit să le asigure succesul în viaţă cititorilor dis- 
puși să-i urmeze indicaţiile. Această carte va fi citită în 
secret, generaţii la rând, de mai toți tinerii ambițioși dor- 
nici să răzbească în viață. 

Unul dintre ei tocmai se naște, pe 29 septembrie, într-un 
sat ardelean din Imperiu: Fëlváca, ulterior Vaţa de Sus. 
Funcţionarul maghiar al primăriei îi consemnează nașterea 
din părinţii Creștina Popa, de 18 ani, cu două clase primare, 
şi un pantofar din Brad, Iosif Petru Boca, trecut în acte și 
ca loszef Peter Boka, cu 11 ani mai în vârstă decât soţia sa. 
În timp ce numele de familie indică îndeletnicirea tatălui: 
boka în maghiară înseamnă gleznă, numele de botez al 
mamei e un indiciu etnic: în Ardealul vremii, românii orto- 
docşi şi greco-catolici se consideră singurii adevărați creș- 
tini. Confesiunile calvină, luterană sau romano-catolică 
asociate cu stăpânirea austro-ungară sunt socotite mai pu- 
țin creștine. Creștina este greco-răsăriteană, adică orto- 
doxă, și provine dintr-o familie de ţărani înstăriți. Românii 
din Transilvania sunt în proporție mai mare greco-catolici 
(31,1%) decât ortodocși (27,7%)! iar vorbitorii de limbă ro- 
mână reprezintă puţin peste jumătate din totalul populaţiei 
şi trăiesc în cea mai mare parte la sate. 

Prenumele copilului nu e inspirat din calendarul biseri- 
cesc, ci, mai curând, din istoria tumultuoasă și din geografia 


1. V. Lucian Boia, Cum s-a românizat România, Humanitas, 
2018, p. 61. 

acestei regiuni a Imperiului în care ortodocșii și greco-cato- 
licii sunt uniţi în aceeași luptă pentru supraviețuirea şi 
drepturile românilor. Numele înscris în actele oficiale e o 
adaptare a sunetelor românești la grafia maghiară: Jianu 
Vălean, adică Jianul din vale, devine astfel, în catastifele 
administrative, Zian Vălean. Cum izvoarele Jiului nu sunt 
tocmai departe, corespondența onomastică e de la sine în- 
țeleasă. Legenda lui Iancu Jianu este şi ea încă vie în sudul 
Ardealului. Nașterea micului Jianu/Zianu are loc în casa 
bunicilor materni de pe valea dealului Bujoara: prin urmare, 
pruncul e un vălean. 

O altă versiune onomastică ar indica drept origine a 
numelui Zian o străveche sărbătoare din Dacia romană, 
Sânzienele (de unde Sân Zian), asociată cu ziua Sfântului 
Ioan Botezătorul, primul om care, având darul vederii spi- 
rituale, îl anunţă și îl recunoaște pe Hristos, îndemnând 
lumea să-și schimbe viața. Cum Sânzienele și Sfântul loan 
Botezătorul se serbează pe 24 iunie, iar copilul e născut pe 
29 septembrie, această variantă pare puţin credibilă și ține, 
probabil, de mitologizarea ulterioară a numelui lui Zian. 

Funcţionarul ungur n-are însă instrucție în științele spi- 
ritului și nici nu bănuiește că, prin schimbarea grafiei nu- 
melui, inaugurează, de fapt, un destin cu multiple fațete și 
măști. 

Copilul e declarat greco-catolic, după confesiunea tată- 
lui plecat la muncă în America, într-o vreme în care mulți 
ardeleni trec Atlanticul în căutarea unei vieți mai bune şi, 
de îndată ce-și găsesc de lucru, încep să trimită bani celor 
de-acasă. Se estimează că numărul românilor emigrați în 
America, în majoritate ţărani, cei mai mulți ardeleni, e de 
aproximativ o sută de mii și că, an de an, ei trimit în ţară 
echivalentul a peste 30 de milioane de coroane. 


Timid şi ascultător 


America industrială e un tărâm al neprevăzutului. Cine 
ştie ce mai aduce și cometa! Greco-catolicii ardeleni aflați la 
muncă peste ocean pot fi însă liniștiți: până la urmă, Papa 
nu a fost tulburat de apariția cometei, după cum titrează 
ziarul New York Times („Pope Not Impressed by Halley's 
Comet“). Viaţa își urmează cursul. Încă nu e sfârșitul lumii. 

Imigranții sosiți de curând pot cu greu să-și întemeieze 
familii. Numărul bărbaţilor depășește cu mult numărul 
femeilor şi „numai unii dintre așa-numiții intelectuali s-au 
căsătorit cu streine“. Păstrarea „firii românești“ este ame- 
nințată de amestecătura străinilor și de mutările lor frec- 
vente dintr-un oraş în altul, în căutarea unui loc de muncă 
stabil. 

Proaspăt înființate, bisericile românești (greco-catolică 
şi ortodoxă) nu au o evidență strictă a enoriașilor, şi „popora- 
țiunea românească [...] se premenește mereu cu emigranți 
noi, cari vin în locul celor ce, după o ședere de câţiva ani, se 
întorc acasă. lar numărul celor ce vin este întotdeauna mai 
mare decât numărul celor ce pleacă acasă“, scrie autorul 
unui prim articol despre „emigrațiunea română“ în America, 
din paginile revistei Luceafărul. În incinta parohiilor sunt 
organizate cursuri de învățare a limbii engleze. 

Țăranii ardeleni se adaptează din mers, devenind peste 
noapte muncitori în fabrici. „Mai ales la început, o vreme 

oarecare lucrau într-o fabrică, spre pildă din Cleveland, 
apoi o vreme oarecare în altă fabrică, din Pittsburg sau 
alt oraș; o vreme oarecare se îndeletniceau cu un fel de 
muncă, apoi peste câtăva vreme cu alt fel, după cum va- 
riau condiţiile de traiu și cererea de brațe muncitoare, 
urmată de plată mai bună.“ Nu se știe cât a stat în Ame- 
rica pantofarul Iosif Boca și nici în ce fabrici a muncit. Ar 
apărea într-o fotografie făcută în Ohio în 1920: e un ins 
vânjos, cu mustăți strașnice tunse în furculiță și cu pieptul 
brăzdat în diagonală de o panglică tricoloră.2 Descriind 
suburbiile orașelor metalurgice americane locuite de imi- 
granţi, cronicarul contemporan cu ei al revistei Luceafărul 
priveşte lucrurile cu ochii ardeleanului de la poalele mun- 
ţilor Apuseni: „În aceste orașe este veșnic fum. Noaptea 
orizontul e luminat de para focurilor din topitoare și stro- 
pit de o ploaie de scântei; ziua, cerul e plumburiu de fumul 
negru ce iese din sutele de coșuri uriașe ale fabricilor. 
Iarna zăpada numai câteva ceasuri e albă, apoi se ames- 
tecă cu scrum. Vara, florile numai câteva ceasuri sunt 
curate, apoi înnegresc. Frunzele n-au culoarea verzie bo- 
gată a frunzelor de la noi, ci sunt galbene și ofilite. Viaţa 
stăpânește numai în centrul comercial al acestor orașe. În 
cartierele locuite de muncitori este tăcere. Casele toate 
sunt încuiate. Ici-colo de vezi o femeie sau vreun copil — 
toți căsenii muncesc în fabrică. Numai cătră seară și cătră 
dimineață, când se face schimbul de muncitori în fabrici 
— mai este viaţă și în aceste cartiere. Muncitorii noștri 
Români, obișnuiți acasă cu munca sănătoasă de la câmp, 


1. V. „Românii din America, o călătorie de studii în Statele Unite“, 
în Luceafărul, anul XII, nr. 7, Sibiu, 1913. 

2. Poza a fost pusă în circulaţie pe internet de Florin Duţu, 
autorul unei biografii a lui Arsenie Boca publicată la Editura 
Floare albă de colţ în 2015. 

o duc greu la început cu noul fel de traiu atât de strein 
pentru ei.“l 

Dacă a plecat în America înainte de nașterea lui Zian, 
Iosif Boca ar fi trebuit să se întoarcă după numai doi ani, 
în vara anului 1912, când este conceput cel de-al doilea 
copil al familiei, fetița Viorela Minka, născută în martie 
1913 şi decedată în luna octombrie a aceluiași an. Potrivit 
acestei ipoteze, ar rezulta că Boca-tatăl ar fi făcut mai 
multe călătorii în America de vreme ce anul 1920 îl găsește 
în Ohio. Cu excepția numelui său, Iosif, nici unul dintre 
numele membrilor familiei nu se regăsește în vreun calen- 
dar creştin. Minka e un diminutiv de la Vilhelmina/Wilhel- 
mina, iar Viorela indică floral luna nașterii. 

Copilăria micului Zian începe în cătunul de la poalele 
pădurii și pe dealurile de la Vaţa, în familia maternă. În 
serile cu lună plină, își însoțește bunica la cules de ierburi 
de leac şi de descântec. Îi urmărește apoi mâinile care cu- 
răţă de pământ rădăcinile și pun la uscat pe plita de lut 
frunzele şi tulpinile. Agățați în grindă, săculeți cu plante 
uscate răspândesc un miros îndepărtat şi adormitor de 
câmp înflorit. Dacă se îmbolnăvește, bunica îi ia capul în 
poala ei și îl descântă de deochi, ţinând alături o strachină 
cu apă în care a pus un ou crud. Moaie din când în când o 
crenguță de busuioc în apă şi-l atinge cu ea pe la tâmple, 
îngânând cuvinte despre duhuri neștiute. Oul e lumea per- 
fectă, universul începuturilor încă nestricat de suferință. 

Când tatăl lui începe să trimită bani rudelor de la Brad, 
târg minier aflat la 23 de kilometri depărtare de Vaţa, co- 
pilul e luat în grijă de familia paternă. Părăsește lumea 
ierburilor și a animalelor și misterele prin care bunica păs- 
trează echilibrul lumii și intră în orășelul cu veche tradiție 
romană de exploatare a metalelor, unde îl așteaptă altfel 


1. Ion Iosif Șchiopul, „Românii din America“, V, în Luceafărul, 
1913, nr. 11, Sibiu. 

de aventuri: casa rudelor are bibliotecă, partituri muzicale 
şi atlase cu poze. 

Timpul puștiului timid, cu ochi când verzi, când albaștri, 
după cum se reflectă în ei lumina zilei, și cu părul negru, 
se împarte riguros între munci gospodărești și ore de citit 
şi socotit pe care le petrece cu vărul Vasile. Familia de na- 
ționaliști a mătușii Ana (căsătorită Crucin), sora tatălui 
său, dă o mână de ajutor la creșterea și educaţia nepotului. 
Fiul ei Vasile, cu nouă ani mai mare decât Zian, îi predă 
acasă primele lecţii de muzică, învățându-l să cânte la flaut. 
Îi va lega o prietenie strânsă. Acest văr cultivat şi patriot, 
care face studii la Viena și devine ulterior director de școală 
la Buteni, comună din judeţul Arad, este primul model de 
tânăr studios din viața copilului Boca. 

Vremurile sunt grele. Micul Zian aude vorbindu-se în 
jurul lui despre asasinate, imperiu, politică și război. Rudele 
așteaptă vreo scrisoare și bani de la tatăl lui din America. 
Pe mama lui, care s-a mutat din Vaţa, o vede din ce în ce 
mai rar. Zian e un puști firav, retras și ascultător. 

Dincolo de Carpaţi, regatul României se zbate în dispute 
politice legate de participarea românilor la Primul Război 
Mondial. Regina Maria ţine ca armata să se alăture fran- 
cezilor și britanicilor împotriva Germaniei. Regele Ferdi- 
nand, din casa de Hohenzollern-Sigmaringen, e prins între 
interesele țării lui de baștină și cele ale regatului întemeiat 
de unchiul său Carol I. Dincoace de Carpaţi, ardelenii caută 
tertipuri ca să se sustragă înrolării în armata austro-un- 
gară şi, la nevoie, să lupte alături de regățeni și moldoveni. 
Pentru ei, războiul a început deja. Europa fierbe, imperiile 
care până mai ieri păreau clădite în stâncă sunt zguduite 
din temelii. 

Ca să prevină dezertările, armata imperială îi înregi- 
mentează pe ardeleni, bucovineni și bănăţeni pe frontul din 
Italia sau din Rusia. Mulţi dintre ei sunt trecuți în eviden- 

țele frontului ca maghiari. După doi ani de neutralitate, în 
august 1916, regele anunţă intrarea României în război 
alături de ţările Antantei, împotriva Imperiului Austro-Un- 
gar. Primul an nu aduce vești bune. Armata e vlăguită, 
epidemia de tifos face ravagii. Pe căi diplomatice de culise, 
guvernul român încearcă să-i încadreze pe românii emigrați 
în detașamentele armatelor aliate. 

Trei ardeleni pleacă în acest scop în Statele Unite și apoi 
în Rusia: Vasile Lucaciu, preot greco-catolic, vechi luptător 
pentru drepturile românilor din Ardeal, loan Moţa (care 
terminase liceul la Brad), tatăl viitorului comandant legi- 
onar, și locotenentul Vasile Stoica. Misiunea lor e să for- 
meze unități de voluntari români care să lupte alături de 
aliaţi pe frontul din Franţa. „Misiunea Patriotică Română“ 
poposește în Cleveland, Ohio, în iunie 1917. E locul unde 
se fotografiază în 1920 Iosif Boca, alături de coreligionarii 
săi din comunitatea greco-catolică păstorită de preotul 
Epaminonda Lucaciu, fiul diplomatului, militant înflăcă- 
rat, și el, pentru unirea Transilvaniei cu regatul României. 
Se înrolează oare Iosif Boca în vreo unitate de voluntari? 
Luptă pe front alături de aliați? Acasă, la Brad, veștile 
ajung greu. Băiatul lui abia dacă îl cunoaște din povestirile 
vărului Vasile. 

În 1918 se organizează adunarea de la Alba Iulia şi se 
anunță unirea Transilvaniei cu regatul României. E lucru 
mare, spun toți adulţii din jurul lui Zian. Pesemne că eve- 
nimentele aduc schimbări în bine în viața românilor din 
Ardeal. Băiatul a împlinit opt ani. În entuziasmul Unirii 
de la 1918, gimnaziul greco-ortodox din Brad, unde învă- 
țase vărul Vasile, devine Liceul Avram Iancu. Peste patru 
ani, la insistențele lui Vasile, Zian urmează și el primele 
clase gimnaziale la Avram Iancu. 


„O anumită înclinaţie spre singurătate“ 


Înainte de a reveni acasă, ardelenii plecaţi la muncă în 
America au nevoie de câțiva ani buni până să înveţe limba 
locului, să deprindă munci pe care nu le cunoscuseră îna- 
inte, să-și găsească o locuință stabilă şi să pună deoparte 
ceva bani. Poate că Iosif Boca nu s-a întors la Creştina și 
la fiul său în 1912, când a fost conceput cel de-al doilea 
copil al familiei, ci, ca mulţi alți ardeleni, mult mai târziu, 
după încheierea Primului Război Mondial (fotografia din 
Cleveland arată că în 1920 el încă se afla în America). În- 
tre timp, rămasă singură cu un copil, soţia lui are o fetiță, 
Viorela Minka, cu alt bărbat. Un motiv în plus ca Zian să 
rămână la Brad, la rudele paterne. 

Fapt este că, după prăbușirea Imperiului Austro-Ungar 
şi întregirea României, Creștina și Iosif Boca se despart. 
Căsătoria lor se încheie cu un divorț pronunțat de tribu- 
nalul Arad în 1922. Curând, Creștina se recăsătorește cu 
un anume Dărău. Divorțul este, în vremea lor, un act de 
curaj sau de forță majoră, căci presupune cheltuieli însem- 
nate. Divorţaţii au de purtat apoi și un tacit stigmat social, 
mai ales dacă provin din lumea satelor și a târgurilor de 
provincie, precum pantofarul Boca și soţia lui casnică. 

La data pronunțării divorțului, în 1922, Creştina nu 
mai locuiește în Vaţa de Sus, ci în comuna Hălmagiu din 
comitatul (judeţul) Arad. Separarea celor doi soți avusese 

loc, prin urmare, înaintea divorțului, iar acțiunea în justi- 
ție este inițiativa Creștinei.! Ca greco-catolic, Boca ar fi 
fost constrâns, din rațiuni religioase, să evite divorțul. Deși 
are la proces calitatea de pârât, tribunalul îi încredințează 
lui custodia copilului, invocând şi argumentul că starea 
materială îi permite să-și dea fiul la școală. 

Întors la Brad, Iosif Boca îşi redeschide, cu banii câști- 
gaţi în America, atelierul de cizmărie. Are o clientelă con- 
stantă de târgoveţi, bijutieri şi aventurieri din industria 
metalelor prețioase, neveste de profesori și negustori cu dare 
de mână. ÎI ia pe lângă el pe Zian ca să-l învețe meseria 
pingelitului, să-i arate cum se iau măsurile pentru o pere- 
che de pantofi noi, cum se potrivesc calapoadele de lemn. 
Meseria se transmite din tată-n fiu. Băiatul va deveni poate 
ucenic, apoi calfă şi până la urmă va prelua atelierul tată- 
lui și va duce mai departe tradiția familiei. 

Într-o zi, îl trimite pe Zian să cumpere niște cuie de pan- 
tofi de la o prăvălie din centru. Puștiul se oprește pe drum 
la joacă şi zăbovește nepermis de mult. Când se întoarce, în 
sfârșit, aducând cuiele, Iosif Boca îi aplică o bătaie aprigă: 
altă dată să nu mai piardă timpul în van! Micul Zian îi pro- 
mite printre lacrimi că a băgat la cap și o să-i fie învățătură 
de minte. Nu vrea să-l supere și se și teme de el. A înțeles, 
cu mintea lui de copil, că divorțul fusese o palmă grea dată 
respectabilităţii de meseriaș priceput și de cetățean irepro- 
şabil a tatălui său. Bătaia aceea se transformă, de-a lungul 
vremii, într-o amintire utilă: timpul e preţios și trebuie um- 
plut cu lucruri folositoare. 

Într-una dintre autobiografiile scrise mult mai târziu, 
Zian se opreşte puțin asupra părinţilor lui: își descrie tatăl 
ca fiind „un foarte bun pedagog“, care l-a învăţat să folo- 
sească bine timpul vieţii, iar despre mamă spune că nu i-a 


1. Iovu Mihut, Copilăria Părintelui Arsenie Boca, Ed. Icona, 
Arad, 2012, p. 61. 

cerut niciodată ajutorul, deprinzând-o să-l uite şi obișnu- 
ind-o de timpuriu cu vești puţine de la el.! Adolescent și 
tânăr, se va feri de fete, antrenându-și voinţa ca să-și poată 
controla și domina sentimentele și pulsiunile. Învăţase 
oare din experiența familiei lui că nu e bine să ai încredere 
în fete? 

În anul în care se pronunţă divorțul părinţilor, Zian 
împlinește 12 ani. Peste un an, Liceul Avram Iancu devine 
liceu de stat, și copiii proveniţi din familii modeste pot locui 
la internatul nou înființat. 

Sâmbăta și în vacanțe, adolescentul solitar face 8o de 
kilometri cu trenul până la vărul Vasile, care locuiește acum 
în cele trei camere mari rezervate directorului în clădirea, 
cu acareturi și grădină, a şcolii din Buteni (județul Arad). 
Acolo Zian are odaia lui, din care iese rar, se plimbă la um- 
bra perilor bătrâni din grădină, pictează sau colindă prin 
sat. Maria, soţia lui Vasile, îi ține loc de mamă. Când face 
prăjituri, îl trimite să aducă ouă proaspete din cuibarul 
găinilor, iar el le dijmuieşte pe drum. Îi place să le bea crude. 
Îi amintesc, poate, de oul alb din strachina cu descântece 
a bunicii de la Vaţa. În rest, îşi petrece timpul citind cea- 
suri întregi cărți din biblioteca familiei Crucin. 

La intrarea în cursul superior de liceu (clasa a XI-a în 
zilele noastre), rămâne orfan de tată. În 1926, la 45 de ani, 
Iosif Boca moare de tuberculoză (contractată probabil în 
urma muncii în industria grea din America). E primul om 
mort pe care-l vor privi, cu cutremur, ochii adolescentului 
Zian Vălean. Tatăl lui, pe care îl crezuse un zeu nemuritor 
şi atotputernic, de care îi era frică și pe care n-ar fi îndrăznit 
să-l contrazică nici cu gândul, stă acum primenit în costu- 
mul de haine de duminică, încălțat cu pantofi făcuţi chiar 


1. ACNSAS, P 013928, f. 17. 

de mâinile lui, întins, fără suflare, cu pomeţii vineți, țea- 
păn și străin. Fiul lui simte din plin oroarea morții. E co- 
pleşit de nesiguranţă, de teamă și singurătate. Un profund 
sentiment al părăsirii se va strecura pentru totdeauna în 
sufletul lui. În jur, adulţii se închină, aprind lumânări, se 
aud suspine și o cântare de preot; pe urmă un ciocan bate 
ritmic niște cuie şi închide sicriul. 

Ce este oare moartea? E, poate, doar o părere ? De ce 
tatăl lui a plecat, apoi a revenit în viața lui ca să dispară 
iar, de data asta, pentru totdeauna? O explicaţie trebuie să 
existe, iar el o va căuta. Semințele ascetismului de mai 
târziu, dar și ale unei neînvinse dorinţe de a stăpâni știin- 
tele nevăzutului au fost semănate. 

Treptat, voinţa, tenacitatea şi disciplina învăţate de la 
Iosif Boca și curiozitatea de a descoperi lucruri noi, insu- 
flată de vărul Vasile, îl ajută să treacă mai ușor peste moar- 
tea tatălui său. Gândul că nimeni nu-l iubește îndeajuns 
cât să nu-l părăsească mai devreme sau mai târziu face 
loc interesului față de o putere mai presus de necazurile 
şi suferințele omenești. Va mărturisi: „De pe atunci mi se 
remarca o anumită înclinaţie spre singurătate şi spre 
probleme de religie, chiar peste puterile mele de atunci. 
Așa, spre pildă, am o carte a lui Immanuel Kant: Religia 
în limitele rațiunii, iscălită Boca Zian cl. IV lic.“1 Tradu- 
cerea cărţii lui Kant apăruse în 1924 cu o prefață de Con- 
stantin Rădulescu-Motru. 

Cu titlul complet Religia în limitele rațiunii pure, filo- 
zofia lui Kant îl învaţă pe adolescentul Zian că se poate 
ajunge la desăvârșire numai prin îndreptarea moravurilor 
şi lupta, adesea dureroasă, împotriva viciilor până la schim- 
barea deplină a caracterului, că starea etică a omului e 


1. ACNSAS, P 013928, f. 17. 

amenințată mereu de Răul corupător, că lisus a fost o ființă 
superioară, întruparea perfecțiunii morale, iar creștinismul 
este o religie a bunei conduite. Ca stăpân moral al lumii, 
Dumnezeu întemeiază o singură Biserică: o comunitate 
universal guvernată de legislația morală divină. 

Așa cum o gândește Kant, religia creștină trebuie în- 
temeiată pe rațiunea pură și, în consecinţă, pe slujirea lui 
Dumnezeu prin fapte și atitudini exemplare: „Oamenilor 
nu le intră în cap — scrie filozoful, inspirat de educaţia sa 
luterană, — că, dacă-și fac datoria față de oameni (faţă de 
ei înșiși sau față de alţii), îndeplinesc tocmai prin aceasta 
chiar poruncile divine, așadar că sunt permanent în slujba 
lui Dumnezeu, prin tot comportamentul lor, în măsura în 
care acesta are legătură cu moralitatea și că, oricum, ar 
fi de-a dreptul imposibil să-l slujească mai îndeaproape 
pe Dumnezeu într-un alt mod.“! 

În religia universală a raţiunii al cărei scop este ame- 
liorarea morală a omului, n-au ce să caute tradiţia eclezi- 
astică, religia istorică, ritualismul bisericesc, iudaismul 
Vechiului Testament, religia populară, preocuparea față 
de miracole ori acţiuni „săvârșite sub presiunea fricii și a 
speranţei“2. Pentru Kant, nu există altă mântuire în afara 
credinței morale al cărei propovăduitor a fost lisus Hris- 
tos. Pătimirea Lui e, mai curând, o alegorie a luptei cu 
Răul decât o dovadă a dumnezeirii Sale de Fiu al lui Dum- 
nezeu. Prin urmare, credinţa în fapte morale e una sin- 
gură, religia purificată de ritualism și superstiție e una 
singură, Biserica e una singură. 

La 15-16 ani, când îl citește pe Kant, înțelege Zian toate 
implicaţiile viziunii filozofului asupra credinței creștine? Cu 
siguranță că nu, dar e mândru să se iscălească pe o carte 


1. Immanuel Kant, Religia în limitele rațiunii pure, trad. de 
Radu Gabriel Pârvu, Humanitas, 2004, p. 143. 
2. Ibid., p. 161. 

scrisă de un gânditor atât de mare. Cum este atras de ști- 
inţele exacte, muzică și desen, ideea că morala nu are nevoie 
de religie atât timp cât stă sub semnul raţiunii practice și 
că mântuirea omului se bazează pe o tehnică de luptă cu 
Răul trebuie să-l fi încântat. Așadar, desăvârșirea poate fi 
atinsă. Totul e să ai voință și să-ţi foloseşti mintea. „Legea 
morală în mine, cerul înstelat deasupra mea“. era epitaful 
lui Kant. 

În grădina vărului Lică au loc multe discuţii despre cărți 
şi religie. Zian citește tot, orice, e însetat să afle și să știe. În 
conversațiile lor despre ideile religioase și morale ale vremii, 
hrănit cu teoriile lui Kant despre liberul arbitru și împlini- 
rea morală a omului, Zian se vădește a fi „pătimaș, aprins, 
furtunos și necruţător cu oamenii și cu păcatele lor“. 

O carte din biblioteca familiei Crucin pare să-l intereseze 
în chip aparte: e vorba de o scriere apocrifă, de fapt un text 
inventat și pus în circulaţie de propaganda ţaristă din Rusia 
începutului de secol XX, intitulat Protocoalele înțelepților 
Sionului. Broșura fusese tradusă în românește după o ver- 
siune franceză de un student naţionalist și antisemit de la 
Cluj, loan Moţa, comandant legionar, prieten și cumnat al 
lui Zelea Codreanu. Zian își amintește că prin 1928, la un 
an după înfiinţarea Legiunii Arhanghelului Mihail, „am 
sustras-o dintre cărțile verișorului și chiar am citit parte 
din conţinutul cărții. Atunci am luat cunoștință, din conți- 
nutul acelei cărți, despre lupta și tactica pe care încearcă să 
o aplice evreii pentru cucerirea lumii“2. Va rămâne cu con- 
vingerea, împărtășită de mulţi români în acele vremuri 
tulburi, că evreii pun la cale o conspirație mondială. 

Zian termină liceul în 1929 ca șef de promoţie: nu pier- 
duse timpul degeaba și își pusese capul la contribuţie 


„1... V. interviul lui Valentin Iacob cu Zoe Dăian, fiica lui Vasile 
Crucin, în Formula As, nr. 886, 2009. 
2. ACNSAS, I 002637, vol. II, f. 33. 

învățând zi de zi la toate materiile, făcându-și temele și 
citind cărţi grele de filozofie. Tatăl său și Kant puteau fi 
mulțumiți de el. După examenul de bacalaureat, dorinţa 
lui ar fi să urmeze școala civilă de pilotaj de la Cotroceni, 
dar costurile sunt prea mari, iar familia vărului Vasile nu-și 
poate asuma întreţinerea lui la București. În schimb, mi- 
tropolitul Ardealului, Nicolae Bălan, oferă burse studen- 
ților nevoiaşi la Academia Teologică de la Sibiu. 

Zian are 19 ani. Vinde casa tatălui lui din Brad, obţine 
o bursă la teologie și se mută la internatul studenţilor 
teologi de la Sibiu. 


Educarea voinței 


Târg paşnic de etnii amestecate, cu sași inventivi și 
români gospodari, Sibiul se laudă, în cele șapte secole de 
existență, cu numeroase premiere: primul spital din Ro- 
mânia, prima bibliotecă, prima farmacie, prima carte din 
Ardeal tipărită în limba română, prima fabrică de bere, 
primul muzeu de artă (Brukenthal), primul pod de fontă 
(Podul Minciunilor), primul oraș ardelean iluminat elec- 
tric, primul care inaugurează (în 1904) un omnibuz... La 
sosirea lui Zian, orașul forfotește. 

În luna octombrie a acelui an, localnicii se caţără pe 
acoperișuri ca să vadă mai bine silueta dirijabilului Zeppe- 
lin LZ 127, care trece lin și maiestuos pe deasupra Tran- 
silvaniei. O fotografie de epocă îi arată pe curioși urmărind 
plutirea Zeppelinului de pe acoperișul Băncii Creditului 
Funciar din Piața Mare. Zburând cu viteza de croazieră 
de 110 kilometri pe oră, dirijabilul german se află în pri- 
mul său zbor cu pasageri în jurul lumii. Călătoria va dura 
21 de zile, 5 ore şi 31 de minute. 

Graf Zeppelinul traversează ca o nălucă cerul de dea- 
supra catedralei ortodoxe din centrul orașului, ridicată la 
începutul secolului XX după modelul Hagiei Sofia de la 
Constantinopol, redus la scară. În 1920, catedrala găzdu- 
ise ceremonia de înscăunare a mitropolitului Nicolae Bă- 
lan, ierarh cu spirit practic, naţionalist înflăcărat, al cărui 

devotament față de ideea renașterii ortodoxiei gravitează 
în jurul unui vast proiect de instruire teologică și cultura- 
lizare a clericilor ortodocși şi de asimilare a greco-catolicilor 
din Ardeal. În 1921 mitropolitul îl adusese ca duhovnic al 
studenţilor de la Facultatea de Teologie pe un preot din 
județul Alba, Iosif Trifa. În doi ani, cu ajutorul publicaţiei 
Lumina satelor (cu tiraje de peste un milion de exemplare 
pe număr) și muncii sale de misionar, Trifa înființase 
Oastea Domnului, o organizaţie a ortodocșilor practicanți 
doritori să răspândească în lumea satelor, unde alcoolis- 
mul și promiscuitatea făceau ravagii, modelul unei vieţi 
morale fără cusur, dedicată Bisericii. 

Francmason de rit scoțian și membru fondator al Con- 
siliului Ecumenic al Bisericilor, mitropolitul Bălan e an- 
glofil, diplomat redutabil și abil orator.! Se va spune 
despre el că nu crede decât în el însuși, că e autoritar, ti- 
ranic, fără scrupule și că nu-l preocupă decât interesul 
propriu.2 Despre viața sa intimă circulă tot felul de zvo- 
nuri. Printre preoţii care au relaţii vechi cu personalul 
Mitropoliei, Nicolae Bălan e cunoscut ca un pătimaș ho- 
mosexual și... zoofil. În general, şi-ar alege partenerii din 
rândul studenților la teologie, dar, de-a lungul vremii, ar 
fi avut legături și cu un cioban, cu un ţigan ungur și cu un 
soldat rănit pe frontul de est. 

Cel mai invidiat dintre iubiții săi, apărut prin 1925, ar 
fi fost un student teolog pe nume Sandu (Alexandru) Popa, 
răsplătit de ierarh cu daruri însemnate, apoi mutat de la in- 
tematul facultăţii în vila acestuia, de unde venea la cursuri 
cu trăsura. După terminarea facultăţii, Popa primește o 
bursă la Cernăuţi și apoi mitropolitul îl trimite la studii în 
Germania. La întoarcere, îl așteaptă o carieră strălucită: 
profesor la Facultatea de Teologie, consilier la Mitropolie 


1. ACNSAS, I 005331, vol. II, f. 189. 
2. ACNSAS, ibid., f. 185. 

şi consilier personal al mitropolitului.! Ierarhul se îngri- 
jește totdeauna de foștii iubiți, ceea ce îi asigură și discre- 
ţia lor ulterioară. 

Atracția erotică nu i-ar viza însă numai pe băieţii chipeși. 
Una dintre marile lui plăceri ar fi fost să asiste la împere- 
cherea animalelor și a păsărilor, și ar fi practicat el însuși 
diverse forme de zoofilie (e greu de crezut că mărturiile din 
dosarul mitropolitului ar fi fost contrafăcute ulterior de Se- 
curitate). În 1925, bunăoară, aduce de la Ierusalim o pere- 
che de maimuțe și, la scurt timp, bârfitorii dau de înțeles că 
mitropolitul s-ar închide în baie cu femela, ceea ce „producea 
o mare ilaritate în rândurile celor care-l înconjurau, precum 
şi faptul că, atunci când au dispărut maimuțele din casa lui 
Nicolae Bălan, acesta a trimis pe toţi argaţii Mitropoliei, toți 
consilierii și preoții catedralei pentru a-i găsi odoarele pier- 
dute.“ Va fi fost un spectacol aparte, deși desfășurat în taină 
clericală, fugărirea a două maimuțe speriate prin parcul 
Mitropoliei și prin împrejurimi... 

E de presupus că Zian află de la colegi despre ciudăţe- 
niile erotice ale binefăcătorului său. ÎI vede, poate, el însuși 
pe favoritul Alexandru Popa, elegant îmbrăcat, coborând 
la poarta facultăţii din trăsura mitropolitului. În orice caz, 
cu înfățișarea lui de băiat sărac, ftizic şi anemic, Zian are 
puţine șanse să stârnească pasiunile lui Nicolae Bălan. 
Graţie cărților de morală și discuţiilor purtate cu vărul 
Lică, tânărul student urmează cu stricteţe regimul unei 
vieți disciplinate. 

Vasile Crucin îl introdusese, pesemne, în scrierile filozo- 
fului şi pedagogului francez Jules Payot, devenite atât de 
populare, încât una dintre ele, Educarea voinţei (titlul edi- 
ției din zilele noastre), ajunsese în 1909, în Franța, la a 32-a 
ediție, iar traducerea ei în românește se afla, în 1921, la a 


1. ACNSAS, I 005331, vol. I, f. 189. 
2. ACNSAS, ibid., f. 190 

patra ediție.! Cartea se adresează deopotrivă liceenilor, stu- 
denților și profesorilor, adică „muncitorilor inteligenței“. 
Pentru învățători, profesori şi directori de școală ca vărul 
Lică, volumul face parte din bibliografia obligatorie și este 
instrumentul ideal de formare a caracterului tinerilor. 

Din cartea lui Payot, studentul învață autocontrolul, 
stăpânirea emoţiilor, meditaţia asupra stărilor și trăirilor 
proprii, singurătatea reflexivă, tehnici de luptă cu lenea, 
cu gândurile neprielnice și cu lâncezeala și, odată înarmat 
cu metodele cunoașterii de sine, e capabil de discernământ 
şi apt să gândească cu mintea proprie. 

Educarea voinţei îi învaţă pe tineri că fiecare clipă, fie- 
care minut, oră, zi trebuie folosite pentru antrenarea ca- 
racterului și scrutarea conștiinței. Să fi cunoscut oare și 
Iosif Boca, atât de aspru când băiatul lui pierdea timpul, 
manualul lui Payot? Elevilor și studenților li se propune 
calendarul unei vieți morale riguroase, prin care să evite 
camaraderiile păguboase și frivole, prietenia cu colegi 
care-și petrec timpul în cârciumi, ori lecturile sentimen- 
tale ce încurajează visătoria lunecoasă. Studentul „trebuie 
să-și fixeze în fiecare seară lucrul pe a doua zi, să profite 
de toate pornirile cele bune, să termine orice lucrare în- 
cepută, să nu facă decât un singur lucru deodată și să 
nu-și risipească nici o fărmătură de timp“?. 

Pe timpul studenţiei sale la Sibiu, ca să nu se risipească 
în activităţi fără rost, Zian se dedică studiului. Își impune 
să evite fetele, să nu iasă din perimetrul facultăţii și să se 
supună unei discipline austere. E însetat să-și descopere 
propriile limite și să-și pună la încercare voința. Retras, 
iubitor de tăcere şi închis în sine, nu-l atrage compania co- 
legilor cheflii. Se simte mai curând apropiat de rigiditatea 


1. Jules Payot, Educaţia voinţii, trad. de Nicolae Pandelea, 
ediția IV, Ed. Librăriei Socec&Co., Soc. Anonimă, București, 1921. 
2. Jules Payot, op. cit., p. 151. 


EDUCAREA VOINŢEI 29 


sectară a „ostașilor“ Domnului. Pe urmele manualului lui 
Payot, îl interesează însă să vadă „dacă e adevărat ce afirmă 
cărțile asupra actelor reflexe și asupra instinctelor, că 
anume sunt independente de voinţă și controlul conștiinţii. 
Experiența mea personală însă mi-a dovedit că acțiunea 
voinţii și a conștiinții se poate întinde și peste instinct și 
actele reflexe după o oarecare variabilă.“ Cu voinţa astfel 
antrenată, tânărului avid să descifreze misterele religiilor 
îi stârnesc curiozitatea articolele din Revista teosofică de- 
spre ştiinţa spiritului şi creștinism, precum și cărțile de 
popularizare a ocultismului. 


1. ACNSAS, P 0013928, ff. 17—18. 


Dr. König 


În vremea studenţiei sibiene a lui Zian, India — reală sau 
contrafăcută de scamatori europeni — e la modă. „Adusă“ 
inițial în Europa graţie Imperiului Britanic și nenumăra- 
ților aventurieri și exploratori englezi, devine cunoscută în 
capitalele occidentale odată cu apariția unor cărți precum 
relatările de călătorie ale magistratului francez și orienta- 
listului de ocazie Louis Jacollicot, scrierile ezoterice ale 
aristocratei ruse Elena Blavatsky sau cele ale francmaso- 
nului și ocultistului René Guénon. Pentru publicul larg, avid 
de mistere și miracole, în capitalele europene înflorește o 
prosperă industrie a spectacolului. 

Pe scenele pariziene, epoca marelui iluzionist de origine 
maghiară Harry Houdini e urmată, între 1925 și 1930, de 
fachiri și „prinți“ din Orientul Apropiat, Africa de Nord sau 
India: Fakir Kanișka, Fakir Ben-Isley, Fakir Birman, Fakir 
Blocaman, Prințul Nyandeo... Prințul Nyandeo pretinde, 
printre altele, că e capabil să vindece reumatismul, para- 
lizia sau bolile nervoase. 

Femeile, mai cu seamă, sunt cu totul subjugate de far- 
mecul și stăpânirea de sine ale acestor atleți ai chinurilor 
extreme. Performerii itineranți exaltă puterile spiritului, 
forța hipnozei și tradițiile Orientului, în timp ce deplâng 
materialismul și decăderea Occidentului, degenerescența 
Europei lovite de alcoolism, tuberculoză, sifilis şi războaie. 

Soluţiile față de aceste nenorociri, cheia sănătăţii fizice şi 
mintale, ar fi meditaţia, autocontrolul, postul și depășirea 
limitelor trupești. În America, Harry Houdini și scriitorul 
Arthur Conan Doyle, inventatorul lui Sherlock Holmes și 
un adeptat entuziast al spiritismului, participă la demon- 
strații de dialog cu morţii, analizează substanța numită 
ectoplasmă, pe care spiritiștii susțin că o emană mediumu- 
rile aflate în transă, și uluiesc mii de spectatori cu virtuo- 
zitatea cu care survolează lumile nevăzute. Houdini se 
transformă, până la urmă, într-un detectiv al tuturor șar- 
lataniilor iluzioniste. 

De câțiva ani, până să-și publice Mircea Eliade însem- 
nările din India, în școli, licee și seminarii din România, dar 
şi în săli de spectacol, călătorind pe tot cuprinsul ţării, își 
făcuse apariția un medic cu obscure origini egiptene care 
prezenta publicului demonstraţii de ghicire a gândurilor, 
de hipnotism, prestidigitație, memorizare. Debutase în fața 
familiei regale, după cum îi face reclamă ziarul Clujul ro- 
mânesc în numărul 25 din 22 iunie 1924, în pagina a treia: 
aflăm că în ziua aceea de duminică, în sala prefecturii, la 
ora 21.30, are loc o „şedinţă de fakirism ţinută de cunoscu- 
tul fakir hindos Dr. King și cu cunoscutul mediumul său 
Millij, care au avut onoarea a debuta în fața familiei regale 
în București și princiare la Sinaia. Va ţine o singură ședință 
de gală cu diferite experiențe interesante“. 

Dr. King publicase în România o broșură despre magne- 
tism (hipnoză) ca metodă de vindecare la îndemâna oricui. 
Și cum energia magnetizatorului se bazează pe concen- 
trare şi pe forța de transmitere a energiei vitale prin ochi, 
fachirul explica beneficiile unor exerciţii pentru fortificarea 
pleoapelor și mărirea puterii razelor vizuale, astfel încât 
privirea să pătrundă în adâncul celui privit, să fie vie și în- 
cărcată de vibrații pozitive. A publicat apoi și un curs prac- 
tic de hipnotism și magnetism pentru reușita în viață, cu 

același titlu ca manualul de dezvoltare personală al lui 
Payot, Educaţia voinţii. 

Elev pe-atunci, cu trei ani mai mare ca Zian, Mircea 
Eliade asistă la o demonstrație făcută de Dr. King la Li- 
ceul Spiru Haret din Bucureşti. Se lasă el însuși hipnoti- 
zat de renumitul fachir. Se apucă apoi să experimenteze 
împreună cu un coleg antrenamentul minții și al privirii 
prin exerciții psihice. Treptat, colegul lui ar fi reușit să ob- 
țină puteri fachirice care-i permiteau să practice telepatia 
şi telechinezia și ar fi fost capabil să ghicească gândurile 
prin forţa concentrării.! 

Iluzionistul care-i uluiește pe liceeni și se recomandă 
Dr. King are un contemporan celebru: Dr. Tahra Bey (dacă 
nu cumva e vorba de una și aceeași persoană...). Acesta 
își demonstrase și el virtuozitatea în fața familiei regale 
a României, cu prilejul unuia dintre frecventele sale tur- 
nee internaționale.? Şedinţele lui de fachirism prezentate 
la Cirque de Paris și Theatre des Champs Elysées erau 
urmărite de mii de spectatori, iar celebrităţile din lumea 
ştiinţifică îi evaluau performanțele în materie de stăpâ- 
nire a durerii, străpungere a obrajilor fără răni şi sânge, 
catalepsie indusă, citirea gândurilor, înmormântare de viu 
sau așezare cu spatele pe un pat de cuie. Uluit de demon- 
straţiile lui de control al corpului și al minţii, un jurnalist 
şi teozof britanic, Paul Brunton, îl intervievează și află că 
„în cea mai profundă transă cataleptică, viaţa fizică este 
suspendată, dar invizibila scânteie a sufletului nu se stinge. 
Pentru a demonstra acest lucru este nevoie de un antre- 
nament îndelungat și dur, care începe de obicei în copilă- 
rie. În ce mă privește, v-am spus deja că tata a început să 
mă antreneze când nu aveam decât 4 luni. Acum pot să stau 


1. V. Liviu Bordaș, „Călătoriile adolescentului miop prin țara 
brahmanilor și fachirilor“ (II), în Viața Românească, nr. 11—12, 2011. 
2. V. Paul Brunton, Egiptul secret, Polirom, lași, 2014, p. 109. 

îngropat chiar și câteva zile, dacă doresc, și să ies de acolo 
viu și nevătămat.“1 

Fascinat de literatura şi demonstrațiile acestor maeștri 
ai spiritualismului, Zian se îndeletnicește și el cu tot felul 
de experimente, de la mortificarea trupului prin post sever, 
ore puţine de somn și dormit pe podea, până la tehnici de 
meditaţie și concentrare preluate din hatha-yoga. Privirea 
intensă în oglindă, fixată la rădăcina nasului, e una dintre 
ele. Un maestru al ocultismului interbelic din România, 
Constantin Kappa Nicolau, o explică astfel: „Când un hi- 
pnotizator privește un subiect, el își îndreaptă privirea la 
rădăcina nasului său, între ochi, și o menţine fixă şi hotă- 
râtă, adică el nu fixează subiectul după cum se crede, în 
ochi, ci își reţine clipirea și nu își schimbă punctul ales de 
privire. [...] Cel mai bun mijloc de a ajunge să fixăm cu 
sânge rece pe cineva constă în a ne privi noi înşine într-o 
oglindă.“ Nicolau dă toate detaliile necesare obţinerii unei 
priviri hipnotice: cum să te așezi într-o cameră liniștită și 
să fixezi de câteva ori pe zi un punct negru pe o coală de 
hârtie, cum să exersezi clipirea la intervale de timp cât mai 
lungi, cum să aprofundezi exerciţiile în oglindă în așa fel 
încât, prin voință, exercițiu sistematic și concentrare, să 
capeți o personalitate fascinantă, căci fascinația în sine 
este socotită o stare hipnotică aparte. 

Zian, care trăiește din copilărie cu convingerea că el nu 
înseamnă nimic pentru nimeni, are nevoie, cu atât mai mult, 
să-și construiască o personalitate atrăgătoare, misterioasă 
şi fascinantă. Citește cu pasiune cărți de ocultism, teozofie, 
spiritualism și yoga. Va mărturisi că, în căutările lui, îl 
„ajutau la aceste adânciri și studiile ce le făcea pe vremea 
aceea Mircea Eliade la Calcutta, trimis de Universitatea 


1. Ibid., pp. 124-125. 
2. C.K. Nicolau, Curs practic de hipnoză, Aldo Press, București, 
2017, P. 97. 

din București pentru studii orientalistice. lar parte de 
studii le tipărea în revista de filosofie din București și-mi 
parveneau pe această cale“. 

Eliade publică, într-adevăr, în acei ani „Problematica fi- 
lozofiei indiene“ (Revista de filosofie, 1929), „Umanismul 
indian“ (Gândirea, 1929), „Introducere în filozofia Samkhya“ 
(Revista de filosofie, 1930), „Contribuţii la psihologia Yoga“ 
(Revista de filosofie, 1931), „Cunoştinţe botanice în vechea 
Indie“ (Buletinul Societăţii de Științe, Cluj, 1931). În 1936 
apare în colecţia de limbă franceză a editurii Fundaţiei pen- 
tru literatură și artă Regele Carol II, Yoga. Essai sur les 
origines de la mystique indienne. 

De bună seamă, Zian parcuge Vieţile Sfinţilor (biblio- 
grafie obligatorie la Facultatea de Teologie) având pre- 
zente în minte metodele de stăpânire a corpului pe care 
le practică fachirii și yoghinii indieni.2 Graţie lecturilor 
despre înțelepţii orientali și articolelor lui Eliade, tânărul 
student are deja noțiuni solide despre tehnica respirației 
controlate, prânăyăma, despre yoga corpului și a minţii. 
Găsește analogii tulburătoare între performanțele yoghi- 
nilor, meditaţia de dincolo de gândire și rugăciunea puri- 
ficată de gânduri a asceţilor creștini ai deșertului. Vrea să 
afle cât mai mult, să experimenteze cât mai mult. Nu în- 
tâmplător, peste ani, va fi descris ca „un mistic cu cunoș- 
tinţe serioase asupra fachirismului“?. 

Cum adevărata lui viață se desfășoară în și cu sine 
însuși, la facultate Zian e un coleg cu purtări bune şi cu 
performanţe „mijlocii“ în privința rezultatelor la examene. 
Modest şi sărac, nu se remarcă „prin nimic deosebit nici 
în fața profesorilor și nici în faţa colegilor săi“. Băgând 


. ACNSAS, P 0013928, ff. 17—18. 
. ACNSAS, I 002637, vol. I, f. 123. 
. ACNSAS, P 00183928, f. 6. 
. ACNSAS, I 002627, vol. I, f. 161. 

de seamă însă interesul lui față de puterile fachirilor in- 
dieni și performanțele lui Dr. King, față de misterele su- 
gestiei și ale privirii și experimentele psihologice, colegii 
germanofili și germanofoni îl poreclesc Dr. Kânig, adică 
Dr. King pe nemţește.! 

Hrănit cu lecturi care întrețin misterul despre puterile 
spirituale ale omului și încurajează căutările proprii pe 
tărâmul nevăzutului, Zian e încă nehotărât în privința 
vocației lui religioase. La sfârșitul facultăţii, în vara anu- 
lui 1933, nu se simte pregătit să se însoare și să devină 
preot, precum cei mai mulți dintre colegii lui. 

Are 22 de ani. În ciuda sobrietăţii și a restricţiilor de comu- 
nicare cu fetele pe care şi le impusese, în anii studenției se 
îndrăgostise totuși de o fată. Se presupune că e vorba despre 
o colegă de facultate (fetele fuseseră admise la teologie chiar 
în anul venirii lui la Sibiu, 1929). Într-o declaraţie din 1955, 
el menționează în treacăt că ar fi vrut s-o ia de nevastă pe 
fiica unui anume Dumitru Brașca din Sibiu. Povestea de 
dragoste se încheie însă cu un eșec pe care, într-o declaraţie 
din 1955, Zian îl numește „un incident sentimental“. Dar 
incidentul e suficient de adânc în sufletul lui ca să-l înde- 
părteze pentru totdeauna de ideea însurătorii. 

Mitropolitul Nicolae Bălan îl ajută să se desprindă de 
locul suferințelor sentimentale trimițându-l la București 
ca să-și cultive îndemânarea artistică și talentul la desen 
în slujba Bisericii. 


1. ACNSAS, I 002637, vol. I, f. 123. 
2. ACNSAS, P 001659, ff. 34-36. 
3. ACNSAS, I 002637, vol. II, f. 34. 

În capitală, Zian locuiește împreună cu alţi studenţi bur- 
sieri la internatul studenţilor la teologie din incinta mănăs- 
tirii Radu Vodă. Se scoală la ora 5 dimineața, citește ori 
traduce din vreo versiune în limba franceză a scrierilor Sfân- 
tului loan Scărarul, apoi traversează podul peste Dâmboviţa, 
parcul Cișmigiu și ajunge pe Calea Griviței, la atelierele de 
pictură, unde lucrează până seara. S-a înscris la secția de 
artă decorativă a Academiei de Belle-Arte. Construit în jurul 
Gării de Nord, cartierul Griviței din București e locuit în cea 
mai mare parte de salariaţi ai căilor ferate. Este, în același 
timp, un fel de cartier roșu al plăcerilor capitalei. 

Comparat cu Sibiul tacticos al sașilor luterani, Bucureş- 
tiul vremii pare o alcătuire bezmetică de străzi cu mirosuri 
amestecate, clădiri cu arhitectură franțuzească, case în stil 
brâncovenesc, elegante locuinţe regale, biserici vechi, carti- 
ere insalubre, pieţe de flori răzlețite, cârciumi improvizate, 
restaurante scumpe, grădini de vară unde se cântă romanțe 
de inimă albastră, spelunci sordide. Sălbatica şi neobosita 
viaţă de noapte a orașului îi uluiește pe călătorii străini. 

Pe înserat, funcționarii, profesorii, medicii, meseriașii 
cu prăvălii în centru se retrag în liniștea caselor potopite 
de viță-de-vie și trandafiri cățărători din cartierele presă- 
rate pe malurile Dâmboviţei. 

Zian poposește la București într-o toamnă înfierbântată 
de dispute politice, urmată de o iarnă însângerată. 

Începutul anului universitar coincide cu instalarea unui 
nou guvern condus de un om politic liberal, I.G. Duca, a 
cărui ascensiune îi pune pe gânduri pe mulți. E cunoscut 
ca un adversar al regelui Carol II, ba chiar se spune că a 
condus și finanțat campania împotriva întoarcerii regelui, 
după renunțarea lui temporară la tron și o lungă vacanță 
în străinătate cu amanta sa, Elena Lupescu. Acum, Duca 
devine, dintr-odată, aliat al regelui cu mandatul de a di- 
zolva Garda de Fier, organizație naţionalist-religioasă an- 
tisemită și antidemocratică, înființată cu șase ani în urmă. 
Bucurându-se de simpatie mai ales printre tineri, Garda 
ajunsese o amenințare pentru politica regelui. Se zvonește 
că Duca este alesul Elenei Lupescu și că, prin numirea lui 
ca prim-ministru, amanta regelui și prietenii ei — așa nu- 
mita camarilă evreiască din jurul lui Carol II — speră să se 
lanseze în noi afaceri. 

Un ziar de orientare naționalistă și neo-ortodoxistă 
proaspăt înființat, Calendarul, publică imediat, ca reacție 
la numirea lui Duca, un articol acid intitulat „Țara regelui 
Wieder și a reginei Duduia“ sub semnătura teologului, 
scriitorului și profesorului universitar Nichifor Crainic, 
apropiat pe atunci de comandantul legionarilor și al Găr- 
zii de Fier, Corneliu Zelea Codreanu. Wieder (prototipul 
arivistului fără scrupule), scrie Crainic, urcase repede trep- 
tele afirmării și dintr-un „evreu drăguţ, un tip de cafenea 
oarecare, care avusese norocul graţiilor Elenei Lupescu în 
vremea când ea făcea trotuarul Bucureștilor, acum era re- 
gele afaceriștilor din camarilă“!. 

Crainic predase cursuri despre creștinismul lui Dosto- 
ievski la Facultatea de Teologie de la Chişinău, iar la Bu- 
cureșşti ține un curs de teologie mistică. E convins că, odată 
câștigată intelectualitatea unui popor, biruința Bisericii e 


1. Nichifor Crainic, Zile albe, zile negre. Memorii, Ed. Floare 
albă de colț, București, 2015, p. 296. 

asigurată.I Zian știe despre el de la unul dintre profesorii 
teologi de la Sibiu, Dumitru Stăniloae, și de la fratele aces- 
tuia, Gheorghe, la care tânărul locuiește la un moment dat 
în timpul șederii sale în București şi căruia apropiații îi 
spun Babu.2 

După publicarea curajosului articol, numele lui Nichi- 
for Crainic se află pe buzele tuturor. El este un admirator 
al fascismului italian, care, în anul acela, „trăia un apogeu 
constructiv înainte de a luneca în aventuri războinice 
catastrofale“3. Pe Mussolini l-a cunoscut personal cu pri- 
lejul a două audienţe. Apărut chiar în ziua în care depune 
jurământul noul guvern, articolul lui stârnește senzaţie 
şi-i atrage Calendarului suspendarea timp de 15 zile. 

În culise, grupul de influență format în jurul Elenei 
Lupescu îi are drept favoriți pe Puiu Dumitrescu, secre- 
tarul personal al regelui, și pe un intelectual și director 
de gazetă (Cuvântul) binecunoscut lui Crainic: Nae Io- 
nescu. Atunci, în 1933, s-a jucat, probabil, destinul lui 
Corneliu Zelea Codreanu, căci i s-ar fi cerut, în schimbul 
protecţiei regale, să iasă de sub influenţa lui Crainic și să 
se lase condus din umbră de flamboaiantul Nae Ionescu, 
şi el profesor de mistică. Până atunci „Codreanu nu între- 
prinsese nimic fără să-mi ceară sfatul, declarase public că, 
neavând doctrină și program, ceea ce scriam eu era doc- 
trina şi programul lor. Canalizasem un izvor și izvorul 
ajunsese fluviu. Mișcarea nu săvârșise nici o violenţă și 
se bucura de un admirabil prestigiu. Putea acum s-o dis- 
trugă intrând în aventura diabolică a lui Nae lonescu“f, 
avea să scrie Crainic în amintirile sale. 


1. V. Gândirea, an III, 1924. 

2. V. Lidia Stăniloae Ionescu, „Lumina faptei din lumina cuvân- 
tului“. Împreună cu tatăl meu, Dumitru Stăniloae, ed. a II-a, 
Humanitas, Bucureşti, 2010, p. 140. 

3. Nichifor Crainic, op. cit., pp. 284-286. 

4. Ibid., pp. 297-298. 

Noul prim-ministru dizolvă Garda de Fier în luna no- 
iembrie a anului 1933. Urmarea este că pe 29 decembrie 
I.G. Duca e asasinat de legionari pe peronul gării Sinaia. 
Primul asasinat politic din istoria României secolului XX 
răspândește fiori de groază în rândurile clasei politice. La 
palatul regal, un conflict între Elena Lupescu și secretarul 
regelui, Puiu Dumitrescu, se încheie cu îndepărtarea aces- 
tuia. Până la procesul autorilor atentatului, porecliţi „de- 
cemviri“, Codreanu e de negăsit. Nichifor Crainic, în schimb, 
socotit autor moral al atentatului, e arestat. La proces, în 
primăvara lui 1934, va fi achitat. Are 45 de ani. 

E greu de crezut că, abia sosit la București, tânărul 
Zian este la curent cu încrengătura de interese din viața 
politică a capitalei. Le discută, de bună seamă, cu Babu 
Stăniloae. „Dar școala mă absorbea total şi n-aveam timp 
de pierdut. (Bătaia din copilărie pentru a nu pierde vremea 
mă urmărea ca un înger păzitor)“l, avea să mărturisească. 

Medicul și antropologul Francisc Rainer, pasionat de 
filozofia antică și de opera lui Goethe, ţine cursuri și la 
Academia de Arte Frumoase, unde Zian îl ascultă pentru 
prima oară. Profesorul, o somitate a vremii, le descrie stu- 
denților „rând pe rând: urechea, nasul, ochiul, înfățișate 
anatomic și apoi comparate pe modele și în diferite opere 
de artă, după epocă și autori. Observam culoarea irisului 
şi ni se spunea cui i se datorează și cum se explică diferitele 
lui culori. Interpretam particularităţile deosebite ale figurii 
fie ca însușiri fetale, fie ca elemente patologice, fie ca dife- 
rențe rasiale. [...] Uneori, în fața unui model, studentul che- 
mat să-l examineze nu observa toate amănuntele. Atunci 
Profesorul îl ajuta. De exemplu, întreba dacă a mai văzut 
undeva cutele de pe gât care se vedeau la o femeie tânără. 
Profesorul ne amintea că se găsesc la Venus din Milo şi sunt 


1. ACNSAS, P 0013928, ff. 17—21. 


40 VIAȚA LUI ARSENIE BOCA 


un semn de frumuseţe. Este așa-numitul collier de Venus. 
Exemple de amănunte estetice ne dădea foarte numeroase: 
pernița de grăsime situată în dreptul axilei pe marele pec- 
toral sau gropițele lombare laterale inferioare. Toate erau 
amănunte figurate cu multă grijă pe statuile antice“, își 
amintește o fostă studentă.! 

Zian e atras de personalitatea lui Rainer, ale cărui pre- 
legeri de anatomie le urmărește și la Facultatea de Medi- 
cină. Preocuparea pentru religia practică și viaţa ascetică 
din primele secole ale creștinismului, pentru stăpânirea 
emoţiilor și a simţurilor și pentru dezvoltarea personală îl 
îndreaptă apoi către prelegerile de mistică ţinute de Nichi- 
for Crainic la Facultatea de Teologie. Pictura și medicina, pe 
de altă parte, îl ajută să înţeleagă fiziologia corpului uman 
şi raportul dintre minte și stările fizice şi psihice ale omului. 
Începută în liceu cu lectura Religiei în limitele rațiunii pure 
a lui Kant, pendularea lui Zian între realitatea corpului și 
realitățile suprafirești, între morală și mistică, rațiune și 
credinţă, știință şi religie rămâne o constantă a căutărilor 
lui intelectuale. 

Un eveniment din vara anului 1935 tranșează însă lu- 
crurile, așază opțiunile și pare să rezolve ezitările de până 
atunci. s 


1. Aurora Popovici-Pavelescu, în Adrian Majuru, „Francisc Iosif 
Rainer. Biografia unei personalități universale“, Revista medicală 
română, vol. LX, nr. 4, 2013, p. 283. 


Petrache Lupu ori Zelea Codreanu? 


„De câteva zile, plasa Calafat este în fierbere. Un svon 
venit dinspre comuna Maglavit a turburat liniștea pașnici- 
lor locuitori. Svonul neliniștitor nu a venit dinspre primărie 
sau percepţie, ci de la stâna unui umil cioban, anume Petre 
Gheorghe Luca, cel care a vorbit cu Dumnezeu.“ Așa începe 
un articol din ziarul de orientare socialistă Dimineaţa, din 
27 iunie 1935, cu titlul „Un om care a vorbit Vineri cu... 
Dumnezeu“ și subtitlul „Sate puse în mișcare de povestea 
unui țăran“. Articolul e însoţit de poza unui cioban așezat 
pe o bârnă de lemn, ţinând un miel în braţe. În același loc 
e inserat şi un prim interviu cu Petrache Lupu. 

Petrache povestește cum, mergând spretârlă, i-a apărut 
dinainte, dintr-un tufiș, o arătare albă, „numai aburi“, și a 
intrat în vorbă cu el. Duhul i-ar fi spus să lase stâna și să 
anunțe preotul şi oamenii din sat să nu mai muncească în 
zilele de sărbătoare, să nu mai facă nelegiuiri, să se pocă- 
iască și să meargă la biserică. Ciobanul nu se lasă convins 
ușor, iar arătarea îl însoțește la stână, îl asistă în toate 
treburile lui, insistând să facă ce-i spune: „Tot vorbea cu 
mine, și a vorbit până ce am muls toate oile. Atunci i-am 
spus: iartă-mă că acuma mă duc, și m-am sculat să plec, dar 
ceilalți ciobani n-au voit să mă lase. Şi mă tot întrebau dacă 
văd pe cineva şi cine vorbește cu mine. Eu știam și vedeam, 
dar nu puteam să spun. M-am sculat de pe scaun să plec, 


42 VIAȚA LUI ARSENIE BOCA 


dar de frică am vărsat laptele. Am mers așa cu Dumnezeu 
cam la vreo 5o de metri departe de târlă, și atunci el mi-a 
spus: Să te duci să spui oamenilor și până atunci să fii pocit. 
Eu am început să mă închin și să mă rog de el tare, dar am 
văzut deodată că din fața mea se înalță un nour alb care a 
dispărut. M-am uitat primprejur, dar nu mai era nimeni. 
Am simţit numai cum îmi vâjâie și-mi arde capul şi ceva 
greu mă apăsa pe inimă. [...] Lumea poate nu va crede, dar 
eu, care am vorbit și l-am văzut pe Dumnezeu, cred, măcar 
de m-ați omorî.“ 

Articolul este completat a doua zi de nenumărate altele, 
publicate de ziare și reviste de pe tot cuprinsul ţării. Curând 
apar dezbaterile, controversele și contestările. Urmează 
reacţiile Bisericii, ale teologilor și specialiștilor. Pe măsură 
ce se obișnuiește cu presa și cu interviurile, Petrache Lupu 
dă din ce în ce mai multe detalii despre aburul plutitor cu 
chip de moșneag care i se arătase. Maglavit devine loc de 
pelerinaj, iar ciobanului i se atribuie capacitatea de a citi 
gândurile și păcatele oamenilor și puterea de a face minuni 
şi vindecări. 

O comisie de medici, în frunte cu neurologul Gheorghe 
Marinescu, examinează starea de sănătate mintală a lui 
Petrache Lupu. Într-o carte publicată în 1936, Lourdes şi 
Maglavit, doctorul Marinescu se declară convins de au- 
tenticitatea experienţei și sănătatea psiho-somatică a cio- 
banului, spunând că e mai normal decât mulți dintre 
contemporani și că, departe de a fi înapoiat mintal, Petra- 
che Lupu e mai curând un apostol dezinteresat. 

Mulţi dintre intelectualii vremii, de la Camil Petrescu 
la Dan Botta și de la Emil Cioran la Nichifor Crainic, văd 
în cazul de la Maglavit o expresie a misticismului colectiv 
al poporului român, care irumpe, în sfârșit, la suprafaţa 
vieţii de fiecare zi înglodate în materialism. Inspirat de 
valul de religiozitate stârnit de declaraţiile ciobanului, 

Tudor Arghezi scrie romanul Cimitirul Buna-Vestire, pu- 
blicat în 1936. Paginile revistei Sfarmă-Piatră a lui Nichi- 
for Crainic sunt elogioase la adresa ciobanului „blând ca 
un copil“ și „de un bun-simț fără cusur“, care capătă, trep- 
tat, profilul unui profet al înnoirii României.! Cunoscătorii 
într-ale Bibliei îl asociază chiar cu Moise, cel împleticit la 
vorbă, cu Avraam ori cu Isaac, ciobanii biblici. 

Biserica rămâne totuși prudentă în declarații, deși des- 
tui preoți și ierarhi sunt înflăcărațţi de perspectiva oferită 
credinței populare de pelerinajele la Maglavit. Dumitru 
Stăniloae, celălalt mentor al lui Zian, legitimează experi- 
ența trăită de Petrache Lupu într-un studiu intitulat sin- 
cercare despre teofanii. Interpretarea vedeniilor lui 
Petrache Lupu“, publicat în Telegraful român?. Articolul 
e o pledoarie pentru adevărurile ortodoxiei și explică for- 
mele pe care le poate lua Dumnezeu atunci când vrea să 
li se arate oamenilor. Pentru teolog, „nu există nici un 
motiv serios care să ne împiedice de-a crede că Petrache 
Lupu a văzut pe Dumnezeu. Dimpotrivă, vedenia lui în- 
trunește toate criteriile teofaniei“. 

Religiozitatea populară stârnită de fenomenul Maglavit, 
lecturile și experimentele proprii și cursurile de mistică ale 
lui Nichifor Crainic — care ieșise din faza etnicismului or- 
todoxist din tinerețe și le propunea studenţilor interesante 
incursiuni comparative între mistica răsăriteană și cea 
apuseană — îndreaptă curiozitatea și destinul lui Zian către 
viața monahală de la Muntele Athos, unde ar vrea să facă o 
călătorie. „Eu l-am sfătuit că face bine“, îşi va aminti Nichi- 
for Crainic, „fiindcă mănăstirile noastre din ţară sunt în 
stare de decadență morală și spirituală și numai la Athos 


1. V. Nichifor Crainic, „Vizită la Maglavit“, în Sfarmă-Piatră, 
an I, nr. 8, 1936. 

2. Telegraful român, an LXXXIII, nr. 40, 22 septembrie 1935, 
Pp. 1, și nr. 44, 20 octombrie 1935, p. 1. 

se mai poate învăţa arta de a ne ridica din nou la nivelul 
spiritual de altădată“.! 

Până atunci însă, Zian face un prim pas spre viața călu- 
gărească în țară: pe 11 septembrie 1936, este hirotonit dia- 
con celibatar (un fel de ajutor de preot) la o mănăstire 
improvizată în incinta unui palat al lui Constantin Brânco- 
veanu de la Sâmbăta de Sus, la poalele munţilor Făgăraș. 
Acolo există de câţiva ani o casă de creaţie și vacanță pentru 
scriitori și artiști, întâmpinați la intrare cu inscripția „Tră- 
iți liniștiți, căci aveţi dreptul la odihnă“? Mitropolitul Ar- 
dealului vrea să facă la Sâmbăta de Sus o pepinieră de 
monahi intelectuali și o mănăstire model pentru renașterea 
spiritualității ortodoxe. Un diacon cu studii de teologie, me- 
dicină și arte plastice, inițiat în mistica creștină de Nichifor 
Crainic şi Dumitru Stăniloae, se potrivește de minune aces- 
tui proiect. 

În atmosfera apariţiilor şi pelerinajelor de la Maglavit, 
a entuziasmului teologilor față de misticismul popular și 
într-o perioadă de ascensiune a mișcării legionare, hotărâ- 
rea lui Zian de a-și dedica viața Bisericii e întărită în 1937 
de cea mai impresionantă demonstraţie de disciplină reli- 
gioasă văzută vreodată pe străzile capitalei. 

La biserica Sf. Ilie Gorgani, din apropierea parcului Ciş- 
migiu, mitropolitul Bălan oficiază împreună cu alţi ierarhi 
şi cu peste două sute de preoți ortodocși și greco-catolici o 
slujbă grandioasă pentru înmormântarea a doi comandanți 
legionari morţi în războiul civil din Spania. După slujbă, 
formând o uriașă cruce vie, legionarii străbat Calea Grivi- 
ței într-o uluitoare procesiune până la Casa Verde, sediul 
lor din cartierul Bucureștii Noi. Autorităţile vremii sunt 
înspăimântate de ordinea desăvârșită în care se desfășoară 


1. ACNSAS, I 002637, vol. II, f. 85. 
2. V. I.-Aurel Candrea, Gh. Adamescu, Dicţionar enciclopedic 
ilustrat, Cartea Românească S.A., București, 1931, p. 1873. 

acest exercițiu tactic de mistică militară. „La funeraliile care 
au avut loc în piața Gării de Nord“, va declara Zian peste 
ani unui anchetator, „m-am dus din proprie inițiativă, im- 
presionat fiind de gestul celor doi legionari morţi de a merge 
să lupte dezinteresat într-o ţară îndepărtată. Din Piaţa 
Gării de Nord, cortegiul a luat-o pe Calea Griviței, am ieșit 
şi eu împreună cu alți colegi pentru a-l vedea, atunci am 
văzut pentru a treia și ultima dată pe Zelea Codreanu“.1 

Prima dată îl văzuse în curtea casei generalului Canta- 
cuzino de pe strada Gutenberg, ţinându-le un discurs legio- 
narilor încolonați. A doua oară asistase la jurământul 
solemn către Moţa și Marin, cei doi legionari morţi pe fron- 
tul din Spania: „Moţa și Marin, jurăm să trăim în sărăcie, 
ucigând în noi poftele de îmbogăţire materială, să trăim o 
viață aspră și severă, cu alungarea luxului și a îmbuibării, 
să înlăturăm orice încercare a exploatării omului de către 
om, să jertfim permanent pentru Ţară, să apărăm Mișcarea 
Legionară, cu toată puterea noastră, împotriva a tot ce ar 
putea s-o ducă pe căi de compromisuri sau compromitere, 
sau împotriva a tot ce ar putea să-i scadă măcar înalta linie 
morală. Moţa și Marin, jurăm!“2 

Zian se regăsește în frazele acestui jurământ legat de 
înalta viaţă morală, de severitatea purtărilor ascetice și de 
înfrângerea pornirilor frivole. Spectacolul e grandios. Pro- 
cesiunea funerară dedicată lui Moţa și Marin are un im- 
pact extraordinar asupra opiniei publice. Din cartierele 
muncitorești și până în saloanele burgheziei bucureștene, 
admiraţia față de Zelea Codreanu și legionari e fără egal. 
„Rareori se întâlneşte în istoria unui neam o moarte atât 
de semnificativă ca moartea acestor doi fruntași legionari, 


1. ACNSAS, I 002637, ff. 33-35- 
2. Corneliu Zelea Codreanu, Circulări şi manifeste, sub egida re- 
vistei Cuvântul legionar, Bucureşti, 2009, p. 125. 

căzuţi pe frontul spaniol“, va scrie Mircea Eliade, autorul 
atât de admirat de tânărul diacon.! 

Funeraliile celor doi legionari aduc o imensă popularitate 
Gărzii de Fier, care, în alegerile din același an, sub numele 
partidului Totul pentru Ţară, realizează un rezultat record, 
15,58% din voturi, şi se clasează pe locul al treilea, după 
liberalii lui Gheorghe Tătărescu și ţărănişti. Unul dintre 
sfetnicii regelui, Constantin Argetoianu, e convins că, dacă 
nu s-ar fi furat multe voturi, legionarii ar fi obținut cu cel 
puţin cinci procente în plus. 


1. V. ziarul Vremea nr. 472 din 24 ianuarie 1937. 


Un model: Serafim de Sarov 


La plecarea din ţară, „erau cele mai aspre cercetări ca 
nimeni din cei ce-au fost legionari vreodată să nu poată 
ieși din ţară. Eu, neavând absolut nimic la activ, am obţi- 
nut pașaport de călătorie în Europa, «sans Russie», de la 
Prefectura poliţiei din Sibiu. Iar întrucât eram diacon, am 
obţinut și încuviinţările speciale de la cele trei patriarhii: 
a României, a Constantinopolului și a Atenei, precum și 
a celor două guverne: român și grec, precum că n-am ni- 
mic suspect la activ, ci simpla chemare către desăvârșirea 
interioară prin meșteșugul călugăriei“l. Zian e trimis la 
Muntele Athos. Este, cu siguranţă, și un mesager al mi- 
tropolitului Bălan, care transmite călugărilor români de 
la Sfântul Munte veşti îngrijorătoare. 

Gândul că legionarii ar putea să pună stăpânire pe ţară 
îi dădea frisoane lui Carol II, care încercase — și reuşise — să 
încaiere între ele partidele antisemite ale vremii (legionarii 
şi alianța partidelor lui Octavian Goga şi A.C. Cuza) ca să 
împiedice ascensiunea Gărzii de Fier. Apoi, trecuse la măsuri 
drastice: la începutul anului 1938, printr-o lovitură de stat, 
instalase un guvem propriu condus de patriarhul Miron 
Cristea. Între 1928 și 1938, la conducerea ţării se perinda- 
seră deja peste 20 de guverne. Acum, pe tot cuprinsul ţării 


1. ACNSAS, P 0013928, f. 20. 

fusese declarată starea de asediu, ziarele erau sub cenzură, 
Constituţia din 1923 era suspendată. Pe 27 februarie a fost 
promulgată o nouă constituţie care ducea la autodesfiinţa- 
rea partidului lui Codreanu. Pentru preoţii membri și sim- 
patizanțţi ai mișcării legionare, era un moment de cumpănă. 
În curând, în luna aprilie a aceluiași an, conducerea Gărzii 
de Fier în frunte cu Zelea Codreanu va fi arestată. 

La Sibiu, mitropolitul îi ocrotește de eventuale persecuții 
pe tinerii formați sub pulpana-i arhierească și pe legionarii 
urmăriți de Siguranță. Mănăstirile și viața călugărească 
devin refugii în fața politicii imprevizibile a lui Carol II. 

Diaconul Zian Boca ajunge la Atena și de acolo la Athos 
în luna martie. Schitul Ipatie de pe teritoriul deținut de 
mănăstirea românească Vatoped fusese construit și condus 
încă din secolul al XIX-lea de monahi originari din zona 
Sibiului. E așezat între dealuri line, ca într-o copaie. Prive- 
liștea din jur aduce cu dealul Bujoarei din copilăria lui Zian. 
Vegetaţia e însă mult mai bogată și mai diversă. Schitul are 
pământ agricol lucrat de monahi, vie, livadă de măslini și 
aluni, smochini, grădină de zarzavaturi udată de la două 
izvoare cu apă rece și proaspătă. Biserica a fost renovată, are 
acum acoperiș de tablă, icoane noi și policandre, iar chiliile 
sunt spațţioase. Liniştea e deplină. Biblioteca de cărți biseri- 
cești și manuscrise filocalice a schitului așteaptă să fie des- 
coperită de ochii sfredelitori ai diaconului, sosit într-o vizită 
de câteva luni. 

Zian lucrează în grădină cot la cot cu ceilalți monahi, 
mănâncă împreună cu ei la trapeză legume fierte și pâine 
coaptă în test, ţine privegherile de peste noapte și participă 
la slujbele din zori și de la vecernie. Bate toaca, sfâșiind 
balsamul fără timp al locului. Se ocupă însă, mai cu seamă, 
cu cercetarea cărților din biblioteca monahilor, printre care 
se află biografii și scrieri ale unui vestit sfânt rus din seco- 
lul al XVIII-lea, Serafim de Sarov, un ascet şi profet făcător 
de minuni. 

După modelul asceţilor deșertului din primele secole ale 
creștinismului, care urmează îndemnul lui loan Botezăto- 
rul: „În deșert pregătiţi calea Domnului“, Serafim de Sarov 
practicase rugăciunea solitară a inimii (Doamne, Iisuse Hris- 
toase, Fiul lui Dumnezeu, miluieşte-mă pe mine păcătosul) 
în ritmul respirației, postul sever, tăcerea îndelungată, tre- 
zia (dormea puţin și în poziții incomode) și locuise retras la 
câţiva kilometri de mănăstirea din Sarov, într-un loc pe care 
îl numea muntele Athos. Copil fiind, Serafim ar fi fost bolnav 
pe moarte și s-ar fi vindecat miraculos sărutând o icoană a 
Maicii Domnului. De atunci, în viața sa, Fecioara Maria 
rămâne o prezenţă constantă în rugăciuni și vedenii. 

Supunându-se şi el unui post aspru în timpul șederii la 
schitul athonit, gândurile tânărului diacon sunt vizitate de 
Serafim de Sarov. Astfel, în povestirile lui ulterioare, se 
inspiră din vindecarea sfântului, spunând că pe el l-a să- 
rutat pe frunte Maica Domnului. E de la sine înțeles: ca un 
semn de protecție, dar și ca simbol al unei alegeri dumne- 
zeiești. Zian Boca se apropie de 30 de ani. Are mintea și 
sufletul impregnate de personalitatea eroică a sfântului rus 
şi de convorbirile lui duhovnicești cu Fecioara Maria, rela- 
tate în nenumărate hagiografii ale vremii și păstrate și în 
memoria orală a călugărilor schitului. 

În atmosfera de la Athos, tânărul diacon se întărește în 
credința că lumea nevăzutelor trebuie explorată în conti- 
nuare și că sfințenia e posibilă. Petrecând multe ceasuri în 
bibliotecă, copiază câteva traduceri în românește din textele 
Părinților Bisericii, cu care Dumitru Stăniloae va completa 
colecţia scrierilor filocalice tipărită cu binecuvântarea mi- 
tropolitului Bălan. În prefața la o scriere a Sfântului Maxim 
Mărturisitorul, cunoscută sub numele de „Răspunsuri către 
Talasie“, din volumul al treilea al Filocaliei, teologul îi mul- 
țumește celui care va deveni în curând ieromonahul Arsenie 
pentru contribuţia sa la alcătuirea ediţiei, pentru răbdarea 

şi stăruința cu care va scrie, după dictare, cu un scris cali- 
grafic, mărunt și ordonat, câteva dintre traducerile în limba 
română. 

Zian se întoarce în ţară pe 8 iunie 1938, de ziua resta- 
urației, când se împlinesc opt ani de la urcarea pe tron a 
lui Carol II. Pretutindeni flutură drapelul regal și s-ar 
părea că guvernarea patriarhului Miron Cristea aduce o 
oarecare împăcare socială. Anul acela se va încheia însă 
cu asasinarea lui Corneliu Zelea Codreanu și a legionari- 
lor vinovaţi de uciderea prim-ministrului liberal I.G. Duca 
şi a fostului comandant legionar Mihail Stelescu. Vestea 
morții lui Codreanu, de neînchipuit pentru mulţi, va de- 
clanșa un val de răzbunări sângeroase. 

Dar Zian trăieşte încă departe de vâltorile politice ale 
epocii. Continuă să fie preocupat de științele oculte, de co- 
municarea cu duhurile și de legăturile între spiritualism 
şi diversele descoperiri științifice, de la teoria relativităţii 
la electromagnetism. Se află încă în faza experimentelor. 

Pare să aprofundeze practica „magnetismului personal“, 
adică autoritatea de a domina acţiunile altcuiva prin suges- 
tie. Graţie experimentelor care azi s-ar numi mentaliste 
(hipnoză, iluzionism, sugestie), iar la țară sunt socotite vră- 
jitorii, femeile din satele vecine cu Sâmbăta de Sus abia 
așteaptă „vrăjile“ tânărului diacon. Îl numesc de altfel „popa 
vrăjitorul“. Se strâng sfioase în jurul lui, îi pupă mâna, el le 
mai spune vreo glumă şi apoi, sub privirile lor uimite, as- 
cunde un ban în palmă şi-l face să dispară. Femeile duc mâna 
la gură, minunându-se. Banul reapare ca de sub mâneca 
diaconului. 

Unora li se uită în palmă și le citește liniile minţii, inimii 
şi vieţii. Le spune dacă se mărită o dată sau de două ori, 


1. V. Filocalia sau Culegere din scrierile Sfinţilor Părinţi, care arată 
cum se poate omul curăţi, lumina și desăvârși, vol. II, Ed. Humanitas, 
2017, P. 7, și Lidia Stăniloae Ionescu, op. cit., p. 141. 

dacă sunt statornice (când linia inimii o ia spre muntele lui 
Venus înseamnă că sunt cam iubărețe...). Îl amuză igno- 
ranța ţărăncilor analfabete, iar uimirea din ochii lor îi dă 
încredere în el însuși. 

Văzând că lumea vine să-l caute pe diacon, mitropoli- 
tului Bălan îi încolţește o speranţă pentru planul lui de 


întărire a ortodoxiei în Ardeal : „Să-l facem preot, ca să folo- 
sească lumea care vine la el!“ 


Hotărârea e luată. 


1. Arhimandrit Paulin Lecca, Jurnal duhovnicesc, Ed. Studion, 
Bacău, 2013, pp. 109—110. 


Arsenie 


În prima zi de vineri de după Paștele anului 1939, Zian 
mai face un pas către destinul său. E Izvorul Tămăduirii, 
o sărbătoare care amintește de minunea săvârșită, cu bine- 
cuvântarea Maicii Domnului, la un izvor din apropierea 
Constantinopolului, de viitonil împărat bizantin Leon cel 
Mare, în secolul al V-lea, cu mult înainte de despărțirea 
Bisericilor occidentală și răsăriteană. La mănăstirea Brân- 
coveanu de la Sâmbăta de Sus, un sobor de preoţi, în frunte 
cu mitropolitul Bălan, sfințește apa. Mănăstirea nu a fost 
încă restaurată și de-abia se încheagă o oarecare viață re- 
ligioasă. Aici are loc ceremonia tunderii în monahism a lui 
Zian Boca. E 

E îmbrăcat, potrivit tradiţiei, cu o cămașă lungă, albă. 
E desculț. Are un metru șaptezeci și cinci, frunte lată, nas 
viguros, sprâncene arcuite, păr castaniu. Poartă barbă. Pă- 
rul îi cade lung pe umeri. Se îndreaptă spre altar cu pași 
rari, acoperit de mantia neagră a unui naș de călugărie, 
într-o procesiune deschisă de călugări cu făclii aprinse, care 
cântă lent și grav, în tact stihiraric: „Brațele părintești sâr- 
guiește a le deschide mie, că în desfătări am cheltuit toată 
viața mea, spre bogăţia cea necheltuită a îndurărilor tale 
privind, Mântuitorule, acum, nu trece cu vederea inima mea 
cea săracă, căci către Tine, Doamne, cu umilinţă strig: am 
greșit, Părinte, la cer şi înaintea Ta!“ Ajuns în faţa altarului, 

Zian se răstignește simbolic, după tradiţie, întinzându-se cu 
faţa la pământ, apoi făgăduiește ascultare, sărăcie şi curăţie 
şi primeşte un nume nou: Arsenie. 

„Vorbirea mi-a fost urâtă de când mă ştiu“, își va aminti. 
„Chiar numele călugăresc l-am ales pentru că Avva Arsenie 
își alesese nevoința tăcerii, prin care s-a desăvârșit interior.“ 

Povestea lui Avva Arsenie începuse la Roma, în familia 
unui senator creștin în care se năștea, în anul 350, un fiu 
care va deveni renumit pentru inteligenţa și înțelepciunea 
sa. După vârsta de 20 de ani, Papa Damasus îl hirotonea 
diacon şi mai apoi îl recomanda împăratului Teodosius cel 
Mare, aflat în căutarea unui preceptor pentru fiii săi Ar- 
cadius și Honorius (viitori împărați). 

Proaspătul diacon a debarcat la Constantinopol, capitala 
Imperiului Roman de Răsărit. A fost găzduit într-un vast 
şi elegant apartament din palatul imperial, unde era slujit 
de zeci de sclavi. Timp de 11 ani, s-a ocupat de instruirea 
fiilor împăratului. Apoi a rămas la palat încă 29 de ani, 
bucurându-se de atenţia și prețuirea împăratului și ale 
diplomaților și oamenilor cultivați din anturajul acestuia. 
Totuși, Arsenie păstra în suflet o neliniște veche și o dorință 
aprinsă de a se retrage din lume. 

Într-o zi, un verset din Evanghelia lui Matei i-a vorbit 
mai mult ca de obicei: „Ce-i va folosi omului dacă va câștiga 
lumea întreagă, iar sufletul său îl va pierde?“ (Matei 16, 26). 
Fostul preceptor imperial a coborât pe furiș în port şi s-a 
îmbarcat la bordul unui vas spre Alexandria. Din capitala 
Egiptului, cu o caravană, a ajuns la vest de Valea Nilului, 
în deșertul libian, într-o regiune aridă numită Scetis (as- 
tăzi Wadi-al-Natrum) de la un cuvânt din limba coptă, 
şi-het, care înseamnă „a cântări inima“ cuiva. Era, într-ade- 
văr, un loc de încercare bine-cunoscut în epocă, în care 


1. ACNSAS, P 0013928, f. 18. 

asceți creștini retrași din lume își cântăreau șansele apro- 
pierii mistice de Dumnezeu prin rugăciune, post sever, 
tăcere și lepădarea voinței proprii. 

Se spune că stareţul acelei comunităţi de atleți ai cre- 
dinţei, știind cine era străinul poposit printre pustnici, îl 
supusese unui prim test. Îi invitase la cină pe toţi ceilalți 
călugări, se așezaseră cu toţii în jurul mesei, iar pe nou-ve- 
nit îl lăsaseră să aștepte în picioare. Pe la jumătatea cinei, 
cu un gest indiferent, îi aruncaseră în treacăt, la picioare, 
un codru de pâine. Aristocratul venit de la Constantinopol, 
în vârstă acum de aproape 50 de ani, culesese pâinea de pe 
jos, se așezase pe podea cu picioarele încrucișate şi o mă- 
nâncase în liniște. Așa începea viața ascetică a celui amin- 
tit în calendarele bisericești occidentale și răsăritene cu 
numele de Arsenius sau Arsenie cel Mare. 

În următorii peste 40 de ani (va muri la aproape 100 de 
ani), Arsenie a trăit retras, refuzând să primească vizite și 
evitând orice discuţii teologice. Se afla în căutarea isihiei 
— a liniștirii iluminate a minţii. Dormea puţin, doar aţipea 
când și când pe un scaun, se lupta cu gândurile (diavoli care 
atacă mintea, în limbajul filocalic), ochii i se umpleau ade- 
sea de lacrimi, tăcea îndelung, se ruga încontinuu. Un uce- 
nic se apropiase odată de fereastra chiliei lui și l-ar fi văzut 
înveșmântat în flăcări de lumină. „Dacă auziți că Arsenie 
se află într-un loc, duceţi-vă în altul“ sau „Nu pot să fiu și 
cu oamenii, şi cu Dumnezeu“, sau „Ori de câte ori am vorbit, 
am regretat, dar nu mi-a părut rău niciodată când am tă- 
cut“, obișnuia să spună. 

Când vizigoții lui Alaric au cucerit Roma și au pătruns 
apoi până în deșertul libian, i-au silit pe călugări să pără- 
sească Scetis. Anahoretul urma să rătăcească ani în șir prin 
deșert și avea să moară într-o mănăstire aproape de Cairo, 
lăsând în urmă o cămașă de in, o tunică din piele aspră și 
o pereche de sandale din frunze de palmier. 

Noul Arsenie, cel de la necunoscuta, pe atunci, mănăstire 
Brâncoveanu, va încerca, pe cât îi vor permite vremurile și 
locurile, să urmeze exemplul Marelui Arsenie și să avanseze 
în tehnica rugăciunii inimii detaliată în cursurile lui Nichifor 
Crainic. Se dedică și el isihiei călugărești, care presupune 
ceea ce Crainic numește principiul sincronizării psihofizice, 
valabil în toate tehnicile desăvârşirii spirituale, adică pune- 
rea în acord a funcţiilor corpului cu meditaţia și cu stăpâ- 
nirea gândurilor. 

În liniștea chiliei, respirând adânc, concentrat în ve- 
chime asupra buricului ca centru al corpului (Crainic le 
explica studenţilor că anatomia veche situa, în mod greșit, 
inima în zona ombilicală), iar în epoca modernă asupra 
inimii ca centru al spiritului, monahul rostește rugăciunea 
inimii fără încetare, ca pe o mantră. „Privirea ochiului și 
privirea minţii trebuie concentrate în același timp și în 
aceeași direcție; respirația plămânului trebuie sincronizată 
cu rostirea rugăciunii și așa mai departe. În scurt, funcțiile 
fiziologice trebuie ritmizate simultan cu funcţiile psiholo- 
gice. Trupul devine un mijloc, un instrument al spiritului.“ 

Metoda „științifică“ a rugăciunii predată de Nichifor 
Crainic în trei prelegeri ample (Rugăciunea minţii: metoda 
isihastă; Rugăciunea lui lisus: consideraţii istorice şi psi- 
hofiziologice și Rugăciunea lui lisus: esența paisianismu- 
lui) trimite deopotrivă la experiența misticilor răsăriteni 
şi apuseni, de la Grigorie Palama, loan Scărarul și Nicodim 
Aghioritul la Sfântul Augustin, Magistrul Eckhart și loan 
al Crucii. Iar colecția Filocaliei adună laolaltă 25 de scrii- 
tori celebri din istoria creștinismului care exemplifică doc- 
trina ascetico-mistică a rugăciunii inimii. 

La agapa festivă de după slujba hirotonirii sale ca iero- 
monah, Arsenie Boca are ce-i povesti mitropolitului Bălan 


1. Nichifor Crainic, Cursurile de mistică, Ed. Deisis, Sibiu, 2010, 
p. 295. 

despre călătoria sa la Athos și stilul iconografic athonit, 
despre bibliile și icoanele cu ferecături lustruite de degetele 
noduroase ale generaţiilor de asceţi și despre tehnica emai- 
lului și a poleirii cu aur pe care ar vrea să o deprindă pen- 
tru noul iconostas al bisericii de la Sâmbăta de Sus. 

lerarhul e om fin și cultivat. Îi plac lucrurile frumoase și 
de bun-gust, odăjdiile cusute cu fir de aur și pietre scumpe, 
crucile din metale rare lucrate cu meșteșug, engolpioanele 
cu diamante, epitrahilele de mătase, cărţile vechi legate în 
piele roșcată de Cordoba. Apreciază râvna ascetică a proas- 
pătului monah Arsenie, întors de la Muntele Athos cu o 
înfățișare hieratică, bronzat de soarele mediteraneean. Îl 
sponsorizează, așadar, pentru a patra oară, trimițându-l să 
facă un stagiu la atelierele de pictură bisericească de la 
Chișinău, unde să învețe, de la meșteri ruși, glazurarea sau 
poleirea icoanelor cu foiţă de aur după o tehnică numită 
„cicanca“. 

Mitropolitul vrea ca Sâmbăta de Sus să fie locul unei 
mănăstiri prospere, centru de cultură teologică și loc de 
duhovnicească recreere. Uneori, nestăpânirea îi mai dă de 
gol apucăturile. Peste câteva luni, un preot l-ar fi surprins 
în grajdul mănăstirii „făcându-și nevoile sexuale cu o va- 
că“. Altă dată, l-ar fi îmbătat pe un adolescent ţigan ungur, 
l-ar fi dezbrăcat și „şi-a făcut poftele cu el“. „Ce mi-o mai fi 
făcut nu mai știu, că eu am adormit de beat ca mort, vreun 
ceas“, a povestit apoi băiatul.2 

Când pleacă spre Chișinău, Arsenie Boca nu bănuiește 
că cea mai mare parte a vieţii lui va trăi din pictură și că 
va deveni expert în prepararea aurului și lustruirea icoa- 
nelor emailate. De fiecare dată, evenimentele par să-i an- 
ticipeze deciziile și n-are decât să se lase purtat de valul 


1. ACNSAS, I 005331, vol. I, f. 190. 
2. ACNSAS, I 005331, vol. II, f. 220. 

providenţei. Gândindu-se poate și la sine însuși, va spune 
că „pribegim mulţi ani în viaţă fără să ne lămurim un rost 
în lume. Unii pribegesc toată viața fără rost, fără țintă. 
Alţii îl caută toată viața fără să-l găsească, sau fără să ştie 
că l-au găsit. Înţeleg prin destin rosturile pe care le-a as- 
cuns Dumnezeu în viața fiecărui om și pe care omul trebuie 
să le desfășoare la rându-i între oameni“!. 

Rosturile destinului vor face ca stagiul la atelierele Mi- 
tropoliei de la Chișinău să-i fie întrerupt înaintea sorocului. 
Pe 23 august 1939 se semnează la Moscova un pact de ne- 
agresiune între Germania și Uniunea Sovietică, al cărui 
protocol secret împărțea Europa în zone de influență. Pe 
1 septembrie, armata germană atacă Polonia. Începe Al Doi- 
lea Război Mondial. Soarta Basarabiei e pecetluită. Alarmat 
de aceste vești, Arsenie Boca decide să se întoarcă acasă. 

Pe peronul gării din Chișinău, așteptând trenul de 
București, se uită cu atenţie la un cerșetor. Cu privirea lui 
ageră, încărcată de impresii iconografice, deslușește, din- 
colo de hainele ponosite ale acelui sărman, trăsăturile 
suferinţei hristice: „Peste măsură m-a izbit durerea lui, 
cum n-am mai întâlnit niciodată nicăiri, dar şi o frumu- 
seţe pe care n-am mai întâlnit-o am văzut-o pe chipul lui. 
O frumusețe pe care n-o mai pot uita. N-a privit la mine, 
dar m-a văzut și m-am aprins de o dragoste de a suferi cu 
el. Neştiind cu ce să-i ajut, cu cea mai mare grabă am dat 
fuga să-i dau din pâinea noastră. Și când m-am întors cu 
pâinea nu l-am mai găsit, deși nu trecuseră decât câteva 
secunde. Atunci am înțeles că m-am întâlnit cu Cel gol, 
însetat, flămând și fără sălaș în lumea aceasta. Atunci am 
înţeles în câteva clipe mai mult decât tot ce am învăţat în 
atâţia ani de zile.“ Este acesta un moment al convertirii 


1. „Un destin neînțeles“, în Seminte duhovniceşti. Un caiet al Pă- 
rintelui Arsenie Boca, Ed. Lumea Credinței, București, 2009, p. 30. 
2. Seminţe duhovnicești..., p. 72. 

lui de la pasiunea pentru spiritualism la o spiritualitate 
a suferinţei hristice? În ordinea lumii văzute, începea cal- 
varul Basarabiei și al lumii târâte în război. 

Pe 21 septembrie 1939, pe o stradă din centrul Bucu- 
reștiului, opt legionari îl împușcă în miezul zilei pe 
prim-ministrul țărănist Armand Călinescu. Cei opt sunt 
uciși la locul faptei, în apropierea Bulevardului Știrbei 
Vodă. Regele ordonă să fie omorâţi câte doi-trei coman- 
danțţi legionari din fiecare judeţ. Cadavrele lor, ca și cele 
ale ucigașilor lui Armand Călinescu, sunt lăsate timp de 
trei zile pe străzi, acoperite de afișe pe care scrie „Aceasta 
va fi de aici înainte soarta asasinilor trădători de țară“, ca 
un ultim avertisment adresat legionarilor. Arsenie Boca 
va fi necruţător cu violenţa legionară: „Dreptul de a pe- 
depsi“, avea să spună, „nu-l are decât autoritatea consti- 
tuită, ori legionarii erau o formațiune politică, încă 
neinvestiți cu responsabilitatea publică, deci teroriști.“ 

Asasinatele continuă în anul următor, 1940, cu ucide- 
rea lui Nicolae Iorga, socotit răspunzător pentru arestarea 
şi moartea lui Codreanu, și a economistului țărănist Virgil 
Madgearu. Ieromonahul Arsenie înțelege că el și legiona- 
rii merg pe căi diferite. Ei reprezintă „o mișcare fără viitor“ 
asupra căreia „atârnau păcate grele“. El îi va călăuzi pe 
oameni spre adevărata credință creștină. 


1. ACNSAS, I 002637, vol. II, ff. 310-311. 


„M-am văzut silit să primesc preoția“ 


Ambiţia mitropolitului Nicolae Bălan e să-i atragă pe 
greco-catolici la Biserica Ortodoxă și să mute centrul evla- 
viei populare a Ardealului de la mănăstirea greco-catolică 
Prislop, unde au loc de două ori pe an pelerinaje cu mii de 
credincioși, la mănăstirea ortodoxă Sâmbăta de Sus. Con- 
curența nu se oprește la procesiunile greco-catolicilor. După 
vâlva nemaipomenită făcută de vedeniile lui Petrache Lupu, 
o tânără din comuna Vladimirești, judeţul Galaţi, mărturi- 
sea și ea că îi apăruse Maica Domnului într-un lan de po- 
rumb și o îndemnase să construiască o mănăstire de fecioare. 
Ierarhia Bisericii se confrunta iar cu o pretinsă epifanie greu 
de cercetat și de validat. Vasilica Gurău, fata din Vladmirești, 
va deveni maica Veronica și va întemeia curând o mănăstire. 
S-ar părea că provinciile istorice neardelene ale României 
Mari trăiesc o înnoire a vieţii religioase ortodoxe, în timp ce 
în Ardeal lucrurile se mișcă greu. 

La Sâmbăta de Sus, ieromonahul Arsenie Boca este, la 
început, primul și singurul călugăr al mănăstirii abia înche- 
gate. Se ocupă de treburile gospodărești și administrative. 
Curând i se alătură un alt călugăr și preot, Serafim Popescu. 
Împreună încep slujbele. Ziarele înființate la Sibiu de mitro- 
politul Bălan, Telegraful român şi Lumina satelor, le anunţă, 
făcându-le reclamă, printre știri alarmante despre invada- 
rea Basarabiei, a Bucovinei de Nord și a Ținutului Herţei 

de către trupele sovietice, în iunie 1940, cedarea Ardealu- 
lui de Nord Ungariei sau retragerea de pe tron a regelui 
Carol II. Lumea începe să vină la mănăstire în căutarea 
unui înțeles dumnezeiesc care să aducă o lumină în dezori- 
entarea generală și, dacă s-ar putea, să îndepărteze din 
inimi amenințarea războiului. 

Arsenie Boca poartă rasă albă și e încins cu un brâu lat 
de piele. Are gesturi delicate și vorbă domoală, ardele- 
nească. Felul de a fi şi îmbrăcămintea atrag imediat aten- 
ţia. Încă înainte de a-l auzi vorbind, lumea pătrunsă de 
mistica legionară și de vâlva creată în jurul vedeniilor de 
la Maglavit și Vladmireşti îl percepe imediat drept un 
„ales“. Iar el este atras de arta spectacolului încă din stu- 
denţie, când își uluia colegii cu fachirismele care-i atrăse- 
seră porecla de Dr. König. În același timp, e curios să afle 
până unde merge credulitatea oamenilor și unde începe 
credinţa autentică. Umorul și familiaritatea lui cu gândirea 
sfinților produc adesea efecte inverse: călugărul stârnește 
deopotrivă venerație și teamă. 

Cu ochii albaștri și privirea intensă, cu fruntea înaltă 
și părul bogat căzându-i pe umeri, pare o întruchipare a 
lui lisus din filmele vremii. Apariţia lui are, mai cu seamă 
asupra femeilor, un efect răvășitor. Le stăpânește sufletele 
numai din privire. Pozele lui se vând pe post de iconiţe de 
carton. Una dintre admiratoare își aminteşte că „nu pu- 
teai să-i spui un bărbat frumos. Puteai să spui un bărbat 
scânteietor, strălucitor în toată înfățișarea lui. Era foarte 
aproape de mine. Mă privea foarte de aproape, serios și 
atent. Dar ceea ce m-a speriat pe mine nu era seriozitatea 
cu care mă privea, ci privirea în sine. Ochii... erau de un 
albastru... când auzeam cântecul acela nenorocit, Un al- 
bastru infinit!, ziceam că totuşi așa erau ochii Părintelui. 


1. Șlagăr din epoca Ceauşescu, interpretat de cântăreaţa de 
muzică ușoară Angela Similea. 

Nu aveau spate. Era o privire cu prelungire undeva, departe. 
Aşa cum se pierdea în vastitatea cerului fumul albăstrui, 
tot așa privirea Părintelui nu avea obstacol de care să se 
oprească și era de o luminozitate și de o căldură nemaipo- 
menite“.! 

Ținuta alb-scânteietoare, puţin obișnuită pentru un călu- 
găr și preot ortodox, ascunde un cod mistic: este ținuta În- 
vierii în lumină a lui Hristos (andstasis). E explicabilă însă 
şi prin lecturile lui Arsenie Boca din domeniul teozofiei. Elena 
Blavatsky, celebra fondatoare a Societăţii Teozofice din se- 
colul al XIX-lea, formulase o întreagă teorie ezoterică de- 
spre simbolismul culorilor, pornind de la ideea că teozofia 
se aseamănă cu raza albă de lumină: așa cum lumina albă 
conţine toate culorile spectrului, teozofia cuprinde toate reli- 
giile, deși fiecare religie pretinde că numai ea aduce lumină 
şi reprezintă adevărul. Dar, privite de la înălțimea unicului 
soare, culorile spectrului se suprapun și omenirea se scaldă 
în lumina albă a adevărului veșnic care este teozofia.? E 
limpede că frumosul monah primise derogarea de la portul 
mănăstiresc tradițional din partea mitropolitului. Orice 
inovație slujește bunei cauze a convertirii inimilor și a strân- 
gerii de bani pentru Biserică. Mănăstirea în curs de ame- 
najare de la Sâmbăta de Sus are interesul să atragă cât mai 
mulți credincioși. 

În ianuarie 1941 are loc așa-numita rebeliune legionară: 
război deschis între legionarii lui Horia Sima și generalul 
Ion Antonescu. În capitală și în orașele mari, oamenii lui 
Sima devastează sinagogi, jefuiesc și linșează populaţia 
evreiască, omorând peste o sută de evrei. În mai puţin de 


1. Amintirea Aspaziei Otil, în Părintele Arsenie Boca, Fost-a om 
trimis de la Dumnezeu, Ed. Agnos, Sibiu 2012, p. 35. 

2. V. Helena Blavatsky, The Key to Theosophy. An Abridgement, 
edited by Joy Mills, The Theosophical Publishing House, 1972, 
USA, p. 33. 

olună, Antonescu instaurează dictatura militară. Apoi, Ro- 
mânia intră în război alături de Germania, Italia și Japonia. 
Persecutarea evreilor învinuiți de criza economică și de coru- 
perea vieţii politice se întețește cu deportări în Transnistria 
și pogromuri. Entuziasmul recâștigării temporare a Basa- 
rabiei (iulie 1941) pare să legitimeze orice decizii politice. 

Pe măsură ce războiul își face simţite efectele, beţia recu- 
perării Basarabiei se potolește treptat, acoperită de vești 
despre morți, epidemii și atrocități de pe frontul de est. Fe- 
meile, bătrânii și copiii rămași acasă, legionarii fugari ur- 
măriți de oamenii Siguranței, tinerii aflaţi în căutarea unei 
speranţe pentru ziua de mâine se îndreaptă spre credinţa în 
Dumnezeu și spre mănăstiri. Este momentul ca ieromonahul 
Arsenie să devină și preot. 

„Într-o iarnă, probabil prin 1941“, își va aminti Arsenie 
Boca, „ne trezim cu o avalanșă de oameni de toate vârstele 
și treptele, năpădindu-mă să stau de vorbă cu ei despre 
necazurile lor. Aci m-am trezit că fac duhovnicie cu oamenii 
deși nu eram preot. Ştiam că tot ce pățesc oamenii li se 
trage de pe urma greșelilor sau păcatelor. Așa m-am văzut 
silit să primesc preoția și misiunea majoră a propovăduirii 
lui Hristos-Dumnezeu adevărat și Om adevărat, precum și 
a sfințirii omului, ca să aibă pacea lui Dumnezeu în sine, 
absolut în orice împrejurări s-ar afla în viață. l-am învățat 
să fie curați față de oameni și față de Dumnezeu, să dea 
Cezarului ce e al Cezarului (ascultare cetățenească, dajdie 
etc.) și lui Dumnezeu ce e al lui Dumnezeu (cuget curat, 
suflet purificat și trup curăţit de patimi)“.! Acesta e și pro- 
gramul lui de viață: să găsească pacea lăuntrică neclintită 
în orice situaţie, să se supună puterii lumești și să trăiască 
potrivit învățăturii lui Hristos. 


1. ACNSAS, P 013928, ff. 20—21 

Pe legionarii fugari care vin la spovedit îi povățuiește să 
renunțe la pistoale, conspirații și răzbunări, încearcă să-i 
„despoliticianizeze“, să le stingă „reacţionarismul tacit sau 
manifest față de Stăpânirea constituită“ și să-i întoarcă la 
„creştinismul care nu se ceartă cu Stăpânirea“.1 

Stăpânirile se vor schimba rapid în timpul vieţii lui Ar- 
senie Boca, de la statul naţional-legionar la dictatura mili- 
tară și de la monarhie la republica populară și apoi la statul 
socialist, dar atitudinea lui față de politică rămâne, în mare, 
aceeași: de neimplicare, de rezistență pasivă, cu o simpatie 
vădită față de regimurile egalitare. 

Totuși, Siguranţa începe să se informeze cu privire la 
activitatea acestui călugăr. Ce le spune celor care i se spo- 
vedesc? Pe cine primește la mănăstire? Care este atitudi- 
nea lui față de alianța României cu Germania hitleristă? 
Sfaturile date legionarilor fugari, de a renunţa la violență 
și nesupunere și de a-și dedica viaţa lui Dumnezeu, sunt 
interpretate ca o variantă mistică subversivă de legiona- 
rism. Unii cred că mișcarea legionară şi-a găsit un condu- 
cător din umbră. 

Ţăranii și studenţii veniţi să i se spovedească simt că li 
se acordă o atenție deosebită, prezența duhovnicului Ar- 
senie pare să emane încredere și forță, parcă le citeşte în 
suflete. Privirea fixă, copleșitoare, rod al îndelungatelor 
exerciţii de concentrare, seamănă din ce în ce mai bine cu 
aceea a unui yoghin egiptean descris în cărțile lui Paul 
Brunton: „Ochii lui mari și ieșiți din comun atrăgeau cel 
mai mult atenţia și stârneau cel mai mult admiraţia. Erau 
strălucitori, cu o privire plină de forţă și autoritate, care 
mă fixa într-un mod straniu. În timp ce îi vorbeam, am 
fost cuprins de senzația irezistibilă că privirea aceea 


1. ACNSAS, P 013928, f. 39. 

pătrunde în mine și mă hipnotizează. Acești ochi îmi ci- 
teau în suflet și îl dominau. Smulgeau din mintea mea 
secrete și mă constrângeau să rămân pasiv în faţa acelui 
om.“ 

După modelul fachirilor indieni, Arsenie Boca practică 
și catalepsia. Un martor ocular povestește cum l-a văzut 
lăsându-se uşor pe spate, căpătând o paloare ca de mort 
și tremurând: „Am crezut că a leșinat. Vibraţia respectivă 
m-a dus cu gândul la faptul că sunt bolnavi pe care trebuie 
să-i zgâlțâi ca să-și revină. A stat așa o vreme, nemișcat, 
tremurând, după care a surâs dintr-odată și a zis: Nu e cazul. 
Am avut puțină treabă.“ Așadar, dă de înțeles că s-ar fi 
aflat în două locuri în același timp...? 


1. Paul Brunton, op. cit., p. 281. 
2. Romeo Petrasciuc (coord.), Lăsaţi-vă în grija lui Dumnezeu. Măr- 
turii despre părintele Arsenie Boca, Ed. Agnos, Sibiu, 2014, p. 137. 


„Sfântul“ 


Din om în om, modul de viaţă al călugărului de la Sâm- 
băta de Sus și înfățișarea lui aparte în peisajul mănăstiresc 
din Ardeal devin tot mai cunoscute. Are 30 de ani. Mănâncă 
puțin, ţine un regim vegetarian riguros, întrerupt de zile 
de post negru, doarme pe apucate, practică rugăciunea 
inimii, petrece multe ceasuri îngenuncheat. Uneori, în tim- 
pul săvârșirii liturghiei, îi dau lacrimile. După modelul 
Sfântului Serafim de Sarov, visează să-și sape în munte, nu 
departe de mănăstire, o chilie unde să se retragă în tăcere 
și singurătate. 

Toate acestea nu rămân însă tainice detalii „profesio- 
nale“. Cumva, pe căi ocolite, transmisă de gazetele Mitro- 
poliei, vestea despre puterile lui se răspândește repede. Din 
zvon în zvon, în jurul lui Arsenie Boca, până mai ieri un 
necunoscut, se țese speranța unor posibile noi epifanii. 

Într-o zi, pe poarta mănăstirii intră o căruţă: un țăran 
își aduce la biserică fiica de 16 ani care nu mai poate să 
meargă. Omul a auzit că la Sâmbăta trăieşte un călugăr 
făcător de minuni. Arsenie Boca îi spune s-o lase pe fată câ- 
teva zile la mănăstire, timp în care e transportată cu roaba 
la slujbe. După care fata s-ar fi pus pe picioare și tatăl ei ar 
fi găsit-o plimbându-se prin curte alături de vindecătorul ei. 

Tăranii sunt în stare să meargă pe jos câteva zile, ve- 
nind de la distanțe mari, ca să ajungă la mănăstirea 

despre al cărei călugăr se spune că poate vorbi pe limba 
păsărilor (Boca folosește adesea expresia „doar nu vorbesc 
păsărește...“, dar îi place și ideea de a-l imita pe Sfântul 
Francisc de Assisi...), iar de ziua Sfântului Ilie s-ar urca 
la cer într-o căruță de foc...! 

Cine este acest om îmbrăcat în alb ca un înger de lu- 
mină? Poate ghici viitorul? E un vindecător și făcător de 
minuni? L-a văzut pe Dumnezeu, precum Petrache Lupu, 
sau i s-a arătat Maica Domnului ? Este el însuși un trimis 
dumnezeiesc? Unora li se pare, privindu-l, că îl văd pe lisus 
sau pe Sfântul Ilie. El e în stare să ghicească, de pildă, că 
numele cuiva începe cu litera A sau C sau D, sau că respec- 
tivul are în buzunar o sută de lei. Cu autoritatea privirii 
pătrunzătoare și a veșmintelor albe, Arsenie Boca dă de 
înțeles că prin el vorbește Dumnezeu, fără să fie totuși un 
medium, ca în ședințele de spiritism ale epocii.2 

După ce ascultă spovedania cuiva, călugărul e aspru cu 
păcatele, dă sfaturi severe, uneori greu de urmat: post și 
rugăciune, înfrânare, viață cumpătată. În unele cazuri, 
recomandă un regim alimentar anume sau diferite ierburi 
de leac. E lucru știut că postul prelungit ameliorează anu- 
mite boli, că ceaiurile de plante pot fi întremătoare, că 
rugăciunea ajută corpul în lupta cu boala. Altfel spus, Boca 
recomandă medicina naturistă în diferite forme, urmând 
principii antropozofice și tehnici de medicină hipnotică pen- 
tru „a ușura suferințele și dacă-i posibil a le vindeca“, căci 
hipnotismul (astăzi ar fi invocat efectul placebo) se poate 
aplica „în tratarea tuturor bolilor închipuite sau reale, 
funcţionale sau organice“. 


1. V. Lidia Stăniloae Ionescu, op. cit., p. 199. 

2. V. Ioan Cișmileanu, Alte mărturii despre Părintele Arsenie 
Boca, Ed. Agaton, Făgăraş, 2008, și Romeo Petrasciuc (coord.), op. cit. 

3. C.K. Nicolau, op. cit., p. 31. 

Fostul lui profesor, Nichifor Crainic, intuiește că cele- 
britatea lui timpurie se bazează pe o bună cunoaștere a 
mecanismelor psihologice și pe „o pătrunzătoare artă de 
a lămuri stările de psihologie religioasă și de a da sfaturi 
duhovnicești“l. 

Cu aerul că face minuni, dar și cu umor, Arsenie Boca 
ține mici lecţii de fizică unui public prea puțin alfabetizat, 
în bună măsură feminin și predispus, din admiraţie față 
de el, să creadă orice: „Trăgea cu pieptenul de ebonită prin 
barba lui aspră și, când se produceau scântei, întreba fe- 
meile de față: aţi văzut?...“2 Purtate de adorație, femeile 
ar vrea, desigur, să-l și atingă, așa cum ating în biserici 
veșmintele preotului sau raclele cu moaște, în speranța 
unei contaminări cu sfințenie sau a unei vindecări instan- 
tanee după model biblic. Boca însă le ţine la distanță și 
nu se lasă atins. E un mod de a le semnala că inițiatul 
trăiește într-o dimensiune superioară a existenței, ceea ce 
îl face și mai aparte, și mai vrednic de adoraţie. De la acest 
noli me tangere, practicat consecvent cu autoritatea pre- 
dicii, a veşmântului și a privirii, femeile, în special, deduc 
că au în față un sfânt pe care atingerile omenești l-ar 
putea macula. Ajung să-l numească chiar așa: Sfântul. 

Aflat într-o vizită la mănăstirea Bistriţa, Arsenie Boca 
e la fel de răsfățat de devotamentul călugărițelor. Un 
observator vigilent notează chiar că „legăturile cu tinere- 
tul feminin al mănăstirii lasă foarte mult de dorit, fiind 
de o cordialitate prea mult accentuată. Nu rare sunt ca- 
zurile când se dădea o adevărată dispută care să-l ser- 
vescă și cine să-i pregătească masa“t. Când pleacă de la 
Bistriţa, îi încredințează prietenului Mladin un plic cu 


1. ACNSAS, I 002637, vol. II, f. 85. 
2. ACNSAS, I 002637, vol. I, f. 123. 
3. ACNSAS, I 002637, vol. II, f. 253. 
4. ACNSAS, P o13928, f. 7. 

cărţi sigilat. Mladin descoperă că erau cărți de Rudolf 
Steiner (cel mai probabil în traduceri franțuzești) despre 
clarviziune, aură, energii nevăzute.! Dar acesta rămâne 
secretul lui. 

Mitropolitul Bălan, teologii Stăniloae și Crainic, care 
vin să-și scrie cursurile sau să traducă texte patristice în 
liniștea de la Sâmbăta de Sus, sunt adesea însoțiți de stu- 
denți care duc mai departe impresiile întâlnirii cu Sfântul 
călugăr. Pe Boca îl flatează oare admiraţia vizitatorilor? 
Peste ani, privind în urmă, se leapădă de tehnicile psiho- 
logice practicate pe-atunci, găsindu-și unele circumstanțe 
atenuante: „Datorită cunoştinţelor ce le adunasem în vre- 
mea studiilor și pe care le aplicam unde se putea face 
aceasta, poporul sărea marginile aprecierii juste şi mă 
credea excepțional de înzestrat. De nenumărate ori am 
încercat, și mai încerc, a le stinge capriciile unei credințe 
necontrolate, cea la domeniul fanteziei — că aceasta nu 
mântuiește —, și abia am izbutit să-i scad la o iubire care 
mi-o păstrează fără să mă mai întrebe. M-am remarcat ca 
un preot-călugăr care propovăduiesc trăirea creștinismului 
în toată adâncimea lui și în tpată sinceritatea noastră, ca 
singura concepţie suficientă despre lume și viață.“? 

Confundă el însuși spiritualitatea creștină cu înfloritoa- 
rea mișcare spiritualistă a vremii sale? E, oare, stăpân pe 
propriile mecanisme psihologice compensative? Din copilă- 
ria lui tristă și lipsită de afecțiune, bântuită de spaimele 
singurătăţii, răbufnește dorința de a fi în centrul atenţiei, 
de a câștiga admiraţia și dragostea celorlalți prin talente 
excepționale, de a domina oamenii și situaţiile prin măies- 
tria cu care jonglează cu stereotipurile memoriei vizuale şi 
cu arta sugestiei autoritare. Toate astea își găsesc, desigur, 


1. Arhimandrit Paulin Lecca, op. cit., p. 110. 
2. ACNSAS, I 002637, vol. II, ff. 311-313. 


„SFÂNTUL“ 69 


o legitimare evanghelică. Nu spunea lisus, ori de câte ori 
vindeca vreun bolnav: „Credinţa ta te-a mântuit“? 

Propovăduirea creștină se face fie cu prilejul spoveda- 
niei, de la duhovnic la credincios, fie cu ocazia predicilor 
duminicale şi a celor din zilele de sărbătoare, fie când Oas- 
tea. Domnului organizează diferite întruniri la care se țin 
cuvântări evanghelice. 

Adesea, în catedrala mitropolitană de la Sibiu, cu bine- 
cuvântarea mitropolitului Bălan, Arsenie Boca vorbește 
despre vremurile Apocalipsei şi actualitatea lor. În planu- 
rile sale de revigorare a ortodoxiei, mitropolitul îl aduce la 
Sibiu, la un moment dat, pe parcursul anului 1943, și pe 
Petrache Lupu de la Maglavit. Dar ciobanul modest la 
minte și la vorbire nu reușește să atragă prea multă lume. 
Atunci, ierarhul recurge la popularitatea în creștere a lui 
Arsenie Boca, organizând, în anii din urmă ai războiului și 
în ciuda prieteniei arătate cândva lui Antonescu, o serie de 
așa-numite misiuni religioase în cadrul unei campanii de 
catehizare ortodoxă cu substrat antigerman. 

Ca filoenglez, mitropolitul privește acum cu ochi critici 
dezastrul în care fusese târâtă România și încurajează 
subtil colaborarea cu ţările aliate (Franța, Marea Britanie, 
Statele Unite, Uniunea Sovietică etc.) împotriva puterilor 
Axei (Germania, Italia, Japonia). Programul „misiunilor“ 
e anunțat din timp în publicaţiile Mitropoliei Ardealului 
şi ale organizaţiei Oastea Domnului. 


De-a dreapta lui Dumnezeu 


La Săliștea Sibiului are loc, la începutul anului 1944,un 
mare praznic la care vin credincioși din tot sudul Ardealu- 
lui. Biserica se dovedeşte neîncăpătoare. E nevoie de folo- 
sirea unui megafon pentru ca predica să fie auzită până în 
curte, unde se înghesuie mii de „ostași ai Domnului“ și 
țărani veniţi din satele apropiate. După liturghia slujită 
de un sobor de preoți, ia cuvântul conducătorul de atunci 
al Oastei Domnului, preotul Gheorghe Secaş. Apoi vorbește 
Arsenie Boca. 

Un martor ocular va consemna că, timp de o oră, Boca „a 
ținut pe ascultători ațintiți asupra marilor adevăruri ale 
Cuvântului lui Dumnezeu, grăite de proroci pentru zilele 
noastre“l. Predicile sale se adresează deopotrivă unui public 
deprins cu versiunile folclorice ale credinței și credincioșilor 
instruiți, preocupați de marile întrebări ale creștinismului 
şi de ideile autorilor moderni. Heidegger, Pascal, Hegel, 
Giovanni Papini, Paul-Louis Couchoud, Dumitru Stăniloae 
sunt citați sau interpretaţi din perspectiva Evangheliilor, 
laolaltă cu Părinţi intelectuali ai Bisericii, precum Vasile cel 
Mare, Grigore de Nazianz sau loan Hrisostomul. 

La întrunirea de la Săliște, după prânz, are loc un pro- 
gram de cântece religioase al Oastei Domnului și, „cu toate 


1. ACNSAS, P 13928, f. 160. 

că era hotărât să nu mai vorbească după masă, părintele 
Arsenie s-a urcat din nou în amvon și-a vorbit în chip înge- 
resc“l. Îi face vădită plăcere să capteze atenţia publicului și 
o face cu artă. Are neîndoielnice talente actoricești și simte 
instinctiv că dramatismul comunicării garantează succesul. 

Odată, la Sâmbăta, înainte de a-și începe predica, s-ar 
fi urcat pe o masă și ar fi declamat cu glas profetic: „Când 
Dumnezeu va judeca lumea, eu am să fiu de-a dreapta lui, 
și atunci ori vă sunt de folos, ori vă sunt acuzator!“2 Puţini 
vor sesiza o subtilă undă de umor mănăstiresc în astfel de 
declarații megalomane. Dar poate că începe să se ia el 
însuși în serios pe măsură ce publicul îl învestește cu au- 
toritatea unui sfânt în viaţă. 

Turneul început la Săliște continuă în duminica urmă- 
toare la catedrala din Sibiu, care devine loc de pelerinaj pen- 
tru „ostașii Domnului“ și pentru toți cei ce vor să-l asculte pe 
Arsenie Boca. Una dintre spusele lui (o parafrază a cuvintelor 
lui Iisus) pune multă lume pe gânduri: „Iubiți pe preoți până-i 
mai aveți în mijlocul vostru, căci va veni o vreme când nu-i 
veți mai avea.“ 

Cei care urmăresc mersul evenimentelor și sunt la curent 
cu ateismul bolșevic și politica tătucului Stalin de desființare 
a mănăstirilor și dărâmare a bisericilor din Rusia înțeleg 
bine mesajul. Semnele că Germania pierde războiul sunt din 
ce în ce mai limpezi. Ca ţară aliată, România condusă de 
mareșalul Antonescu se află pe marginea prăpastiei. Cu o 
lună în urmă, generalul Constantin Sănătescu scria: „Acum 
lumea este conștientă de nenorocirea ce se apropie de noi. 
Ziarele nu mai pot păcăli opinia publică. Îngrijorarea își face 
din ce în ce mai mult loc în sufletul fiecăruia.“4 


1. ACNSAS, ibid. 

2. Ioan Cișmileanu, op. cit., p. 125. 

3. ACNSAS, ibid., f. 161 

4. Jurnalul generalului Sănătescu, Humanitas, București, 1993, 


p. 138. 


72 VIAȚA LUI ARSENIE BOCA 


Este 4 aprilie 1944. Peste munți, 250 de avioane anglo- 
americane lansează o ploaie de bombe asupra Bucureștiu- 
lui, răspândind panică în instituţii, în case și pe străzi. 
Capitala se scufundă în haos. Demnitarii regimului Anto- 
nescu se refugiază în casele de vacanţă din provincie, în 
timp ce statul se prăbușește în norii groși de praf ce se 
ridică dintre ruine. Gara de Nord și atelierele CFR sunt 
lovite primele. Geamurile palatului regal se fac ţăndări. 
Regele Mihai, aflat în legătură secretă cu Aliaţii, e încu- 
rajat să-l îndepărteze cât mai curând de la putere pe lon 
Antonescu. Timp de încă o lună, bombardamentele conti- 
nuă cu alte ţinte strategice menite să slăbească armata 
germană: câmpurile petroliere și rafinăriile de ia Ploiești 
și Câmpina, linii de cale ferată importante și poduri, uzina 
de avioane de la Brașov. Populaţia civilă e cu totul dez- 
orientată: cei care ar ieși să salute venirea Aliaților se tem 
că vor fi loviți de bombe înainte să apuce să facă vreun 
semn de simpatie. În timp ce americanii și englezii distrug 
obiective germane de pe teritoriul României, rușii recuce- 
resc Odesa și pătrund în Basarabia. 

Profesorul lui Arsenie Boca, filogermanul Nichifor Crai- 
nic, tocmai s-a întors de la Berlin, unde, în locul conferinței 
academice pe care urma s-o ţină, asistase la un bombarda- 
ment al Aliaților asupra bibliotecii universitare de studii 
romanice. Revenit în ţară, se adăpostește, ca mulți bucureș- 
teni, în pivniţa casei, de unde continuă să redacteze Gândi- 
rea, revistă finanțată și de mitropolitul Bălan al Ardealului. 
Apoi, în seara de 23 august, aude la radio mesajul regelui 
Mihai I, care anunţă căderea regimului Antonescu și armis- 
tițiul încheiat de statul român cu Uniunea Sovietică. 

Alături de Aliați, armata română începe eliberarea nor- 
dului Transilvaniei de sub ocupaţia maghiară. Guvernul 
de coaliție instalat în noaptea aceea preia puterea într-o 
situație politică și economică dezastruoasă. Crainic notează 

în jurnal: „Coaliția liberal-țărănisto-socialistă-comunistă a 
găsit un stat dezorganizat, o armată sleită de puteri şi un 
om care nu se bizuia decât pe răţoieli dictatoriale; Ion An- 
tonescu, lipsit de prevedere politică, distrusese pe toți câți 
ar fi putut să-l susțină și menajase pe toţi câţi l-au distrus. 
O sancțiune mai dreaptă nici că se putea. [...] Regele i-a 
poruncit să încheie armistițiul. El s-a înfuriat, neadmiţând 
tonul poruncitor al Maiestăţii Sale și amintindu-i că l-a 
făcut Suveran. Atunci Regele s-a retras, lăsându-l în mâna 
celor care pândeau să-l aresteze.“ 

A doua zi, înainte de a se retrage de pe teritoriul Ro- 
mâniei, avioanele armatei germane bombardează, la rân- 
du-le, capitala. 


1. Nichifor Crainic, op. cit., p. 433. 


Rugăciunea inimii 


Rușii încep să-și facă apariția prin satele și orașele 
României. Până la semnarea oficială a armistițiului, pe 
12 septembrie, soldații sovietici atacă în haită, precum 
hoardele de tătari ale lui Genghis-Han, va scrie Ileana de 
Habsburg, fiica preferată a reginei Maria, care lucrează 
ca infirmieră la spitalul Crucii Roșii din Brașov şi des- 
chide un spital pentru răniți de război și la reședința ei 
de la Bran. „Soldaţii veneau pe jos, în căruțe, pe cai, în 
grupuri la întâmplare. Uneori erau mulți, alteori puţini, 
dar toți erau înarmați până în dinţi cu arme moderne. Nu 
își făceau griji pentru hrană sau altele asemenea. Cu o 
simplitate înspăimântătoare şi inumană își luau ceea ce 
doreau amenințând cu pistolul și împușcau oamenii cu 
acea lipsă totală de sentiment pe care un om normal o 
poate avea numai când trage într-o ţintă de carton.“l Ar- 
mata sovietică vânează soldați români pe care îi trimite 
cu sutele de mii în Rusia, ca prizonieri de război. Toamna 
acelui an o găsește pe principesa Ileana făcând naveta 
între Brașov şi Bran, încercând să salveze din mâinile 
rușilor cele două spitale. 

Nichifor Crainic se retrage la Sibiu. Ziarele apărute după 
23 august îl numără printre „trădătorii poporului“, trecându-l 


1. Ileana, Principesă de România, Arhiducesă de Austria, Tră- 
iesc din nou, Humanitas, București, 2008, pp. 221-222. 

în rândul fasciștilor legionari. Foști colegi de gazetărie cer 
acum să fie arestat. Ba chiar, în octombrie, un ziar anunță 
că ar fi fost deja arestat. Prietenii de altă dată, printre care 
şi mitropolitul Nicolae Bălan, se leapădă de el. Îl mai ajută 
cu alimente și gazde sigure câțiva legionari. 

Fostul lui student, Arsenie Boca, află de la Dumitru Stă- 
niloae că se ascunde la Sibiu și îl vizitează în câteva rânduri. 
Orașul e ca sub asediu. Raziile sovieto-române îi caută mai 
cu seamă pe sași — socotiți naziști —, care sunt îmbarcați în 
vagoane de tren și trimiși la muncă silnică în minele de 
cărbuni din Ucraina. leșirile din oraș sunt supravegheate de 
patrule care verifică actele. 

Însoţit de Arsenie Boca, Crainic se ascunde într-un ca- 
mion care transportă brânzeturi și reușește să părăsească 
Sibiul. Într-un sat apropiat, pe cei doi îi așteaptă o căruță 
cu care pornesc spre Sâmbăta de Sus. 

Înaintează în tăcere prin „scânteierea polară a zăpezii“ 
şi, când le apare în zare mănăstirea, fugarul își amintește 
de paragina în care se aflase până nu demult ctitoria lui 
Constantin Brâncoveanu. „O văzusem căzută în ruină cu 
pustiul în jurul ei. Zidurile abia mai susțineau o căciulă de 
pământ. E meritul lui Nicolae Bălan că a restaurat-o, dar 
clădirile noi pe care i le-a adăugat, în loc să o închidă în 
pătratul tradițional, sunt azvârlite la întâmplare. Călugă- 
rul cu care am sosit a transformat-o prin zelul său focos 
într-un imens loc de pelerinaj. Pentru aceasta el s-a lumi- 
nat la București și s-a stilat la Muntele Athos. Pelerinii 
care sosesc cântând cu zăpada până la piept aduc ofrande 
enorme, cu care călugării hrănesc un cătun sărac de sub 
munte și un orfelinat din Sibiu.“ Pelerinii care sosesc cân- 
tând sunt, în cea mai mare parte, „ostașii Domnului“. 

Crainic e găzduit timp de câteva luni la Sâmbăta de Sus 
sub numele de fratele Ioan. Uneori, serile, verifică din punct 
de vedere literar primele părți din traducerea Filocaliei 

făcută de Dumitru Stăniloae și transcrisă de fostul său 
student. Afară ninge. Drumurile sunt acoperite de nămeți. 
Chiliile sunt friguroase și se încălzesc greu. Camera de 
oaspeți din vila mitropolitului Bălan e locul cel mai căldu- 
ros și mai plăcut din incinta mănăstirii. E „o cameră lumi- 
noasă, cu două paturi paralele acoperite cu cuverturi albe 
de mătase numite în partea locului straie. Pe masă, un 
paner cu o piramidă de mere roșii. [...] Mitropolitul n-avea 
să ştie niciodată că i-am fost oaspete fără voie“. 

În apartamentul tihnit al mitropolitului, profesorul de 
mistică citește, scrie articole și poezii și, convins că va fi 
arestat până la urmă, își pregătește apărarea în faţa unui 
tribunal imaginar. Uneori, seara, îi explică fostului său 
student tehnica de stăpânire a minţii elaborată de Ignațiu 
de Loyola, întemeietorul ordinului iezuit. „În calitatea lui 
de călugăr“, avea să-și amintească Nichifor Crainic, „fiind 
foarte curios să cunoască această metodă de viață spiri- 
tuală, m-a rugat să i-o traduc și s-o comentez“.? 

Exerciţiile spirituale ale lui Ignaţiu de Loyola reprezintă, 
de fapt, un îndrumar practic de cultivare a discernământu- 
lui, de rugăciune și de acceptare senină a vieții de fiecare zi, 
structurat ca un fel de pelerinaj sufletesc pe parcursul a 
patru săptămâni. Prima săptămână e consacrată cercetării 
conștiinței, iar următoarele meditării vieții, morţii și învierii 
lui lisus. Dar Ignaţiu nu exclude imaginaţia din viaţa credin- 
ciosului, ba chiar o pune la treabă în slujba rugăciunii, iar 
asta trebuie să-i fi plăcut călugărului de la Sâmbăta. Această 
carte, familiară și unora dintre foștii comandanți legionari, 
face parte, probabil, din biblioteca mitropolitului. 

Într-una din serile liniștite de iarnă în care se discută şi 
despre instalarea treptată a rușilor în România, și despre 


1. Nichifor Crainic, Memorii. Pribeag în țara mea, Muzeul Litera- 
turii Române, București, 1996, p. 45- 
2. ACNSAS, I 002637, vol. II, f. 90. 

soarta legionarilor ascunși în muntii Făgărașului, vine 
vorba despre spitalul deschis la Bran de principesa Ileana. 
Piatra de temelie fusese sfințită în vară de mitropolitul 
Bălan, bine-cunoscut principesei de pe vremea când spon- 
soriza filiala din Sibiu a organizaţiei americane de volun- 
tariat creştin YMCA (Young Men's Christian Association), 
adusă în România de regina Maria şi patronată de fiica ei. 
Cu ocazia sfințirii spitalului, Ileana se interesase de miş- 
carea spirituală începută de mitropolit la Sâmbăta de Sus 
şi de monahul Arsenie care practica rugăciunea inimii. 

Întâlnirea Ilenei cu Arsenie Boca avusese apoi loc, sub 
semnul inimii, la Bran, unde se păstra de câţiva ani, mutată 
de la Balcic, caseta cu inima reginei Maria, cea care, în 
timpul Primului Război Mondial, șezuse la căpătâiul răni- 
ților, îmbărbătându-i ca o mamă a tuturor, cum i se spunea. 
Spitalul nou înființat se numea chiar așa: Inima Reginei. În 
anii următori, până la sfârsitul lui 1947, vizitele lui Arsenie 
Boca la Bran și vizitele Ilenei la Sâmbăta se vor înteți. 

Pe timpul șederii ei la mănăstire, principesa e cazată în 
apartamentul care-l găzduiește acum pe Nichifor Crainic. 
Ileana e cu un an mai mare decât Arsenie Boca, are 35 de 
ani, e căsătorită cu Anton de Habsburg și are șase copii. E 
o femeie frumoasă, pe chipul căreia se regăsesc trăsăturile 
reginei Maria. Ulterior, unii vor vedea în prietenia ei cu 
Arsenie Boca o secretă poveste de dragoste. Alții, o conspi- 
raţie politico-religioasă. Iar alții o puternică legătură spi- 
rituală care va duce, mai târziu, la decizia Ilenei de a se 
dedica vieţii monahale, devenind maica Alexandra. 

În declaraţii făcute peste ani, Arsenie Boca va situa 
prima lui întâlnire cu domnița Ileana abia în 1947. Nichifor 
Crainic își amintește însă că vorbesc despre asta în iarna 
dintre anii 1944 și 1945, când el stătea ascuns la Sâmbăta 
de Sus.! 


1. ACNSAS, I 002637, vol. II, f. 88. 

De cele mai multe ori, Ileana va sosi la mănăstire cu 
mașina și, cu aprobarea mitropolitului Bălan, îl va lua pe 
Arsenie Boca la Bran pentru câteva zile, o săptămână sau 
mai mult. La castelul lăsat principesei prin testament de 
regina Maria, unde locuiește cu copiii și cu soţul ei, se țin 
conferințe religioase și culturale, au loc comunicări știin- 
țifice pe teme terapeutice ale medicilor spitalului. La un 
moment dat, cineva face o prezentare despre Faust al lui 
Goethe, unul dintre textele de căpătâi ale antropozofiei 
lui Rudolf Steiner, care scrisese mai multe interpretări 
ezoterice ale celebrei piese de teatru.! 

Poate că, în cadru restrâns, Arsenie Boca prezintă și el 
şedinţe de hipnoză și de magnetoterapie. Preocuparea lui 
pentru ceea ce azi s-ar numi tratamente holistice, adică 
remedii naturiste aplicate trupului combinate cu remedii 
spirituale aplicate minții, prin sugestie, găsește printre 
medicii și farmaciștii de la Bran un public avizat și deschis 
oricăror inovaţii care ar suplini lipsa medicamentelor și a 
personalului medical. 

Tânărul monah strălucește în acest mediu cultivat, sub 
privirile admirative ale principesei Ileana, care urmează 
lecţii despre rugăciunea inimii, Arsenie Boca explică istoria 
şi tehnica rugăciunii inimii, făcând trimiteri la Părinţii 
Bisericii care au cultivat-o în mod special, precum Simeon 
Noul Teolog sau Grigorie Palama. Stăruind cu privirea sa 
albastră la rădăcina nasului fiecărei persoane din public, 
aşa cum îl deprinseseră exerciţiile de concentrare, Boca își 
dovedește forța de fascinație: prezența sa farmecă, domină, 
subjugă. În spaţiul trăirii religioase, convertește. 

Fără să-l numească explicit în amintirile ei pe călugă- 
rul de la Sâmbăta „ce practica rugăciunea inimii...“, prin- 
cipesa îi reproduce îndrumările. Printre rânduri, se citește 


1. ACNSAS, I 002637, vol. II, ff. 40—43. 

căldura unei iubiri sublimate prin credință: „Când îm- 
brățișezi o persoană iubită, nu te gândești cum și de ce 
iubești — știi doar că iubeşti din toată inima. La fel se 
întâmplă când îl strângem spiritual pe lisus Hristos la 
inima noastră. Dacă dăm atenție profunzimii și calității 
iubirii noastre înseamnă că suntem preocupați mai de- 
grabă de propriile noastre reacţii decât să ne oferim cu 
entuziasm și fără rezerve lui lisus. Gândeşte rugăciunea 
în timp ce inspiri și expiri; calmează-ţi atât mintea, cât și 
trupul, folosind bătaia inimii ca ritm. Nu căuta cuvinte, ci 
continuă să repeți Rugăciunea [Doamne, Iisuse Hristoase, 
Fiul lui Dumnezeu, miluiește-mă pe mine păcătosul] sau 
doar numele lui lisus cu dragoste și adoraţie. Asta e TOT! 
Curios — în atât de puţin ai mai mult decât totul!“1 

O anecdotă păstrată de memoria orală spune că într-o 
vară, pe înserat, pe drumul de la Bran la Sâmbăta, mașina 
condusă de principesa Ileana, care-l ducea pe Arsenie Boca 
la mănăstire, ar fi rămas în pană. Cei doi ar fi petrecut noap- 
tea pe câmp, la lumina stelelor și a unui foc de vreascuri. 
Coc cartofi și vorbesc despre viață, despre Dumnezeu, de- 
spre materie și spirit. La lumina focului, ochii lui Arsenie 
Boca scapără înrobitori. 

Când îi povestește lui Nichifor Crainic despre spitalul 
de la Bran, Boca abia a întâlnit-o pe domniţa Ileana. Nu 
zăbovesc mult asupra acestui subiect. Mai important acum 
este că profesorul lui, ideolog fascist și antisemit, fost mi- 
nistru al propagandei în perioada dictaturii lui Ion Anto- 
nescu, trebuie să-și caute alt adăpost. Iscoade trimise la 
mănăstire pe urmele legionarilor îl pot oricând descoperi. 
Arsenie Boca însuși se află în atenţia Siguranţei din 1943, 
fiindcă a primit la spovedanie mai mulți legionari fugari. 

Lucrurile se schimbă de la o zi la alta. Sute de mii de 
soldați sovietici sunt instalați acum pe teritoriul țării. 


1. Ileana, Principesă de România, op. cit., p. 385. 

Armistițiul redă României Ardealul de Nord, trecut în 
granițele Ungariei prin tratatul de la Viena, dar, avea să 
scrie principesa Ileana, „ungurii din această provincie au 
văzut repede unde le stătea norocul. S-au alăturat imediat 
Partidului Comunist în număr foarte mare și s-au dat de 
partea rușilor, așa încât au putut să rămână la putere, iar 
românii au continuat să fie străini în propria lor ţară. Era 
ca și cum un văl de tristețe se așternuse peste noi toți şi, 
oricum am fi încercat să ne adaptăm circumstanțelor, pre- 
siunea era prea mare“!. 

Vestea că pe 11 februarie 1945 a fost semnat la Ialta, în 
Crimeea, un acord care plasa România în sfera de influență 
a Uniunii Sovietice desenează destul de limpede viitorul 
apropiat. Guvernui condus de generalul Nicolae Rădescu, 
fost aghiotant al reginei Maria și un apropiat al principesei 
Ileana, e silit să demisioneze. Pe 6 martie, Rusia impune 
României un guvern comunist condus de un avocat pe 
nume Petru Groza, preşedintele Frontului Plugarilor. 

În apartamentul mitropolitului de la Sâmbăta de Sus 
nu mai e timp de taifas. Lăsându-i în păstrare câteva 
obiecte personale, Nichifor Crainic își ia rămas-bun de la 
monahul Arsenie Boca. Fratele Ioan părăsește mănăstirea 
îmbrăcat în straie călugărești. În 1947 va fi închis la pe- 
nitenciarul de la Aiud pentru 15 ani. Suferința crâncenă 
va face din el un colaborator al Securităţii. 


1. Ileana, Principesă de România, op. cit., p. 236. 

E primăvară, zilele s-au lungit și slujba vecerniei se ţine 
în aer liber, în apropierea pădurii, cu sobor de preoţi. Sunt 
de față femei din satele apropiate, țărani, învăţători, stu- 
denți, elevi. Liniştea învăluită în parfum de tămâie și de 
brad de la sfârşitul slujbei e întreruptă deodată de câteva 
mașini. Din prima coboară prim-ministrul Petru Groza 
însoţit de agenţi de pază și urmat de o ceată de susținători 
îngrijit îmbrăcați. Vizita unui înalt demnitar la mănăstirea 
de protocol din Ardeal trebuie să fi avut aprobarea mitro- 
politului Bălan, dacă nu e făcută chiar la invitaţia lui. 

E drept, mitropolitul nu-i înghite nici pe ruși, nici pe 
comuniști, dar e uns cu toate alifiile și se pricepe să profite 
de pe urma oricărei situații. Ulterior se va încuscri cu 
Petru Groza. lerarhul înțelege repede că, odată cu numirea 
unui nou patriarh în Rusia, puterea sovietică vizează în- 
frățirea Bisericii Ortodoxe cu Partidul Comunist prin re- 
ciprocă substituire de autoritate: comunismul devine o 
religie politică, iar credința o politică religioasă în slujba 
Partidului. Chiar dacă patriarhul Nicodim refuzase să par- 
ticipe la ceremonia de învestitură a pairiarhului Bisericii 
Ortodoxe Ruse, instalarea militarilor ruși în Ardealul de 
Nord presează Biserica să colaboreze cu noua putere. 

Nicolae Bălan primește și administrează ajutoare tri- 
mise de Serviciul Mondial de Ajutorare a Bisericilor din 

Statele Unite (Church World Service) pe vapoare care 
descarcă la Constanța alimente, îmbrăcăminte, medica- 
mente, aparatură medicală, chiar și două mașini. Depozi- 
tează pentru zile negre partea care socotește că i se cuvine 
la reședința sa de la mănăstirea Sâmbăta de Sus.! Când 
se duce la București, în vreo audienţă la Petru Groza, are 
grijă să-i pregătească un plocon pe măsură: patru miei, 
cinci kilograme de brânză de burduf și o putină cu lapte 
de oaie proaspăt...2 Dacă guvernul lui Groza va merge pe 
urmele sovieticilor, care încep anihilarea greco-catolicilor 
în Ucraina, își spune el, puterea nou instalată în România 
poate fi utilă planurilor de asimilare a greco-catolicilor în 
numele etnicității Bisericii. 

Încă din primii ani ai României Mari, mitropolitul Ar- 
dealului era de părere că, de vreme ce provinciile românești 
au devenit un singur stat și reprezintă un singur popor, ar 
trebui să aibă o singură Biserică, cea ortodoxă. Greco-cato- 
licii și mai cu seamă prinţul convertit la catolicism, Vladimir 
Ghika, socotesc, la rându-le, că în faţa cotropirii sovietice și 
a comunizării unui popor latin, precum cel românesc, sin- 
gura scăpare a Bisericii ar fi unirea cu Roma. Confruntaţi 
în scurt timp cu ateismul pragmatic de esență bolșevică, și 
unii, și alții se vor dovedi naivi. 

La Sâmbăta de Sus, după ce dă mâna cu preoții, Groza 
așteaptă să se adune toată lumea în jurul lui și își începe 
cuvântarea spunând că se trage dintr-un tată preot ortodox. 
Apoi, după cum va consemna un martor ocular, „se adre- 
sează țăranilor cu vorbe atrăgătoare, amintindu-le că le-a 
dat pământ și, fiindcă nu au urmat urale, căci în regiunea 
noastră nimeni nu a primit pământ, își încearcă norocul 
adresându-se femeilor, spunând că, dacă va fi votat, va 


1. ACNSAS, I 005331, vol. II, f. 203. 
2. ACNSAS, I 005331, vol. I, f. 385. 

aduce lucruri care să le facă mai frumoase. «Să ne-aduci 
bumbac, domnule», strigă o femeie, și toate celelalte s-au 
luat după ea, încât glasul lor acoperi pe al oratorului. «Vă 
aduc, numai să mă votaţi.» «Te votăm, domnule, numai să 
te ţii de vorbă»“. Groza își termină discursul îndemnând 
întreaga asistență să voteze Frontul Naţional Democrat. 

Uralele femeilor îl însoțesc până la mașină sub privirile 
duhovnicului Boca: „Se uita la credincioasele sale, care se 
depărtau de altar uitând de Dumnezeu pentru o făgădu- 
ială de bumbac. Părea o cloșcă pe malul apei, privind cu 
deznădejde cum puii de rață se îndepărtează pe lac, fără 
să se mai uite înapoi.“l 

Arsenie Boca știe prea bine că mulțimea de țărani necă- 
jiți care vine la mănăstire e ușor de amăgit. Precum evreii 
din Evanghelii obișnuiți de generaţii cu sclavia, oamenii 
așteaptă, pioși, o viață îndestulată presărată cu minuni și 
vindecări nesperate. Orice promisiune politică e luată în 
serios. Parcă degeaba le spusese : „Mă, mie mi-a dat Dum- 
nezeu un dar pe care voi nu-l aveţi, eu sunt văzător sufle- 
tește; voi sunteți văzători numai cu ochii, dar sufletul 
vostru e încărcat de toate relele!“2 

Biserica viitorului se construiește însă din generațiile 
tinere şi instruite. În vacanţele studenţilor, Boca ţine la 
mănăstire un „ciclu de predări științifice“ în care se regă- 
sesc toate preocupările tinereţii sale: mistica Părinților 
Bisericii, studiile de ocultism oriental, antropozofia, psiho- 
logia, anatomia omului, fiziologia și cercetările asupra func- 
ționării creierului. Studenţii veniți să-i asculte prelegerile 
trăiesc într-o lume dezrădăcinată de război, în care desco- 
peririle științifice și proporțiile suferinței inumane aduse 
de război pun în cumpănă adevărurile de credință. Pe de 


1. Ion Gavrilă Ogoreanu, Brazii se frâng, dar nu se îndoiesc, 
vol. I, Ed. Marist, Baia Mare, 2009, pp. 24-25. 
2. Ioan Cișmileanu, op. cit., p. 89. 

altă parte, fascinația faţă de fenomenele paranormale, de 
la vorbitul cu morţii la prorociri, e mai vie ca oricând. Me- 
toda de catehizare și evanghelizare a tineretului folosită de 
Arsenie Boca încearcă să pună ezoterismul, știința și me- 
dicina în slujba credinței creștine, într-o sinteză eclectică 
pe care i-ar fi plăcut, poate, s-o considere o formă de antro- 
pologie hristocentrică de inspiraţie steineriană. 

Cărţile pe care le citează și din care extrage fragmente 
de comentat sunt desprinse din biblioteca propriilor preo- 
cupări și îl ajută să capteze atenţia studențimii avide de 
cunoaștere, doritoare să descopere baze raționale pentru 
credința în Dumnezeu și o știință a sufletului. O listă apro- 
ximativă îi include, pe lângă Vechiul și Noul Testament și 
Patericul, pe Maxim Mărturisitorul (mistic bizantin și sfânt 
din secolul al VII-lea), Ioan Cassian (monah și sfânt din 
secolul al IV-lea), Chiril al Ierusalimului (teolog, patriarh 
al Ierusalimului, sfânt din secolul al IV-lea), Dumitru Stă- 
niloae (care publicase recent una dintre cărţile sale de re- 
ferinţă, Iisus Hristos sau restaurarea omului), Stanislas de 
Guaita (scriitor specializat în ezoterism și ocultism), Allan 
Kardec (pedagog, inventatorul „științei“ spiritismului, au- 
tor al unei Evanghelii conform spiritismului și al unei Ge- 
neze conform spiritismului), Maxime Laignel-Lavastine 
(psihiatru şi endocrinolog), Elena Blavatsky (întemeie- 
toarea teozofiei), C.W. Leadbeater (teozof, discipol al Elenei 
Blavatsky și asociat al președintei Societăţii Teozofice, Annie 
Besant, militantă socialistă și pasionată indianistă), Theo- 
phile Ala jouanine (neurolog francez care a studiat epilepsia 
şi afazia). Din bibliografie mai fac parte Alexis Carell (chi- 
rurg și biolog laureat al premiului Nobel în 1912), Maurice 
Blondel (filozof catolic, promotor al „filozofiei acţiunii“), Ni- 
colae Mărgineanu (psiholog, autorul Psihologiei persoanei), 
René Jeannel (biolog și entomolog, fondator împreună cu 
Emil Racoviţă al Institutului de Speologie de la Cluj), Jean 

Rostand (moralist, biolog și istoric al științelor, autorui unor 
studii asupra cromozomilor, eredității și sexualității, din 
care Arsenie Boca preia exemple și reprezentări grafice), 
Mihail Kernbach (medic legist, autorul unui volum intitulat 
Spiritul ştiinţific și problemele fundamentale ale medicinei 
contemporane), Maxence van der Meersch (scriitor catolic 
care în 1943 primește Marele Premiu al Academiei Fran- 
ceze pentru romanul 7rupuri și suflete, tradus în românește 
în 1944). 

Bun povestitor, Arsenie Boca împletește istorisirile bi- 
blice, povestirile din Pateric și pildele evanghelice cu 
exemple din scrieri contemporane și citate din autorii 
consacrați ai vremii. „Ocultiștii“ de orientare necreștină 
sunt citați pentru a fi combătuți, dar e limpede că lectura 
lor face din duhovnic un om avizat în domeniu. 

În peisajul clerului ortodox de extracţie rurală, modest 
educat și adesea ironizat în folclorul sătesc pentru slăbiciu- 
nea sa morală („să faci ce zice popa, nu ce face popa“), Arse- 
nie Boca este o figură aparte, iar ascensiunea lui nu e 
străină de competiţia cu un greu de egalat orator greco-ca- 
tolic care vorbește pe limba tineretului. Graţie popularității 
în rândul noilor generaţii, acesta e numit episcopul tinerilor. 

ÎI cheamă loan Suciu și e cu trei ani mai mare decât 
Boca. Studenţii din București şi Cluj îl caută neîncetat. 
Unul dintre ei, devenit mai apoi scriitor, își amintește, în 
termeni asemănători celor cu care e descris duhovnicul 
Arsenie, că l-a cunoscut pe Suciu „la vârsta căutărilor și 
anxietăţilor de tot felul. Mă apropiam de încheierea liceului 
şi de răspântia opțiunii unui drum în viaţă. [...] Vlădica era 
ei însuși un om tânăr, sub 40 de ani, iar înfățișarea sa fra- 
gilă, subţirică, asemenea unei figuri de Giacometti, era 


2. Autori menţionaţi în volumul Părintele Arsenie Boca, Cărarea 
Împărăției, Ed. Sfintei Episcopii Ortodoxe Române a Aradului, Deva, 
2006. 

luminată de o blândeţe cum nu mi-a mai fost dat să întâl- 
nesc. Era un Sfânt Francisc fără antecedente, un sfânt 
născut pentru a fi mistuit în sfințenia lui. O flacără teribilă 
ardea în privirea și vorba sa. Îi simţeai dogoarea la simpla 
apropiere. Numai marii mistici trebuie că aveau forța de a 
transmite această combustie interioară, devenită verb, fas- 
cinaţie, atracție magnetică“!. Și Papa Pius XII are o preo- 
cupare constantă pentru tineri. Este considerat, la rându-i, 
un papă al tinerilor. Competiţia confesională e deschisă și 
provocatoare. 

Mitropolitul Bălan ține ca ortodoxia să aibă și ea un 
apostol al noilor generații în Ardeal. Numele lui este, de- 
sigur, Arsenie Boca. 


1. Mircea Zaciu, „Vlădicul cel tânăr“, în Viaţa creştină, nr. 13, 
iunie 1993, P. 1. 


Cărarea Împărăției 


Predicile și conferințele de la Sâmbăta îi atrag pe tineri 
prin limbajul nou, direct, modern și folosirea frecventă a 
analogiilor între descoperirile științifice și miezul adânc al 
legilor lui Dumnezeu. Cearta dintre știință și religie e o falsă 
problemă, deopotrivă pentru un credincios autentic și pen- 
tru un adevărat spirit științific, le spune Arsenie Boca tine- 
rilor, căci „a nu ști și a recunoaște aceasta nu e totdeauna o 
vinovăţie — uneori e chiar o virtute; însă a ști puţin și a face 
gâlceavă că știi totul, asta e descalificare și rușine, și tot- 
deauna o vinovăţie“l. 

Duhovnicul explică studențimii venite la Sâmbăta că 
rădăcinile profunde ale păcatelor se găsesc în modul de 
funcționare a corpului. Vorbește despre impactul gându- 
rilor asupra sistemelor neurologic și endocrin. Aflaţi la 
vârsta la care sunt expuși tentațiilor și încercaţi de cloco- 
tul pulsiunilor, tinerii care îl ascultă află în raționamen- 
tele lui logice și științific-mistice un sens și o practică de 
viață în acord cu învățăturile Bisericii. Ascultă fascinați 
lecţii despre hormoni, despre sexualitate, despre cromo- 
zomi și descoperirile geneticii, despre ereditatea sănă- 
toasă și ereditatea tarată, despre acordul dintre legile 
naturale descoperite de știință și legile revelate de Dum- 
nezeu omului în Biblie. 


1. Cărarea Împărăției, p. 233. 

Arsenie Boca le aduce argumente științifice în favoarea 
abstinenței și a planificării familiale naturale, îi avertizează 
asupra ravagiilor pe care le fac dependenţele de tot felul, de 
la alcool la sex: „De îndată ce viciul sau desfrânarea de orice 
fel și la orice vârstă — cazul e acelaşi — încleștează pe om, 
atunci țesuturile glandelor masculine sau feminine sunt 
peste măsură de mult solicitate și silite să furnizeze mate- 
rial extern și, prin urmare, nu mai pot secreta hormonii 
trebuitori în sânge. Se întâmplă adică un dezechilibru în 
mediul endocrin. Acest dezechilibru se răsfrânge asupra 
sistemului nervos în felul că celulele nervoase, nemaiavând 
agenții stimulatori cuveniţi, degenerează, mai întâi funcţio- 
nal, și insul respectiv începe să fie un fleșcăit; iar dacă des- 
frânarea continuă, celula nervoasă moare.“ În concluzie, 
„desfrânarea omoară milioane de celule nervoase“.! 

În perioada conferinţelor pentru tineri. din anii 1946- 
1948, Arsenie Boca ar fi început scrierea cuvântărilor și 
predicilor sale; volumui a fost redactat și publicat mult mai 
târziu de admiratorii lui sub titlul Cărarea Împărăției. Că- 
rarea este calea cea strâmtă arătată de lisus celor dispuşi 
să meargă spre desăvârșirea spirituală și să se elibereze 
din lanțul suferințelor pământești. Vrăjmaşii mântuirii 
sunt lumea, trupul și diavolul, dar pentru fiecare dintre ei 
există remedii: lumea, ca loc al plăcerilor, ispitelor, trădă- 
rilor şi durerilor, se biruie prin răbdare, iertare și rugă- 
ciune; trupul se stăpâneşte prin osteneală, post și lepădare 
de sine; iar diavolul se combate prin numele lui Iisus, sem- 
nul crucii şi smerenie. Pe cărarea cea strâmtă nu se poate 
păși fără o călăuză experimentată: duhovnicul. 

Ascultarea cea bună de duhovnic este ilustrată, pe urmele 
Părinților Bisericii și în stilul lor alegoric, prin povestea 
regelui David și a prorocului Natan din Vechiul Testament. 


1. Cărarea Împărăției, p. 245. 

Iar exemplul de neascultare e redat, la fel, prin relația din- 
tre regele Saul și prorocul Samuel. Cum Saul, amenințat de 
triburi rivale, apelează la un moment dat la o vrăjitoare ca 
să afle ce îi rezervă viitorul, Boca dedică un subcapitol al 
Cărării... unei teme foarte populare în epocă, deopotrivă la 
țară și la oraș: vorbitul cu morții, spiritismul. 

Inspirându-se și citând dintr-o carte recent apărută în 
Franța: Sciences occultes et déséquilibre mental (Paris, Payot, 
1944), scrisă de Philippe Encausse, francmason, ocultist, me- 
dic şi hipnotizator (fiul lui Gerard Encausse, cunoscut sub 
numele celebru de Papus), Arsenie Boca aduce argumente 
deopotrivă psihologice, medicale și spirituale împotriva aces- 
tei practici considerate periculoase pentru echilibrul mintal 
al celor îndureraţi de pierderea unei ființe dragi. Cărarea 
Împărăției va fi publicată, cum spuneam, mult mai târziu, 
în contextul unei polemici ecleziastice despre practicile mai 
puţin ortodoxe ale călugărului și al reabilitării sale postume. 
Nu se poate ști cu exactitate care era conţinutul autentic al 
conferințelor ţinute de Boca la Sâmbăta. 

Mesajul lor general este că Dumnezeu îl cheamă pe om 
la trăirea vieții veşnice prin conștiință, prin cuvânt, prin 
necazuri, prin spaima de moarte, prin semne, prin chinurile 
de pe urmă și/sau prin Judecata finală. Războiul nevăzut 
cu duhurile, cu gândurile şi cu păcatele trebuie dus cu în- 
credere în Hristos şi curaj. Și cum totul pleacă de la minte, 
căci credinţa e, în fond, o opţiune raţională, sunt explorate 
raporturile eredității cu spiritul în lumina descoperirilor 
ştiinţifice despre dependenţele și emoţiile negative trans- 
mise de părinţi copiilor și efectele lor asupra creierului și a 
sănătăţii. Tinerii află că cercetările științifice din domeniul 
geneticii, al endocrinologiei, neurologiei şi psihologiei, corect 
interpretate, nu fac decât să confirme legile de convieţuire, 
sănătate socială şi mintală şi bună cuviinţă revelate de 
Dumnezeu profeților din Scriptură, precum și învățăturile 

Bisericii despre înfrânare, cumpătare, iubire de semeni și 
de Dumnezeu. 

Vacanţele spirituale de la Sâmbăta de Sus au mare suc- 
ces în rândul studenților la teologie, filozofie, litere veniți 
de la București, Cluj sau Iași. Se pun întrebări, Arsenie 
Boca răspunde fiecăruia pe înțelesul lui. Aflată printre ti- 
nerii cuceriți de aceste prelegeri, o studentă va scrie mai 
târziu că duhovnicul „pentru fiecare era altul, după struc- 
tura, educația și cerințele fiecăruia. Se identifica cu fiecare, 
ca să-l ajute să-și descifreze intenţia divină ascunsă în 
destinul fiecăruia, fapt care la vârsta tinereţii nu-l prea 
pricepe nimeni, sau întrebare pe care aproape nici un tânăr 
nu și-o pune...“l 

Studenta care scrie aceste rânduri are 21 de ani. Ur- 
mează în paralel cursurile Facultăţilor de Teologie și de 
Filozofie. E mică de statură, iute la mânie și înzestrată cu 
vădite calități intelectuale. Ambiţioasă și autoritară, e 
predispusă la puternice răbufniri emoționale. În primii 
ani de facultate își căutase un mentor. Era atașată de mai 
mulți profesori, printre care și Dumitru Stăniloae. Pe un 
alt preot profesor îl hărțuia sub pretextul preocupării față 
de academice controverse teologice, însoțindu-l frecvent 
pe drumul spre casă și declanșând o mică dramă familială. 
Lăsase unora impresia că e cam „dezechilibrată și anor- 
mală“. În orice caz, avusese față de câţiva profesori pur- 
tări socotite ca nepotrivite...2 

Interesul acestei fete pentru „predările științifice“ de la 
Sâmbăta de Sus nu este pur intelectual. Venind la mănăs- 
tire, poartă cu ea suferința unei iubiri neîmpărtășite pentru 
un coleg de facultate cu un an mai mare. În primăvara 
anului 1947, cei doi se numără printre studenţii veniți la 
mănăstire în căutarea unei îndrumări duhovnicești. „Eu îl 


1. Cărarea Împărăției, p. 338. 
2. ACNSAS, I 203645, vol. I, f. a. 

iubeam foarte sincer“, va mărturisi fata, „și din partea mea 
mă gândeam să mă căsătoresc cu el“, dar, „deși la început 
mă iubise și el, cu timpul el a început să mă respingă, eu 
totuși ţineam la el și din această cauză am suferit mult“.! 
La un moment dat, la mănăstire, povestea ei de dragoste 
capătă accente dramatice. 

E pauză de prânz. După masă, în timp ce tinerii care par- 
ticipă la conferințe se plimbă printre pomi respirând aerul 
proaspăt de munte, Arsenie Boca, Serafim Popescu, starețul 
mănăstirii, Dumitru Stăniloae, Zorica Lațcu (ulterior maica 
Teodosia), un general din București și alți câţiva vizitatori 
stau de vorbă în trapeză în tihna amiezii. Totuși atmosfera e 
încărcată. Cu toţii sunt îngrijoraţi. Se discută situaţia politică 
şi poziția oficială a Bisericii. 

Ierarhii ardeleni sunt împărțiți: episcopul de Oradea, 
Nicolae Popovici, îndeamnă lumea la revoltă împotriva 
stăpânirii sovietice și a guvernului Groza, în timp ce mi- 
tropolitul Bălan caută să păstreze relații bune cu noua 
conducere. Anul începuse cu un val de arestări în rândul 
partidelor de opoziție. Apoi avusese loc vizita patriarhului 
Alexei I al Moscovei în România. După prigoana sovietică 
asupra Bisericii Greco-Catolice din Galiţia răsăriteană, 
urmau măsuri drastice împotriva greco-catolicilor români. 
Pe ascuns, patriarhul Nicodim căuta să se înțeleagă cât 
mai bine cu catolicii, în speranţa că o atitudine solidară ar 
salva Bisericile de la sovietizare și pieire. 

Arsenie Boca le spunea și el tinerilor că „numai sila unei 
prigoane peste tot pământul împotriva creștinilor îi va ho- 
tări să lase la o parte orice vrajbă confesională și să fie una, 
cum au fost la început'2. La mănăstirea Vladimirești se 
încerca, în secret, o sinteză confesională... Riscuri multe, 
șanse puține. Legionarii fugiţi în Munţii Făgărașului și cei 


1. ACNSAS, P 001659, vol. III, f. 13. 
2. Cărarea Împărăției, p. 123. 

ascunși prin mănăstiri erau căutaţi zi și noapte... Nichifor 
Crainic fusese arestat. Ce era de făcut? 

Discuţia despre politică și starea Bisericilor e între- 
ruptă deodată de ţipete și agitaţie iscate în jurul iazului 
din curtea mănăstirii. Boca şi ceilalți se reped afară, unde 
o mână de studenți o trag spre mal pe tânăra îndrăgostită, 
care amenință că se aruncă în apă ca să se sinucidă. „O 
exaltată!“ murmură neclintit Dumitru Stăniloae, care o 
cunoaște bine. Arsenie Boca intervine, liniștește spiritele 
și caută să înveselească atmosfera. Așezându-se pe o 
bancă, ar fi luat-o pe micuța studentă pe genunchii lui, ca 
pe un copil, și i-ar fi spus glume ca s-o îmbărbăteze și să-i 
alunge gândurile negre.! 

Pentru el, întâlnirea lor este prilejul unui lung experi- 
ment psihologic și spiritual. Pentru ea, gândul că a atras 
atenţia Sfântului care înflăcărează imaginaţia a nenumă- 
rate alte femei e, de bună seamă, consolator. Relaţia lor 
stârneşte curând bârfe și gelozie. „Începuse să se comen- 
teze“, își va aminti o altă studentă, că ea „ar fi în stare să-l 
acapareze pe pr. Arsenie în locul celui pierdut...“, adică al 
colegului de care era îndrăgostită.?2 Fapt e că fata își în- 
credințează povestea și viața duhovnicului de la Sâmbăta 
de Sus. 


Hi ACNSAS, 1 002637, vol. I, f. 124. 
2. ACNSAS, ibid. 


«Julieta 


În 1910, anul nașterii lui Arsenie Boca, pe scena Tea- 
trului Naţional din București se jucase o comedie politică 
intitulată Romeo şi Julieta la Mizil. Încă de la apariția în 
volum, în 1907, piesa fusese un bestseller. Autorul ei, George 
Ranetti, originar din târgușorul Mizil, din judeţul Prahova, 
era poet, ziarist și dramaturg, admirator și imitator ai lui 
Caragiale. 

Personajele comediei întruchipează în cheie parodică 
familiile rivale Capulet și Montague din piesa lui Shake- 
speare. Dom’ Ghiță și conu” Naie fac parte din partide aflate 
unul la putere, iar celălalt în opoziție. Unul e liberal, celălalt 
conservator. Cur liberalii se află la putere, dom’ Ghiță e 
primar la Mizil. Copiii lor, Veta (Zulietta) şi Mişu (Romeo), 
se iubesc și vor să se căsătorească. Tații se împotrivesc din 
răsputeri. Într-o combinaţie de Chiriţa în provincie și O 
scrisoare pierdută, replicile savuroase ale personajelor, ros- 
tite într-o amestecătură de cuvinte cu iz franco-fanariot, 
descriu lumea provinciei regăţene dinaintea României Mari: 


Conv’ Naie: Pre viul Dumnezeu! Căsătoria asta jamais 
nu se va face! 

Mișu: Papa, te rog, ai milă! 

Conv’ Naie: (implacabil, dar zdrobit) Va-t-en! Lasă-mă-n 
pace! 

Mișu: (cu speranţă) E ultima ta vorbă? 

Conu! Naie: Fărî apel! 

Mișu: (dramatic) Atunţi, în ale morţii braţe tu singur 
mă arunți! 

Conu! Naie: Des blagues, jeune homme! 

Mișu: (rătăcit) Nu-i blagă, papa, nu-i niţi o blagă; dacă 
nu iau pe Veta, o pui pe ea să-mi tragă un revolver 
în tâmplă și-i trag apoi și ei un glonț!... Mormântul 
nostru săpați-l sub un tei, cum zițe-n Eminescu, ca 
vântul când adie să scuture flori triste pe groapa ţea 
pustie! 


La rândul ei, Zulietta (Veta) ameninţă întâi că se duce 


la mănăstire, apoi că dă pe gât „un kil de vitriol“. „Ca-n 
pesa lui SEXPIR“, îndrăgostiții sunt gata să se sinucidă. 
Cedând unor amenințări atât de drastic nenegociabile și 
înduioșați de dragostea copiilor, taţii hotărăsc să-și sacri- 
fice opțiunile politice pe altarul iubirii tinerilor. Fără să 
ştie unul de celălalt, recurg la formula traseismului poli- 
tic: își schimbă partidele. Conv’ Naie trece la liberali, iar 
dom’ Ghiță părăsește primăria și pe liberali și se înscrie 
la conservatori. lată-i, din nou, rivali! 


Conv’ Naie: D-un sfert de ceas sunt membru-n Partidul 
Liberal! 

Dom” Ghiţă: (desperat) Dar bine, coane Nae, acușa, mo- 
mental, am dat și io depeșă pă cum ca să se știe la 
țentru că de astăzi mă las de premărie (triumfător) 
pen că mărit pe Veta!! 

Conv’ Naie: Vraiment? 

Dom’ Ghiță: Parol! Să mor! Și — ce mai turavura — acu-s 
conservator! 

Dom’ Ghiță: (necăjit) M-ai băgat mesa, nene! Vezi bine 
acușica poți să te umfli-n pene, 'mneata ești la pu- 
tere și io sunt opozant, 'mneata iei primăria, și io... 
(făcând gestul c-a rămas mofluz) 

Conv’ Naie: C’est épatant! Donc, iarăși facem parte din 
tabere adverse! 


Piesa se încheie cu cei doi bătând palma ca viitori cuscri. 
La Mizil, Romeo și Julieta au, prin urmare, o soartă fericită. 
Comitetul Teatrului Naţional premiază în 1910 piesa lui 
Ranetti, împreună cu cele mai bune producţii ale recentelor 
stagiuni: dramele istorice Apus de soare și Viforul de Barbu 
Ștefănescu Delavrancea, piesele Sanda și Chinul de Ale- 
xandru Florescu, piesa într-un act Jertfa de Ion Miclescu 
şi poemul Carmen saeculare de Dimitrie Anghel și Șt.O. 
Iosif. În zilele noastre, comedia Romeo și Julieta la Mizil 
dă încă numele unui festival anual de poezie și epigramă. 

Hazul și popularitatea piesei de teatru revin în actuali- 
tate spre sfârșitul anului 1925. Anunţul prinţului moșteni- 
tor Carol că renunţă la drepturile de succesiune la tron de 
dragul amantei sale, Elena Lupescu, dă peste cap viața 
politică. Prim-ministrul liberal Ion I.C. Brătianu anunță 
alegeri locale pentru luna februarie a anului următor, an în 
care aveau loc și alegeri legislative. Campania electorală e 
în toi. De bunul ei mers și de desfășurarea scrutinului se 
ocupă, în bună măsură, jandarmii, care în localităţile rurale 
îndeplineau și rolul de polițiști însărcinați să asigure ordinea 
şi să prevină obișnuitele încăierări între susținătorii parti- 
delor rivale. În cadrul Ministerului de Interne, împreună cu 
Siguranța și Poliţia, Jandarmeria era și o instituţie respon- 
sabilă cu strângerea de informaţii. Așa se face că un ofițer 
de jandarmi din București este trimis să vegheze asupra 
organizării alegerilor la Slobozia, târg din județul Ialomiţa, 
unde se afla o garnizoană de jandarmi cu oarecare tradiție. 

Căpitanul Traian Constantinescu și soția sa, Ecaterina, 
fac parte din mica burghezie înstărită a Bucureștilor. Sunt 
deprinși să iasă în lume, să meargă la spectacole, să fie la 


1. George Ranetti, Romeo și Julieta la Mizil, Tipografia Curţii 
Regale, București, 1907. 

curent cu publicațiile populare ale vremii. La Slobozia, ei 
descind în lumea fostului fotograf de război Costică Acsinte, 
care tocmai deschide studioul Foto Splendid. E o lume de 
târgoveţi, covrigari, țărani cu pielea arămie, cheflii, mici 
meseriași, învățători. dedicați, circari, femei care țes co- 
voare în războaie de lemn, lucrează la mașini de cusut 
Singer sau ţin în poală grațioase mandoline, tineri veseli 
întinşi pe iarbă la plajă, nuntaşi îmbrăcaţi în costume cu 
dungi, proaspăt croite, rapsozi populari desfășurând fu- 
duli burduful acordeoanelor, jandarmi țanțoși călare, fe- 
mei în port național sau cu coafuri și rochii cuminţi, cu mâini 
delicate adunate în poală într-un gest de pudică apărare 
de obiectivul fotografului. În pozele de la Splendid figurile 
localnicilor au un aer serios şi inocent, iar fotografiile sunt 
tot atâtea cărţi de vizită ale târgului Sloboziei. 

Poate că printre jandarmii anonimi fotografiaţi de Cos- 
tică Acsinte se află și Traian Constantinescu. Una dintre 
nenumăratele femei din colecția fotografului ar putea fi 
soţia lui, Ecaterina. Familia nu locuiește însă mult timp la 
Slobozia. Totuși, pe 3 octombrie 1925, aici i se nasc doi 
dintre cei patru copii: o fată și un băiat gemeni. 

E greu de crezut că părinţii lor nu cunosc povestea tra- 
gică a lui Romeo şi a Julietei din piesa lui Shakespeare. Dar 
căpitanul Constantinescu este un om al datoriei și, în vâl- 
toarea electorală din care iese învingător partidul genera- 
lului Averescu, comedia politică a lui Ranetti se potrivește 
mai bine vremurilor și locurilor decât drama lui Shake- 
speare. Luaţi de valul entuziasmelor teatral-electorale, pă- 
rinţii își botează gemenii Romeo și Julieta, nume rare în 
onomastica românească. Numele le vor fi părut deosebite, 
remarcabile și cultivate. Prin urmare, vrednice de copiii 
unui ofiţer de jandarmi cu simpatii liberale. Ceilalţi copii 
ai familiei Constantinescu se numesc Aurelian și Ligia. 

Băieţii vor urma cariera militară a tatălui. Fetele vor 
arăta înclinaţie spre religie. Educaţia cazonă a lui Traian 

Constantinescu își pune amprenta asupra familiei, care 
funcţionează ca o mică armată privată. Alegerile odată 
încheiate, îl așteaptă o misiune nouă la 8o de kilometri de 
Slobozia. De aceea, Romeo şi Julieta Constantinescu nu-și 
vor aminti de Slobozia ca loc al copilăriei lor, ci de o altă 
localitate, unde mirosul de păpuriș și pește al Dunării se 
lasă adesea pătruns de un damf de scoici și alge dinspre 
Marea Neagră. 

În anii colonizării cu populație română și aromână a Do- 
brogei de sud (Cadrilaterul), trenurile dinspre București 
spre Constanţa, care străbăteau podul de fier Carol I, duceau 
jandarmi însărcinaţi să domolească violențele iscate între 
bulgari și aromânii strămutați din Macedonia în Cadrilater. 
Avariat în timpul Primului Război Mondial, podul a fost 
refăcut și, în anii copilăriei gemenilor, au loc lucrări de mo- 
dernizare. Jandarmeria dă o mână de ajutor. Comandantul 
Jandarmeriei, șeful lui Constantinescu, este generalul Con- 
stantin Dumitrescu (tatăl lui Puiu Dumitrescu, secretarul 
regelui Carol II). El administrează o fermă agricolă model în 
comuna apropiată, Dorobanţu. Familia Constantinescu se 
bucură, prin urmare, de conexiuni politice la nivel înalt. 

Călări, în trăsură sau pe jos, jandarmii veghează asupra 
târgului Cernavodei, aflat în plină dezvoltare: rafinăria de 
petrol Columbia, construită de un investitor străin, produce 
pe an în jur de 10 ooo de vagoane de derivate din petrol, fa- 
bricile de var, ciment, cărămidă, ţiglă şi şuruburi atrag 
muncitori din toată regiunea, podgoriile de la Sarica şi in- 
dustria vinului înfloresc, navele și barjele care transportă 
ţiţeiul și produsele petroliere pe Dunăre varsă la mal ne- 
numărați marinari care-și cheltuiesc banii în cârciumile și 
prăvăliile din apropierea portului. Undeva, pe o stradă pie- 
truită din acest orășel pestriț, populat de țărani, pescari, 
viticultori, petroliști şi muncitori, într-o casă încăpătoare, 
potrivită cu rangul tatălui, locuiește familia ofițerului tri- 
mis în misiune de la Slobozia. 

Iarna, o hărmălaie nemaipomenită de copii cu sănii ia cu 
asalt dealurile din împrejurimi, preschimbate în derdelu- 
şuri. Printre ei, mica Julieta, fratele ei geamăn, ceilalți fraţi, 
copiii vecinilor. Copilăria la Cernavodă rămâne o amintire 
dragă despre care, mai târziu, Julieta îi va povesti duhov- 
nicului ei, cu 15 ani mai mare decât ea. Iar când el va ajunge 
fără voie la Cernavodă, ca s-o liniștească în privinţa situa- 
ției lui, îi va scrie la începutul unei cărți poștale: „Stabilit 
sănătos în Cernavodă, locul întâmplării tale cu săniuța.“! 
Numai ei doi știu despre ce întâmplare era vorba. 

Julieta urmează primele trei clase primare la școala din 
târgul de pe malul Dunării. E isteață și cu oarecare încli- 
nație spre purtări autoritare. Acasă crește printre cărți. 
Când află oare dubla origine a numelui ei: în piesa tragică 
a lui Shakespeare și în comedia politică a lui Ranetti? Mai 
devreme sau mai târziu, va descoperi că numele ascunde 
un amestec tulburător de inocenţă și tragism (Julieta), de 
parodie și cinism (Zulietta), precum și destinul unei fete care 
suferă din dragoste. Odată reveniți la București, părinții 
„ca să mă dea la școală, au trebuit să-și vândă biblioteca“, 
scrie ea mai târziu.2 

Întoarcerea familiei la București are loc într-un mo- 
ment neprielnic: după îndepărtarea de la palat a lui Puiu 
Dumitrescu, secretarul regelui, fire ascunse și cariere în- 
trețesute schimbă destinele. În mai 1935, tatăl lui Puiu, 
şeful ofițerului Constantinescu, e arestat și condamnat la 
cinci ani de închisoare pentru afaceri dubioase pe spezele 
armatei. Moare la scurt timp după încarcerare. În același 
an, tatăl Julietei, odată revenit cu familia în capitală, se 
pensionează. Să fi fost un mod onorabil și prudent de a se 
retrage după condamnarea șefului său? Era implicat în 
afacerile lui Dumitrescu? 


1. ACNSAS, I 002637, vol. III, f. 132. 
2. ACNSAS, I 203645, f. 23. 

Julieta are 10 ani. Din pricina acestei întorsături ab- 
rupte în cariera tatălui ei, care readuce familia la Bucu- 
rești, fata termină clasa a patra la școala primară Sf. loan 
Moși, apoi urmează Liceul de fete Regina Maria (aflat în 
clădirea actualei Facultăţi de Geologie și Geofizică din 
cadrul Universității București). 

Tatăl și fratele ei cel mare, Aurelian, se numărau prin- 
tre ofițerii în rezervă concentrați pe frontul antonescian și 
însărcinați cu trierea și evacuarea evreilor din București. 
Aurelian avea grad de maior. Antisemiţi convinși, tatăl și 
fiul erau cunoscuţi pentru brutalităţile și cruzimile la care 
s-au dedat fie pe front, fie în capitală, când i-au evacuat pe 
evrei din casele lor.! Fratele geamăn, Romeo, simpatizant 
legionar, va alege și el cariera miliară, pe urmele tatălui și 
fratelui său mai mare. 

În plină epocă marcată, pe de-o parte, de grozăviile şi 
cruzimile războiului și, pe de altă parte, de misticismul 
popular creat în jurul lui Petrache Lupu și de activismul 
religios al mişcării legionare, care împletește religia cu 
politica, Julieta urmează Facultatea de Teologie și, în pa- 
ralel, Facultatea de Filozofie. Frecventează cursurile ținute 
de Nichifor Crainic şi Dumitru Stăniloae. Mică de statură, 
zvârlugă, la vârsta studenţiei pare o femeie în miniatură. 
Ambiţia ei nemăsurată și forța de dominație sunt cu atât 
mai greu de intuit pentru cei care o socotesc o făptură fra- 
gilă și vulnerabilă. 

În 1947, când, în curtea mănăstirii de la Sâmbăta de 
Sus, Arsenie Boca o consolează părintește, încercând să-i 
potolească disperarea și să-i îndepărteze gândul sinuciderii, 
nimeni nu bănuiește că perseverența acestei fete va trans- 
forma nefericirea amoroasă în avânt religios și va marca 
pentru totdeauna viața celui care îi devine duhovnic. 


1. ACNSAS, I 203645, vol. I, ff. 4—5. 

La Bucureşti se petrec evenimente grave. Cursul istoriei 
se schimbă. Se zvoneşte că simpatizanțţii regimului Anto- 
nescu, printre care se numără mulți preoți, urmează să fie 
arestați. Partidul Naţional-Ţărănesc a fost dizolvat. Iuliu 
Maniu este judecat și condamnat la muncă silnică pe viață. 

În starea de agitaţie și depresie în care se află, Julieta nu 
poate fi lăsată de capul ei. Arsenie Boca o însoțește de la 
Sâmbăta la Sibiu, în trăsura pusă la dispoziția mănăstirii 
de mitropolitul Bălan, și de la Sibiu în capitală, cu trenul. Pe 
drum încearcă să-i abată atenţia de la suferințele dragostei 
neîmpărtășite, atrăgând-o, cu delicateţe și umor, în câmpul 
interpretărilor teologice și al pildelor biblice. Fraţii și tatăl 
ei se află și ei, ca simpatizanți legionari, în vizorul puterii 
comuniste. Până la urmă, Traian Constantinescu va deveni, 
la pensie, vânzător de bilete LOTO, iar frații vor colabora spo- 
radic cu Securitatea. 

Duhovnicul şi fata îl caută la București pe iubitul ei. Îl 
cheamă Nicolae Bordașiu și, fiind student la teologie, ar 
trebui să locuiască la intematul Radu Vodă. Dar Bordașiu 
e de negăsit. Se pare că a părăsit capitala și s-ar ascunde 
fie acasă, la părinți, în satul Sabolciu de lângă Oradea, fie 
la niște rude din Oradea. Duhovnicul îi promite însă tinerei 
îndrăgostite că vor continua să-l caute și că, treptat, lucru- 
rile se vor așeza în matca lor firească. Ea să-și vadă liniștită 

de învățătură și să se înscrie la un doctorat în teologie. 
Între timp, el are treburi la Patriarhie, unde se află mitro- 
politul Bălan. 

Pe Dealul Patriarhiei e un du-te-vino continuu. De câteva 
luni circulă zvonuri despre schimbări importante la vârful 
Bisericii. Se pregătește înscăunarea unui nou mitropolit al 
Moldovei în locul lui Irineu Mihălcescu, anticomunist fer- 
vent. În absenţa patriarhului Nicodim și sub preşedinţia 
mitropolitului Bălan al Ardealului, care, alunecos și șanta- 
jabil, se pusese la dispoziția noii puteri, Colegiul Electoral 
Bisericesc îl alege arhiepiscop al Iașilor și mitropolit al Mol- 
dovei pe un fost preot de mir, Justinian Marina. În 1944 
Marina îl ascunsese de agenţii Siguranţei pe viitorul se- 
cretar general al Partidului Comunist Român, Gheorghe 
Gheorghiu-Dej, evadat de la pușcăria din Târgu Jiu. Cariera 
lui ecleziastică e asigurată. 

Arsenie Boca se întoarce la Sâmbăta împreună, poate, 
cu mitropolitul Bălan. N-ar bănui că peste câteva luni, la 
începutul anului 1948, patriarhul Nicodim va muri pe ne- 
aşteptate. Unii vor spune că a fost otrăvit de foști colegi 
francmasoni. Justinian Marina devine astfel patriarh al 
Bisericii Ortodoxe Române. Imediat, lansează ideea unirii 
Bisericilor Ortodoxă și Greco-Catolică, după modelul apli- 
cat de sovietici în Ucraina. Decizia de interzicere a Bisericii 
Greco-Catolice fusese deja luată. Desființarea ei se înfăp- 
tuiește în trepte, pe baza unui simulacru de unire frățească: 
în luna mai, mitropolitul Bălan face un „călduros“ apel la 
unificare; în august, sub directa îndrumare a Comitetului 
Central al Partidului Comunist, începe acțiunea de trecere 
forțată la ortodoxie a credincioșilor din localităţile cu popu- 
lație greco-catolică. 

În vara aceea, la Sâmbăta nu se mai ţin conferinţe pentru 
tineri. Siguranța cercetează activitatea mănăstirilor, socotite 
focare periculoase de răspândire a ideilor anticomuniste. 

Arsenie Boca e anchetat la sediul Siguranţei de la Făgăraș: 
e întrebat dacă face parte din mișcarea legionară, ce legio- 
nari a cunoscut, unde s-a aflat în timpul rebeliunii legionare 
din 1941, cu ce comandanți legionari s-a întâlnit, dacă la 
mănăstire s-au ținut întruniri legionare... Boca le explică 
anchetatorilor că datoria sa de preot este să primească orice 
om care îl caută pe Dumnezeu și că încercase, de fiecare dată, 
să-i determine pe legionarii care i se spovedeau „să arunce 
pistolul, răzbunarea, conspirația, subversivitatea, jurămân- 
tul, reacționarismul tacit sau manifest față de stăpînirea 
constituită“, iar unii dintre ei chiar „au revenit la creștinis- 
mul care nu se ceartă cu stăpânirea“. Cum fusese la curent 
cu înțelegerea „în linie generală“ între comuniști și legionari, 
primise, într-adevăr, la mănăstire, ca fraţi începători, pe doi 
foşti legionari: Grigore Glatcov și Gheorghe Apostol. 

Ca să convingă autorităţile de buna sa credință, Arsenie 
Boca menţionează că ceruse în repetate rânduri Jandar- 
meriei „un post fix de control, care să cruțe mănăstirea de 
implicaţii într-un domeniu neîngăduit“.! Într-una dintre de- 
claraţiile lui apare și o statistică a legionarilor care trecuseră 
pe la mănăstire cu prilejul unor pelerinaje: studenţi, 100-200; 
profesori, 10-15; ţărani, fireşte neidentificați, 1000-1500; in- 
telectuali, funcționari, 500-600; muncitori, 400-500.? Printre 
profesori se numără Nicolae Pătrașcu, originar din Sâmbăta 
de Sus, secretar general al mișcării legionare și comandant 
al organizaţiei de la Sibiu. 

Ancheta continuă la Brașov până la sfârșitul verii, în- 
tr-un sediu al Siguranței recunoscut pentru duritatea tra- 
tamentului aplicat deopotrivă arestaţilor și suspecților de 
subminare a autorităţii statului. Locul (în fapt o vilă din 
centrul orașului) se numea moara lui Kalusek, după numele 


1. ACNSAS, I, 002637, vol. II, ff. 124—126. 
2. ACNSAS, ibid,. ff. 110—111. 

şefului Siguranţei Regiunii Brașov, un torționar de o cru- 
zime feroce. Pentru călugărul Arsenie, dormitul pe prici, 
mâncarea puțină și proastă, înghesuiala din celule nu sunt 
decât noi exerciții ascetice prin care își antrenează rezis- 
tența psihică și fizică și credința. Practică rugăciunea inimii 
şi gândirea pozitivă. Îi îmbărbătează pe cei cu care împarte 
aceeași celulă. Nu există indicii că ar fi fost maltratat cu 
bestialitatea de care aveau parte de obicei arestaţii. Din 
lipsă de probe, e pus în libertate. 

Întors la mănăstirea de la Sâmbăta de Sus, Boca are, 
potrivit informatorului local care raportează de la fața 
locului la sfârșitul lunii septembrie, o purtare exemplară: 
„În cursul acestei luni nu a fost observat ca să întrețină 
legături cu foști membri ai mișcării legionare și nici nu a 
mai fost observat ca să mai ocrotească prin incinta Mă- 
năstirii astfel de elemente. Credem că aceasta se dato- 
reşte faptului căci a fost reținut pentru aceste motive.“! 

În toamna aceea, după un decret de denunţare a Con- 
cordatului dintre statul român și Vatican, naționalizarea 
şcolilor confesionale și o nouă lege a cultelor, care încredin- 
țează statului deciziile importante și numirile din cadrul 
cultelor religioase, ministrul de interne Teohari Georgescu, 
noul patriarh și mitropolitul Bălan al Ardealului organi- 
zează la Cluj un așa-zis sinod al unor clerici greco-catolici 
care cer în unanimitate adeziunea la ortodoxie. Apoi, la 
București, se redactează un act sinodal prin care 36 de 
preoți greco-catolici se declară preoți ortodocși. Discursurile 
ținute cu acest prilej de patriarhul Justinian și de mitropo- 
litul Bălan sunt publicate în ziarul Scânteia din 3 octom- 
brie 1948. Între 28 și 29 octombrie, episcopul tinerilor, loan 
Suciu, și ceilalți episcopi greco-catolici sunt arestaţi, iar pe 
1 decembrie decretul 358 consfințește desființarea Bisericii 
Greco-Catolice. 


i ACNSAS, I 002637, vol. II, f. 248. 

Printr-o decizie a Ministerului Cultelor, Arsenie Boca 
e mutat la o mănăstire din Episcopia Aradului, ca să con- 
tribuie la acțiunea de asimilare a credincioșilor uniți. Gre- 
co-catolic după tată, participă la operaţiunile de aducere 
a enoriașilor și preoților greco-catolici rămași fără ierarhi 
în sânul Bisericii Ortodoxe. După unificarea forțată a ce- 
lor două Biserici, mitropolitul Bălan îl conduce la Prislop, 
la 8o de kilometri de Sâmbăta de Sus, „pentru a prelua și 
administra mănăstirea care conform unificării bisericilor 
urmează a deveni un bun al bisericii ortodoxe“I. Face apoi 
drumuri dese la București și în judeţele ardelene ca să-l 
informeze pe patriarh asupra situației greco-catolicilor. 

În noua lui muncă, Arsenie Boca se loveşte de îndârjirea 
episcopului Oradei, care îi încurajează tacit pe greco-catolici. 
Fost profesor de teologie dogmatică la Facultatea de Teologie 
de la Sibiu pe vremea studenţiei lui Boca, Nicolae Popovici 
e cunoscut pentru curajul și statornicia cu care, în predici, 
memorii și acțiuni publice, se declară împotriva comunis- 
mului și a măsurilor abuzive luate de stat în privința Bise- 
ricilor. Arsenie Boca tratează chestiunea cu prudenţă... 


1. ACNSAS, P 13928, f. 46. 


Stareț la Prislop 


Până la Crăciun au mai rămas câteva săptămâni. Naș- 
terea Domnului îl găsește pe Arsenie Boca stareț al unei 
mănăstiri deocamdată pustii, care ascunde între zidurile ei 
o istorie străveche. Starețul privește în jur: o casă de piatră, 
câteva chilii, un foișor, un tum cu două clopote, biserica. 
Biserica îl are ca patron ocrotitor pe Sfântul Ioan Evan- 
ghelistul sau Teologul, iar ca hram Înălţarea Sfintei Cruci. 
E construită în stil bizantin, în formă de cruce. Din mijlocul 
brațelor crucii se ridică o cupolă octogonală cu opt ferestre. 
Altarul e boltit, iar iconostasul este făcut din lemn cioplit, 
decorat cu icoane înnegrite de fumul lumânărilor. În tinda 
bisericii, privirea lui atentă descoperă o lespede de piatră, 
cu o inscripție care e, de bună seamă, un epitaf: 


Saphyra Moisini Ducis inclita filia tandem 
Hoc posuit moriens flebile corpus humo 
Keserio imprimis uxor dulcissima clausit 
Lumina fit consors deinde Nisowski tua. 
Si genus excutias nihil hac magne nobile 
Sub transalpina tera valacha polo videt 
Huic avus et genitor princeps; si caetera spectes 
Hujus majestae virum Dacia utrumque genuit. 
Tu quicunque vides Saphirae haec monumenta venuste 
Saphira dic Saphir nomine digna fuit.| 


1. V. Diecesa Lugojului, Șematism istoric publicat sub auspi- 
ciile P.S.S. DD Dr. Demetriu Radu, Episcop greco-catolic de Lugoj, 


1903, p. 469. 

Latina învățată la liceu și lecţiile vărului Vasile se 
dovedesc de folos. E un epitaf scris cu meșteșug, și călu- 
gărul îl deslușește treptat: 

Safira, vestită fiică a voievodului Moise, 
în această humă şi-au lăsat, murind, trupul jelit. 
Întâi lui Kesariu prea dulce soție, 

după ce i-a închis acestuia pleoapele, ţi-a fost ție, Nosowski. 

De-i cercetezi neamul, un altul mai nobil ca alei 

sub cerul țării româneşti de peste munţi nu se cunoaşte. 

Strămoş şi părinte din neam princiar a avut, iar de te uiţi la 
celelalte ale ei, Dacia îndureraiă i-a născut şi pe cei doi soți. 

Tu, care vezi acest mormânt al frumoasei Safira, 

spune că demnă fu Safira de numele safirului. 


Cine să fie această Safira? În mica bibliotecă a mănăs- 
tirii se găseşte un volum de documente vechi publicat în 
1903. Istoricul mănăstirii, scris de un anume „canonic“ 
(preot catolic) Ioan Boroș, începe astfel: „În valea cea mi- 
nunată și clasică a Hațegului, în sânul munților din spre 
apusul acelui orășel vesel, într-o dumbrăvioară deschisă 
şi spălată de apa cristalină a unui isvor bogat, se înalță 
în singurătate o bisericuță veche, vestind mărirea trecută 
a Mănăstirei dela Prislopul Silvașului.“! Mănăstirea ar 
data de prin secolul al XIV-lea, dar timp de o sută și mai 
bine de ani din existenţa ei sunt pierduţi în istoria ames- 
tecată a Ardealului. Abia în secolul al XVI-lea apare în 
acte numele Zamfirei (Safirei), „o Domnă mare și vestită“ 
din neamul Basarabilor, căsătorită mai întâi cu un Ștefan 
Keseru de Gybarth cu care are doi fii, Ioan și Mihai, și 
apoi, rămasă văduvă, cu nobilul polon Stanislaw Nisowski, 
„de mare influință“ la curtea reginei Izabela (Jagiello) și a 
regelui loan Zapolya și prieten cu Ștefan Báthory de Șimleu, 
principe al Transilvaniei. Safira primește de la rege dome- 
niul pe care se află mănăstirea „în posesiune totală“. Pune 


1. Ibid., p. 467. 

o nouă temelie de piatră bisericii, împrejmuiește cu zid 
mănăstirea și îi dăruiește prețioase veșminte și obiecte 
liturgice, moșii, sate și vii. 

După moartea celui de-al doilea soț, urmează o scurtă 
căsătorie nefericită și apoi o pasiune târzie încheiată cu 
ceartă, scandal și un proces de recuperare a darurilor făcute 
de Safira bărbatului care refuză s-o ia de soție (în documen- 
tele vremii, procesul e cunoscut sub numele Johannes Kese- 
rew versus Jowan Logoffeth de Zaz Sebes). Safira se stinge 
în 1580 şi e îngropată sub piatra cu inscripție latinească din 
biserica pe care o ia acum în stăpânire Arsenie Boca. 

Noul stareț se bucură că a plecat de la Sâmbăta. Mă- 
năstirea devenise loc de întruniri și de chefuri politico-re- 
ligioase și depozit de arme sovietice. Se gândește adesea 
la tinerii călugări rămași acolo. Ştie că îi duc dorul. Din 
când în când, mai primește vești de la ei. Unul îi scrie, de 
pildă, că „după multe păţite, nu vă mai întreb de ce ați 
plecat de la Sâmbăta, pentru că mi le-a dat Dumnezeu și 
mie și am ajuns ca să le simt pe toate în inimă. Nu știu cât 
oi putea rezista, pentru că-i simt slăbirea. Niciodată până 
în prezent nu mi-a venit gândul plecării din Mănăstire ca 
acum“l. Se referă oare călugărul — care scrie cu precauţie, 
ştiind că scrisorile pot fi citite și de ochi străini — la pati- 
mile dezlănțuite aie mitropolitului Bălan? La colaborarea 
lui cu noua putere și la transformarea mănăstirii în loc de 
vacanţă al conducerii Partidului? Tânărul călugăr pare un 
fiu duhovnicesc foarte apropiat de Boca de vreme ce, în 
epoca tătucului Stalin, i se adresează cu „tătucule“ și 
„dragă tătucule“, cum îi plăcea și mitropolitului Bălan să 
fie alintat de către iubiții săi...2 

Treptat, se află „din zvonuri“ că noul stareţ este un om 
sfânt și că ar face minuni. Unii zic că ar avea puteri să 


1. ACNSAS, I 002637, vol. III, f. 219. 
2. ACNSAS, I 005331, vol. II, ff. 15—18. 

prevadă viitorul. Alții cred că, prin puterea lui Dumnezeu, 
e înzestrat cu vederea păcatelor și „citirea“ oamenilor. S-ar 
recomanda el însuși ca doctor care tămăduiește prin pute- 
rea lui Dumnezeu. A păstrat din copilărie obiceiul de a 
cutreiera pădurea în căutare de ierburi de leac. Le culege, 
le separă rădăcinile de tulpini și de flori, pe fiecare după 
efectele lor vindecătoare, apoi le pune la uscat. Din altele 
prepară tincturi și alifii. Scrie un manual al plantelor tă- 
măduitoare. 

Mai spre primăvară, cum ultimii ani sunt secetoși, se 
aude că Arsenie Boca ar aduce ploaia prin rugăciuni deo- 
sebite. La mănăstire se pun în vânzare poze cu chipul lui.! 
Pe lângă cunoscuțţii de la București, Brașov, Făgăraș ori 
Sibiu, care îl cultivau la Sâmbăta, încep să vină la noua 
mănăstire ortodoxă și ţărani greco-catolici din împrejuri- 
mile Hunedoarei. Din nou, femeile reprezintă principala 
forță care îl propulsează pe Arsenie în folclorul local ca 
sfânt făcător de minuni. 

Direcţia Generală a Securității Poporului, cu atribuţii 
de poliție politică, fusese înființată cu câteva luni în urmă, 
în august 1948. Informatorul ei notează că, odată cu ve- 
nirea lui Arsenie Boca la Prislop, „s-a creiat o atmosferă 
asemănătoare cu cea a lui Petrache Lupu, însă într-o 
măsură mică, iar Boca Arsenie a contribuit întotdeauna 
la extinderea acestei atmosfere“.2 Se răspândise zvonul că 
la Prislop a venit un călugăr sfânt care vindecă bolnavii, 
„în urma cărui svon populaţia întunecată [sic!] a plecat 
de-acasă spre mănăstirea Prislop“.2 

Boca stăpâneşte arta vindecării prin credinţă. În acest 
sens, chiar este un doctor al sufletelor capabil să le trans- 
mită celorlalți desăvârșita lui încredere în puterea lui 


1. ACNSAS, P 13928, f. 36. 
a. ACNSAS, ibid., f. 46. 
3. ACNSAS, I 002637, vol. III, f. 75. 

Dumnezeu. Din lecturile și exerciţiile de concentrare și 
control al minţii, reținuse că sugestia este eficientă numai 
dacă „magnetizatorul“ e capabil să insufle această încre- 
dere prin modul de a vorbi, printr-o prezență puternică și 
prin capacitatea de a da speranță altora. Într-adevăr, sfa- 
turile lui sunt ferme, cuvintele îi sunt impregnate de con- 
vingere și de autoritatea credinţei în Hristos, gesturile îi 
sunt emblematice. Pune în slujba cauzei creștine tehnicile 
de sugestie și autosugestie prin care se pot trata „durerile 
de cap, durerile nervoase simțite prin brațe, picioare etc., 
constipația, palpitaţiile, reumatismul, inflamaţiile articu- 
lare, contractările membrelor, insomnia, neurastenia etc“1. 
Ba chiar obișnuiește să spună că, pe cel care se roagă, Dum- 
nezeu îl poate face și nevăzut „în cazuri grele“...2 


1. C.K. Nicolau, op. cit., p. 84. 
2. Preot Petru Vamvulescu, Părintele Arsenie Boca. Mărturia 
mea, Arad, 2012, p. 86. 


Inspector mănăstiresc 


Prislopul ţine de Episcopia de Arad, condusă de un 
episcop anticomunist, Andrei Magieru, și miza aici e mult 
mai mare decât la Sâmbăta: noul stareț trebuie să-i con- 
vingă pe cei care până mai ieri participau cu miile la pe- 
lerinajele greco-catolice că au numai de câștigat dacă 
renunţă la Biserica lor, proaspăt desființată de comuniști, 
și trec la ortodoxia ce încă supraviețuiește. 

Eforturile lui Arsenie Boca la Prislop sunt apreciate de 
conducerea Bisericii. Se constatase însă că, după ierarhi, 
călugării și călugărițele din vechile congregaţii greco-ca- 
tolice erau „elementele“ cele mai îndărătnice în privința 
trecerii la ortodoxie. În primăvara anului 1949, patriarhul 
Justinian îi încredințează lui Boca funcţia de inspector 
mănăstiresc și misiunea „de a merge la toate mănăstirile 
de femei greco-catolice din Ardeal, rămase încă nerevenite 
la ortodoxie de pe urma hotărârii din octombrie 1948“. În 
această misiune era prevăzută și încercarea de a amesteca 
călugărițele de la mănăstirile greco-catolice cu călugări- 
tele ortodoxe luate de la mănăstirile Bistriţa — Vâlcea și 
Tudor Vladimirescu — Tecuci.! 

Cum drumurile îl duc și la Oradea, avea să declare Boca 
mai târziu, la rugămintea Julietei le face o vizită părinţilor 


1. ACNSAS, I 203645, vol. I, f. 118. 

lui Bordașiu pentru „a discuta despre posibilitatea căsăto- 
riei lui Bordașiu Nicolae, fiul preotului Bordașiu, cu Juli- 
eta Constantinescu“. Dar tatăl lui Bordașiu îi spune că nu 
ştie unde se află fiul lui. „După ce am văzut că nu pot să 
rezolv nimic în privința Julietei, ne-am continuat misiunea 
în Beiuș și apoi am mers la București pentru ca să relatez 
patriarhului ce am rezolvat în misiunea încredințată și 
totodată vroiam să-mi continui drumul la Mănăstirea Tu- 
dor Vladimirescu din Tecuci.“l 

Vestea că nici duhovnicul ei nu a reușit să dea de Bor- 
dașiu o aduce pe Julieta, din nou, în pragul disperării. „Eu, 
văzând tulburarea ei“, va spune Boca, „fiind în drum spre 
Mănăstirea Tudor Vladimirescu, cred că am invitat-o și 
pe ea să meargă cu mine“.2 La mănăstirea dintre Tecuci 
şi Galaţi, construită cu câţiva ani în urmă după vedeniile 
maicii Veronica, află că Bordașiu s-ar afla la Timișoara. 

În vara anului 1949, când Arsenie Boca, îmbrăcat în 
haine civile, și Julieta se urcă în trenul care îi duce de la 
București la Timișoara, ei au aflat deja din ziare că tocmai 
avusese loc un proces, în jurul căruia propaganda comu- 
nistă făcea multă vâlvă ca să fie astfel descurajate orice 
alte tentative de rezistență față de noua orânduire. Între 
21 şi 25 iunie, tribunalul militar Timișoara judecase cele 
mai importante grupări de partizani din Banat. Ancheta 
fusese condusă de agentul sovietic Alexandru Nicolschi 
(Boris Griinberg), trimis în România și devenit subdirector 
general al Direcţiei Generale a Securității Poporului. Au 
fost condamnați la moarte prin împușcare cinci partizani 
din gruparea Spiru Blănaru, iar ceilalți au fost condamnați 
la muncă silnică pe viață sau muncă silnică între 15 și 20 
de ani. Vor fi însă asasinați în închisoare. Dacă Nicolae 
Bordașiu, iubitul Julietei, urmărit și el de Securitate, se 


1. ACNSAS, P 001659, vol. IV, ff. 13—16. 
a. ACNSAS, ibid. 

ascundea la Timișoara, atunci își riscă viața întâlnindu-se 
cu fosta lui colegă. 

Odată ajunşi în oraşul care încă mai păstrează aerul 
cosmopolit și imperial dinaintea războiului, iau legătura cu 
un om de încredere care le mijlocește o întâlnire cu Borda- 
şiu într-un parc. Duhovnicul îl abordează mai întâi cu blân- 
dețe, discutând despre „intimităţile care există între el și 
Julieta“. Apoi discuţia devine gravă. Boca îi aduce la cunoș- 
tință că fusese condamnat în contumacie la 20 de ani de 
muncă silnică. O căsătorie l-ar putea scoate, eventual, din 
starea de fugar. S-ar putea interveni pentru el pe lângă 
patriarh, dacă și el ar fi dispus să-i explice Preafericitului 
situația sa și dacă s-ar căsători cu Julieta, devenind preot 
de mir. Ajunși în acest punct al discuţiei, Bordașiu e mult 
mai preocupat de situația sa și de condamnare decât de 
căsătorie. Invocă pericolul în care se află, refuză căsătoria, 
se retrage, lăsând-o pe Julieta pradă deznădejdii. 

Julieta ameninţă din nou că se sinucide. Arsenie Boca 
încearcă s-o liniștească, propunându-i să mai facă o încer- 
care și, a doua zi dimineața, să meargă la gazda lui Bor- 
daşiu și să vorbească din nou cu el.! Întrevederea durează 
aproape două ore. Bordașiu nu cedează, Julieta izbucnește 
în plâns. Întâlnirea se soldează cu un nou eșec. Pe seară, 
de astă dată singur, Arsenie Boca se întâlnește a treia oară 
cu Bordașiu în speranța că o discuţie între bărbaţi ar 
putea avea mai mulți sorți de izbândă. 

Starea psihică a Julietei îl îngrijorează, îi spune el lui 
Bordașiu, încercând să-i stârnească măcar compasiunea 
faţă de nefericirea fetei. Îl avertizează că, surescitată cum 
e, ea l-ar putea chiar denunța autorităţilor. Într-o declara- 
ţie ulterioară, Nicolae Bordașiu își va aminti că Arsenie 
Boca i-a reproșat că nu avusese „comportări bune față de 


1. ACNSAS P 001659, vol. IV, ff. 13—16. 

Julieta“ și că o adusese „într-o stare sufletească deprimată, 
fapt pentru care a vrut să se sinucidă“. 

De data asta, duhovnicul are și alte argumente: îi spune 
tânărului recunoscut în facultate pentru capacitatea sa 
intelectuală excepțională că Julieta e mai inteligentă decât 
el și că ar trebui să aprecieze acest lucru la justa lui valoare. 
Altfel spus, să se supună dorinţei și hotărârii ei... Adaugă 
că „Julieta este pierdută și că el a renăscut-o din nou și 
trebuie să se îngrijească de ea“.! Tânărul nu se lasă însă 
intimidat, ba chiar își construiește răspunsul folosindu-se 
de argumentul preotului. „Cu toată insistența mea“, avea 
să declare Arsenie Boca, „Bordașiu a refuzat sub motivul 
că Julieta i-ar putea anula personalitatea dacă se va căsă- 
tori cu ea“.2 Adevărul e însă altul: Bordașiu iubește altă 
fată, cu care se va logodi peste câteva luni. Va reuși să stea 
ascuns în următorii ani, până în iulie 1955, când e prins și 
închis la penitenciarul Timișoara. 

Pentru Arsenie Boca, eșecul Julietei este și o înfrângere 
personală: nimeni până la Bordașiu nu-i mai rezistase cu 
atâta îndărătnicie. De-acum încolo, la bine și la rău, Julieta 
nu se mai desparte de el. De la Timișoara iau trenul spre 
Sibiu și de la Sibiu ajung la Prislop, unde de câteva luni s-au 
adunat în jurul noului stareţ câţiva frați doritori să devină 
monahi și un preot. Printre ei este și un fost legionar, Leo- 
nida Plămădeală, tuns mai târziu în monahism cu numele 
Antonie. Ulterior, va deveni ierarh al Bisericii Ortodoxe. 


1. ACNSAS, I, 203645, vol. I, f. 93. 
2. ACNSAS, P, 001659, vol. IV, ff. 13—16. 

Julieta vizitează biserica mănăstirii Prislop. Participă 
la slujbe. Cercetează volumele rămase în bibliotecă după 
trecerea lăcașului în proprietatea Bisericii Ortodoxe. Des- 
coperă mormântul ctitoriței Zamfira și află de la Arsenie 
Boca povestea acestei descendente catolice a Basarabilor, 
care în secolul al XVI-lea pusese temelie nouă mănăstirii 
românești arse cândva de ungurii calvini. lată, venise 
vremea ca întreaga țară, nu numai Ardealul, să treacă la 
adevărata credință, cea a Bisericii Ortodoxe. Safira-Zam- 
fira era un nume frumos și nobil, ce merita convertit la o 
nouă identitate confesională. Nu se înrolase și duhovnicul 
ei, greco-catolic după tată, în lupta pentru o singură Bi- 
serică și o singură credință? 

Până la apariţia Julietei la mănăstire, fusese de la sine 
înțeles că acolo prindea contur o obște de bărbați. Venirea 
ei schimbă însă toate planurile. În scurt timp, bărbaţii 
constată că fata nu se mai dă dusă de la Prislop și că Arse- 
nie Boca studiază cu ea „toată ziua“, pregătind-o, probabil, 
pentru doctoratul în teologie la care se înscrisese. Plămă- 
deală și un preot, Stelian Manolache, insistă pe lângă sta- 
reţ că „nu se cuvine ca o fată să stea printre călugări și s-au 
certat pe această temă“.! De teamă să nu fie trimisă acasă, 


1. ACNSAS, I 002637, vol. II, ff. 99—100. 

Julieta recurge din nou la singurul argument care nu dădea 
greș: „I-a spus călugărului Boca Arsenie că dacă o va alunga 
se va sinucide, fapt pentru care Boca Arsenie motiva față 
de noi reținerea ei în mănăstire.“| 

Boca e convins că vălmășagul de emoţii care o cuprind și 
suferinţa respingerii de către cel iubit o pot oricând împinge 
pe Julieta, altminteri cu un promițător potenţial intelectual, 
la un păcat de moarte. Speră că studiile lui aprofundate de 
psihologie, autoritatea sa duhovnicească, capacitatea de 
sugestionare a firilor emotive, precum și cărțile de antro- 
pozofie despre vindecarea straturilor nevăzute ale ființei 
omului îl vor ajuta să deturneze treptat energiile sufletești 
ale tinerei de la obsesia erotică și gândul sinuciderii spre 
înzestrarea ei intelectuală și credința în Dumnezeu. Julieta 
este, în felul ei, o fugară: nu se înțelege cu părinții, are cu- 
noștințe în lumea teologilor ortodocși de la București puși 
acum sub urmărire, ba chiar participase la câteva întruniri 
ale grupării de laici creștini Rugul Aprins, de la mănăstirea 
Antim, scoasă în afara legii cu mai puţin de doi ani în urmă. 
Cum să lase pe drumuri o fată de 24 de ani, o fiică duhovni- 
cească, deşteaptă și citită, disperată din dragoste și aflată, 
poate, în vizorul Securităţii? „Păstorul cel bun își pune su- 
fletul pentru oile sale.“ 

Arsenie Boca merge periodic la București ca să aducă la 
cunoștința patriarhului progresele făcute în misiunea sa 
privitoare la greco-catolici. Cu prilejul uneia dintre aceste 
călătorii, îl vizitează pe Dumitru Stăniloae. Îl bate gândul 
să transforme Prislopul în mănăstire de maici. În fond, dacă 
tot fusese însărcinat de patriarh să le amestece pe călugă- 
rițele greco-catolice cu cele ortodoxe, de ce n-ar face asta 
chiar la mănăstirea unde e stareț? Fie că fostul său profesor 
şi al Julietei e la curent cu prezența ei la mănăstire, fie că 


1. ACNSAS, ibid. 

nu, Dumitru Stăniloae îl sfătuiește să renunțe la un aseme- 
nea proiect: „Părinte, fă o mănăstire de călugări“, i-ar fi 
spus. „Ar fi foarte binevenită acolo. Adună câţiva tineri buni, 
serioşi și întemeiați acolo o mănăstire cu activitate duhov- 
nicească, cu slujbe, predici, educaţie religioasă. Oamenii au 
nevoie de așa ceva. Legaţi-o și de o activitate intelectuală, 
pe lângă cea pastorală. Sigur se găsesc călugări care vor să 
se dedice studiului. Se pot face traduceri, mai există atâtea 
manuscrise neexplorate. Poate lua naștere acolo un centru 
cu adevărat important de care să-ţi legi numele și o lucrare 
spirituală, de folos pentru toată țara.“ După această discu- 
ție, „Părintele Arsenie n-a mai revenit niciodată la noi“, 
avea să scrie fiica teologului.!' 

Ar fi putut s-o trimită pe Julieta la vreo mănăstire de 
maici din cele existente: la Bistriţa ori la Tudor Vladimirescu. 
În disperarea ei isterică, fata transfera însă treptat asupra 
lui toate așteptările în privința unei existențe împlinite și 
refuza orice altă soluţie. Julieta încercase „în nenumărate 
rânduri să se sinucidă, luând pastile în cantitate mare, iar 
cu o lamă de ras a încercat să-și taie vinele de la mână“2 
Cum se temuse Bordașiu, era, poate, capabilă să anihileze 
personalitatea celui care s-ar fi încumetat să-i stea alături. 

Fapt este că, în ciuda sfaturilor primite și a împotrivi- 
rii călugărilor, Arsenie Boca decide să facă la Prislop mă- 
năstire de maici. Lipsit de timpuriu de afecțiunea maternă, 
se simte împăcat la gândul că are aproape o femeie deș- 
teaptă, grijulie și devotată, care îi înțelege și îi împărtă- 
şeşte modul de viață. Experienţa de la Sâmbăta îl învățase 
că într-o obşte de bărbaţi supuși năbădăilor erotice ale 
mitropolitului Bălan sfințenia nu era ușor de atins. 

Pe 8 mai e înscrisă în calendarele ortodoxe și greco-cato- 
lice ziua Sfântului loan Evanghelistul, patronul mănăstirii. 


1. Lidia Stăniloae Ionescu, op. cit., pp. 233-234. 
2. ACNSAS, I 002637, vol. III, f. 2. 

Ca totdeauna până atunci, și în 1950 vine lume în pelerinaj. 
Două-trei mii de persoane străbat 12 kilometri prin pădure, 
apoi comunele Silvașu de Jos și Silvașu de Sus și ajung în 
curtea largă a mănăstirii, de unde sunt îndrumate, în caz 
că rămân peste noapte, spre o sală mare, împodobită cu 
icoane și având două paturi comune largi, din scânduri lipite 
de pereţi, de o parte și de alta: dormitorul oaspeţilor. Totul 
strălucește de curățenie. 

Mănăstirea a fost recent văruită, s-a săpat și zidit o 
fântână nouă și s-a ridicat din piatră o clopotniță. Printre 
țărani circulă zvonul că la Prislop trăiește un preot călugăr 
care a vindecat o femeie de o boală necunoscută, că ghi- 
cește păcatele oamenilor, de exemplu că unul „a mâncat 
Miercurea de dulce, că altul a intrat cu ţigările în buzunar 
în mănăstire și cu pistolul — că altul e necredincios și al- 
tele“, ceea ce face că „la diferitele sărbători oamenii pleacă 
spre locul cu omul cu minunile, zis sfânt“.! 

Acum pelerinii se îndreaptă spre biserică. Liturghia se 
celebrează cu sobor de preoţi în odăjdii strălucitoare. Mulți 
țărani nici nu vor fi băgat de seamă trecerea de la cultul 
catolic bizantin (greco-catolic) la cultul ortodox. Vesmintele 
sunt cam aceleași, tipicul aproape identic, durata ceremo- 
niei la fel. În plus, e vorba de o sărbătoare aparte: la finalul 
liturghiei se anunţă și aprobarea oficială de transformare 
a Prislopului în mănăstire de călugărițe. Obştea are deo- 
camdată patru bărbați și 11 femei, toți tineri. Starețul Ar- 
senie Boca nu a împlinit încă 40 de ani. 

După slujbă, nenumărați pelerini îl caută „ca să schimbe 
o vorbă, să-l poată atinge, să-i sărute mâinile și reverenda. 
Influenţa acestuia asupra pelerinilor este de neînchipuit“, 
notează un martor ocular însărcinat cu supravegherea mă- 
năstirii.2 


1. ACNSAS, P 013928, f. 43. 
2. ACNSAS, I 002637, f. 12. 

Într-un raport destinat Securității se face o evaluare a 
credincioşilor care vin la Prislop: 80% ar fi femei și 20% 
bărbaţi. „În mare parte merg la această mănăstire oameni 
mai vârstnici și foarte rar, dacă se duc cu părinţii, se duc 
şi din tineret. De asemenea sunt duși mulți bolnavi de 
diferite boli la care le citește și se roagă pentru însănăto- 
şirea acestora. Aproape sută la sută din cei care merg la 
mănăstire sunt țăranii săraci. În foarte mică măsură merg 
chiaburii sau din intelectuali. Muncitori vin foarte puţini, 
de la Călan sau Hunedoara“! Unii insistă pe lângă du- 
hovnic „să le deschidă Cartea“, adică să deschidă Biblia, 
să citească la întâmplare primul pasaj pe care îi cad ochii 
şi să-l interpreteze ca pe o profeție pentru o situație 
anume de viață. Arsenie Boca obișnuiește să spună că el 
nu le deschide cartea, ci mintea... 

De sărbătoarea Schimbării la Faţă, pe 6 august 1950, 
Julieta se călugărește. A renunțat la Nicolae Bordașiu pen- 
tru totdeauna. Se va numi maica Zamfira. Destinul ei ono- 
mastic continuă să-i joace feste: după ce purtase numele 
unui personaj și tragic (la Shakespeare), și comic (în piesa 
lui Ranetti), peste care plana o involuntară sugestie de 
incest de vreme ce pe fratele ei geamăn îl chema Romeo, 
acum, cu gândul să fie o vajnică apărătoare a ortodoxiei 
românești, preia numele unei femei dezamăgite în dragoste, 
care făcuse parte din înalta nobilime catolică a Ungariei... 


1. ACNSAS, I 002637, vol. II, f. 293. 


Reeducare 


Când devin maici, femeile își dăruiesc zestrea mănăstirii. 
La Prislop, una dintre ele va dărui obștii o trăsură cu doi cai 
şi o vacă. Din pricina afluenței de pelerini, a bunurilor pe 
care și ei le aduc obștii și a faimei de sfânt a lui Arsenie 
Boca, Securitatea mobilizează informatori şi provocatori. 
Direcțiunea Regională a Securității Poporului de la Sibiu 
cere Serviciului Județean de Securitate Deva, de care apar- 
ține mănăstirea, să fie trimise acolo „femei care se pretează 
a lua legături cu Boca Arsenie, precum și oameni de ai 
noștri bine instruiți, care vor apărea la mănăstire îmbrăcați 
în haine preoțești, țărănești sau [de] intelectuali și se vor 
da drept fugari din diferite regiuni îndepărtate“.2 Se caută 
şi „elemente“ din mănăstire care pot fi recrutate ca turnă- 
tori. Conflictele nu întârzie să apară. 

O candidată la călugărie cântă la un moment dat Inter- 
naționala cât o ţine gura pe un deal din apropiere și apoi 
face un tărăboi nemaipomenit că e persecutată de duhov- 
nicul mănăstirii. Maica Zamfira ameninţă că se sinucide 
dacă tânăra revoluționară nu e alungată din mănăstire. 
După cel de-al doilea pelerinaj anual tradițional la Prislop, 
de hramul bisericii, pe 14 septembrie (Înălțarea Sfintei Cruci), 
din ordinul Miliției din Haţeg se introduce la mănăstire o 


1. ACNSAS, I 002637, vol. III, ff. 12—13. 
2. ACNSAS, I 002637, vol. II, ff. 318-319. 


120 VIAȚA LUI ARSENIE BOCA 


condică a pelerinilor, în care aceștia sunt obligați să-și scrie 
numele și confesiunea. 

În primele zile ale începutului de an 1951, dealurile din 
jurul mănăstirii sunt acoperite de zăpadă. Până să geru- 
iască viscolul zăpada, maicile, câțiva frați rămași la mă- 
năstire și duhovnicul Arsenie au asudat făcând cărări în 
nămeții din preajma bisericii și pe drumurile de acces spre 
dormitorul pelerinilor și spre chilii. Anul care se încheiase 
adusese schimbări mari. Cu câteva luni în urmă, în oc- 
tombrie, Sinodul Bisericii Ortodoxe Române luase decizia 
de îndepărtare, prin pensionare forțată, a episcopului Ni- 
colae Popovici de la Oradea, rivalul mitropolitului Bălan. 
Îl acuzaseră că sabotează unirea Bisericii Greco-Catolice 
cu cea Ortodoxă. Pe deasupra, un memoriu de 64 de pagini 
plin de critici, redactat de el și trimis Patriarhiei, Minis- 
terului Cultelor și Președinției Consiliului de Miniștri, îl 
făcuse cu totul indezirabil. Fusese mutat la mănăstirea 
Cheia, unde era supravegheat zi și noapte. Se propunea 
alipirea Episcopiei Oradei la cea a Aradului. 

În ultimul an, Popovici își întărise discursurile antiso- 
vietice și își înteţise atacurile împotriva puterii comuniste, 
convins că o intervenţie a aliaților occidentali în Europa de 
Est și un război cu rușii erau iminente. Într-o predică ţinută 
cu patos, care adusese lacrimi în ochii credincioșilor, epi- 
scopul făcuse un rechizitoriu memorabil noului regim poli- 
tic, spunând că nădăjduiește ca anii ce vor urma să aducă 
„Slobozenie, iertare și mângâiere oamenilor care și-au pier- 
dut moșiile, casele, libertatea și care au pierdut sufletele. 
Noi am dat și vom da ceea ce este al cezarului, dar nu vom 
lăsa să fie luate de la noi ceea ce este al lui Dumnezeu, vom 
da braţele de muncă, sudoarea noastră, averea și ultimul 
cojoc dacă e nevoie, dar credinţa și inimile noastre le vom 
păstra pentru Dumnezeu“l. 


1. ACNSAS, I 002629, vol. I, f. 71. 

Acum, în primele săptămâni ale lui ianuarie 1951 și 
după îndepărtarea episcopului din funcție, Securitatea are 
iscoade peste tot. De la Sâmbăta vin vești că prietenii co- 
muniști ai mitropolitului Bălan (al cărui nepot se căsătorise 
cu nepoata lui Petru Groza) fac popasuri dese la mănăstire, 
unde se petrece bine de sărbători. La Prislop s-a așternut 
liniștea. 

După Sfântul Vasile, Bobotează și Sfântul Ion, călugă- 
rițele şi-au reluat lucrul la războaiele de ţesut din atelierul 
mănăstirii. Seara iau lecţii de muzică bisericească de la 
Arsenie Boca și de la maica Zamfira. În șură, stiva de lemne 
pentru iarnă încă e înaltă, iar vitele și caii au fân îndestu- 
lător. Cămările sunt pline cu provizii de la ultimul pelerinaj. 
Iarna vin puţini pelerini. Uneori mănăstirea e împresurată 
de un suflu diafan și ritmic. Treptat, se preface în freamăt, 
vibraţie, melodie. Atunci toată lumea se oprește o clipă din 
treburi să asculte flautul părintelui Arsenie. Biblioteca are 
peste 3000 de volume. În timpul iernii, lectura, traducerile, 
tâlcuirea textelor sfinte sunt tot atâtea forme de rugăciune. 

În dimineaţa zilei de 6 ianuarie, când afară e încă întu- 
neric, un scârțâit de bocanci pe zăpadă tulbură liniștea 
adâncă dintre noapte și zi. Zece inși îmbrăcați cu cojoace de 
piele năvălesc pe holuri și în chilii, izbind ușile de perete, 
strigând și înjurând. Călugărițele ţipă înspăimântate. Se 
aprind în grabă lumânări. 

Afară mijește de ziuă. Arsenie Boca e deja îmbrăcat de 
plecare. Pe el îl căutau. Călugărițelor nu li se dă nici o ex- 
plicație. Când se face ziuă de-a binelea, totul pare un vis 
urât. La mănăstire începe o lungă perioadă de post și ru- 
găciuni pentru ocrotirea și întoarcerea părintelui Arsenie. 

Zamfira ştie din auzite că motivul arestării ar fi fost că-l 
primiseră la mănăstire pe Antonie Plămădeală, condam- 
nat ca legionar. Maica trimite vorbă cunoscuţilor de încre- 
dere că Arsenie Boca a fost ridicat de Securitate. Nu știe 

unde l-au dus și pentru cât timp. Trimite apoi o scrisoare 
la Arad episcopului Magieru și alta, la București, patriar- 
hului Justinian. Bântuită de cele mai negre temeri, îngri- 
jorată că nu știe ce se întâmplă cu omul providenţial al 
vieții ei, sub imperiul emoţiilor puternice iscate de arestare 
şi cu dor de el, se semnează Zamfira Mândrina. Este, pro- 
babil, numele cu care duios-ironic o alintă Arsenie Boca, 
aducându-i aminte de demonii cu care are de luptat. 

În mesajele adresate ierarhilor, Zamfira Mândrina se 
plânge că acțiunea Securităţii subminează misiunea pri- 
mordială a mănăstirii: „Suntem tineri cu toții. Ne-am adu- 
nat aici, în ctitoria Sfântului Nicodim, ca să reaprindem 
Ortodoxia. Eram trei teologi [Boca, Zamfira și ieromonahul 
Dometie] conștienți de creștinismul și misiunea noastră. Pe 
maicile și surorile mănăstirii le creșteam în același crești- 
nism luminat și izbutisem să facem să se simtă forța Orto- 
doxiei între uniți. Voiam, încetul cu încetul, să închegăm 
un stil de viaţă călugărească.“ E vorba, probabil, de o gre- 
şeală, mai scrie Zamfira, rezultată din absenţa unei bune 
informări, căci Antonie Plămădeală li se prezentase ca 
profesor de rusă la un liceu din Baia Mare și absolvent de 
teologie la Cluj, iar apoi fusese caterisit și plecase de la 
mănăstire. Rugându-i pe ierarhi să intervină pentru elibe- 
rarea lui Boca, Zamfira mai scrie că, fără duhovnic, „am 
rămas ca niște copii, începători în această viaţă, de care nu 
se mai interesează nimeni decît Dumnezeu, care ne mustră 
prin viața ucenicilor Sfinţilor din Sinaxarul fiecărei zile...“1 

Pe anchetatorii Securităţii pare să-i intereseze nu numai 
cazul Plămădeală, ci și activitatea subversivă a fostului 
episcop de Oradea, Nicolae Popovici, bănuit că și-ar fi creat 
„o rețea de agenţi și curieri printre călugări, rețea care până 
de curând a fost condusă de Arsenie Boca“2. Prin urmare, 


1. ACNSAS, I 002637, vol. III, ff. 16—17. 
2. ACNSAS, P 018928, f. 84. 

trebuie aflat ce legături a avut Boca cu fostul episcop de 
când Popovici se află la Cheia, ce știe despre alți călugări 
apropiați de Popovici, dacă l-a vizitat sau ştie cine îl vizi- 
tează pe ascuns...| 

În timp ce curieri de încredere duc la destinaţie scriso- 
rile Zamfirei și un grup de săteni se mobilizează să meargă 
la Patriarhie ca să pledeze cauza duhovnicului de la Pris- 
lop, Arsenie Boca se află deja la Centrul de Triere al Uni- 
tăţilor de Muncă din comuna Tudor Vladimirescu. Cu un 
an în urmă, fuseseră înființate printr-un decret al Marii 
Adunări Naţionale a R.P.R. așa-numite unități de muncă 
„pentru reeducarea elementelor: dușmănoase Republicii 
Populare Române și în vederea pregătirii și încadrării lor 
pentru viața socială în condițiunile democraţiei populare 
şi construirii socialismului...“2 

Amenajarea coloniilor de muncă începuse în Dobrogea — 
declarată zonă de ocupaţie sovietică. Se construia un braţ 
artificial al Dunării care să scurteze drumul vapoarelor 
spre Marea Neagră. 


1. ACNSAS, ibid., f. 129. 
2. V. Alesandru Duţu et al., România: viaţa politică în docu- 
mente, 1950, Arhivele Naţionale ale României, București, 2002. 


La Canal 


Pe peronul gării din Cernavodă — noroios, cenușiu, rui- 
nat de sărăcia de după război — așteaptă soldați înarmați 
cu puști-mitralieră. Se face predarea cu proces-verbal și 
numărarea celor care urmează să fie distribuiţi în coloniile 
de muncă presărate pe toată lungimea șantierului între 
Dunăre şi mare. Arsenie Boca se încolonează alături de 
alți condamnați în rânduri de câte cinci și toți sunt escor- 
taţi până la unitatea de muncă Columbia, numită astfel 
după societatea de prelucrare a petrolului deschisă la Cer- 
navodă în perioada interbelică. E vorba, neîndoielnic, de 
numele istoric al Statelor Unite, deci de o firmă americană. 
Boca nu a văzut niciodată marea, iar acum e atât de 
aproape de ea! Un vânt șfichiuitor de ianuarie îngheață în 
aer mirosul sărat. 

Unităţile de muncă sunt înconjurate cu sârmă ghim- 
pată. Sunt conduse fie de deținuți de drept comun înrăiți, 
fie de foști legionari zeloși care vor să-și facă uitat trecutul 
şi să câștige încrederea noilor autorități. Se doarme în 
barăci. În magazia cu unelte se află târnăcoape, lopeţi şi 
roabe. Cei proaspăt sosiți sunt instruiți asupra muncii pe 
care o au de făcut zilnic de-acum încolo. Locurile le sunt 
marcate cu var: așezați în linie dreaptă, la distanță de doi 
metri unul de celălalt, au normă fixă, trebuie să sape patru 
metri cubi de pământ pe care să-l transporte apoi cu roaba 

la circa 350 de metri distanță. Mâinile li se învineţesc de 
frig pe mânerul cazmalelor. 

Iar pe timp de vară, „cât cuprindeai cu ochii“, își va 
aminti un supraviețuitor, „vedeai numai oameni cu pielea 
goală, costelivi și sfrijiți, săpând, încărcând în roabe şi 
împingând roabele în fugă.“1 Se lucrează din zori și până 
noaptea târziu. Se moare pe capete de dizenterie sau de 
epuizare. În lunile de vară mulţi mor din pricina insolaţiei. 

Arsenie Boca nu știe că vărul său, învățătorul Vasile Cru- 
cin din Buteni, petrecuse un an în lagărul de la Capul Midia 
din pricina unor cuvântări anticomuniste și se îmbolnăvise 
grav. Eliberat, va muri curând într-un spital din București. 

În martie 1951, când Zamfira primește primele veşti de 
la Arsenie Boca, experiența lui la Canal pare suportabilă. 
În orice caz, el se arată senin, deși e închis în cel mai ne- 
îndurător loc din gulagul românesc. Pesemne că nu vrea 
să-i îngrijoreze pe cei de la mănăstire, dar este și convins 
că o ființă evoluată spiritual trebuie să elimine cât mai 
mult din viața sa negativitatea.2 Obișnuit să se supună 
unor exerciții ascetice severe, orice înăsprire a vieții i se 
pare un prilej binecuvântat de mortificare a trupului. Știe 
că tot ce scrie e citit și verificat și poate se amuză discret 
pe seama securiștilor, făcându-se că ia în serios reeducarea 
prin muncă silnică. Astfel, realitatea descrisă ulterior de 
supraviețuitori și aceea descrisă de Boca de la fața locului 
n-au aproape nimic în comun — una evocă un infern al 
macerării fizice şi morale, cealaltă, o tabără de cercetași... 

Dar experienţa Canalului rămâne la fel de dură. În dimi- 
nețile toride, fără nor, ale pustei dobrogene, când suflarea 


1. Gheorghe Bâgu, Mărturisiri din întuneric, Ed. Tehnică, 1993, 
p. 122. 

2. V. Rudolf Steiner, Bazele ezoterismului, Univers Enciclopedic, 
București, 2017. 

mării abia dacă se mai simte, ani la rând, zi de zi, de la 
Cernavodă la Capul Midia, va răsuna cântecul reeducării 
acompaniat de pași grei, de marș: „La muncă, la muncă/ 
Pornim voioși la muncă/ Roaba e plină, alta să vină/ Dă-i zor 
şi spor la muncă/ Aruncă pământul, aruncă.“ 

Scrisoarea lui Arsenie Boca începe glumeț și tandru, 
cu o aluzie la episodul săniușului din copilăria Zamfirei: 

„Stimată maică, 

Stabilit sănătos în Cernavodă, locul întâmplării tale 
cu săniuța. Lucrez în bune condiţiuni/am primit haine... 
mâncare suficientă. O deosebită voie bună. Îmi puteţi 
scrie o c.p. pe lună cu 10 rânduri. Îmi puteți trimite lunar 
un pachet cu alimente în greutate de 6 kg: 2 kg slănină, 
usturoi, brânză, marmeladă, paste; [pe lângă] greutatea 
alimentelor, poate merge îmbrăcăminte în pachet separat, 
cât va fi. Acum: ciorapi de lână 2 per., subțiri 4, 2 ștergare, 
săpun de față și de ras, un rând de schimburi mai de lucru, 
batiste, o curea de pantaloni fie și de pânză și o traistă pe 
de-a umăr. La toţi bine.“ 

În ziua în care primește aceste rânduri, Zamfira îi scrie 
din nou patriarhului, reproșându-i că nu a primit răspuns 
la scrisorile și memoriile anterioare despre soarta duhovni- 
cului de la Prislop. De data asta se duce ea însăși la Bucu- 
rești să-i înmâneze lui Justinian o cerere de eliberare a lui 
Arsenie Boca, semnată de toți viețuitorii mănăstirii Prislop. 
Exagerând puțin proporțiile reacţiilor locale, îi sugerează 
patriarhului că reținerea lui Boca ar putea să stârnească o 
revoltă în rândul credincioșilor și că obștea călugărească de 
la Prislop e gata să-și urmeze duhovnicul la Canal... Justi- 
nian întreține îngrijorarea transmițând scrisoarea minis- 
trului de interne Teohari Georgescu „cu rugămintea de a 
găsi o soluţie pentru liniștirea spiritelor nu numai în sânul 


1. ACNSAS, I 002637, vol. III, f. 100. 

Mănăstirii, ci și în rândul credincioșilor din Transilvania, 
unde Arsenie are multe mii de adepţi. [...] Dacă va fi lăsat 
arestat — noi putem să confirmăm anticipat că miile de cre- 
dincioși — adepţi ai lui Arsenie — vor porni spre Cernavodă“l. 

Supravegherea mănăstirii e întărită, sunt infiltrați in- 
formatori și recrutaţi colaboratori. La prima vizită pe care 
i-o face lui Boca la Cernavodă (îl va vizita lunar), Zamfira 
deprinde imediat strategia rezistenţei pasive, a cărei de- 
viză este „să te faci frate cu dracul până treci lacul“... La 
întoarcere, povestește că duhovnicul e foarte mulțumit de 
tratamentul de la Canal, ba chiar că ea „nu s-a așteptat 
să-l găsească într-o stare așa de bună“? De fapt, el e cruțat 
de regimul aspru de muncă la care sunt supuși ceilalți de- 
ţinuţi: se ocupă cu întocmirea registrelor contabile ale uni- 
tăţii de muncă de la Cernavodă.3 

Veştile îmbucurătoare aduse periodic de Zamfira reu- 
șesc să stingă îngrijorările legate de reținerea lui Arsenie 
Boca. Numărul celor care vin la mănăstire de sărbători se 
împuținează. 

În timpul șederii sale la Canal, Boca e dus la Constanţa, 
unde i se cer informații despre relațiile lui cu episcopul 
Popovici. Declară că Popovici i-a fost profesor la Facultatea 
de Teologie de la Sibiu, că odată ce a devenit episcop îl vizi- 
tase o singură dată și că aflase despre caracterul reacționar 
al predicilor lui de la patriarh și de la angajaţi ai Patriarhiei. 
La un moment dat, prin cine știe ce ciudățenii și încurcături 
birocratice, dosarul lui Boca face obiectul unei anchete in- 
terne a Securității. Se interesează de el chiar șeful Direcției 
Generale a Securităţii Poporului, Gheorghe Pintilie (Timofei 
Bodnarenko). Se bănuiește că dosarul ar fi fost sustras, se 


1. ACNSAS, I 002637, vol. III, f. 16. 

2. ACNSAS, ibid., vol. II, f. 206. 

3. V. Marius Vasileanu, Altfel despre Părintele Arsenie Boca, 
Ed. Școala Ardeleană, Cluj-Napoca, 2016, p. 230. 

constată apoi că filele ar fi fost renumerotate, că o pagină 
ar fi lipsit, că dosarul, până la urmă, ar fi fost recuperat din 
arhiva unităților de muncă...! 

În timp ce Arsenie Boca e anchetat în legătură cu epi- 
scopul Popovici, în dosarul acestuia se adună un vraf de 
mărturii utile Securităţii. Printre ele apare relatarea fă- 
cută cu un an în urmă de un anume Anastase (de la gre- 
cescul andăstasis, înviere, cel înviat), nume cu totul străin 
de preocupările angajaţilor poliției politice a vremii și care 
pare ales de un cunoscător al onomasticii creștine. Dincolo 
de tulburătoarea rezonanță Anastase (cunoscut și ca Anas- 
tasie) — Arsenie, primul nume este al unui mucenic creștin 
din secolul al VII-lea a cărui poveste reproduce, în filigran, 
povestea devenirii spirituale a lui Arsenie Boca. 

Fiu al unui vrăjitor persan, Magundat (ulterior Anasta- 
sie) e inițiat de tatăl său în tainele magiei. Aflat în armată 
pe când perșii cuceresc Ierusalimul, el află despre lisus 
Hristos și despre minunile făcute prin lemnul crucii pe care 
El fusese răstignit. Tânărul persan se convertește, se bo- 
tează cu numele Anastasie, fiind înveşmântat în alb, precum 
catehumenii. Apoi se retrage timp de șapte ani într-o mă- 
năstire cu regim de viață aspru. Este chinuit și ispitit însă 
de amintirea puterilor de vraci și de mag la care renunțase. 

În urma unei vedenii, se simte chemat la martiriu și 
începe o campanie publică de defăimare a vrăjitoriilor chiar 
în rândul celor mai învățați persani care practicau magia. 
Oamenii simpli îl venerează, dar el se teme ca nu cumva 
devoţiunea lor exagerată să-l îndepărteze de Hristos. Este 
arestat, i se cere să renunțe măcar de formă la credința în 
Hristos, dar el refuză. Înainte de a fi condamnat și sugru- 
mat, i se îngăduie să participe la o liturghie creștină pe 14 
septembrie, ziua Înălţării Sfintei Cruci (hramul mănăstirii 


1. ACNSAS, P 013928, f. 141. 

Prislop), căci Crucea Răstignirii îi schimbase viața. Apoi, 
trupul său e aruncat la câini, dar câinii nu-l ating. Moaştele 
i-au devenit făcătoare de minuni. În calendarul ortodox e 
cunoscut sub numele de Sfântul Mucenic Anastasie Persul.! 

„Sursa“ cu numele Anastase dădea Securităţii, pe 25 
mai 1950, informații despre gândurile episcopului Popovici 
pe care acesta i le împărtășise cu deplină încredere: „Epi- 
scopul Nicolae Popovici al Oradiei și-a exprimat convin- 
gerea că cel mai târziu până în luna septembrie 1950 
actualul regim va fi înlocuit cu unul favorabil anglo-ame- 
ricanilor și că el personal intenționează să devină cu 
această ocazie patriarh. Pentru a deveni patriarh, Popo- 
vici a afirmat că este hotărât să provoace mereu autorită- 
țile și Guvernul până când va fi închis, pentru a avea apoi 
în septembrie 1950 aureola de martir. Popovici a precizat 
că are nevoie de aceste câteva luni de închisoare pentru a 
se putea impune patriarh împotriva candidaţilor eventuali: 
Visarion Puiu, Tit Simedrea și Nifon Criveanu. În situația 
de fost deţinut, el va putea reproşa lui Visarion Puiu faptul 
că s-a pus la adăpost în străinătate și că înclină spre cato- 
licism și lui Tit Simedrea și Nifon Criveanu că nu au înțe- 
les să activeze împotriva regimului.“2 

Dacă Anastase este, cumva, Arsenie Boca, așa cum ar 
indica-o coincidențele legate de acest nume, atunci călugă- 
rul se află la Canal fie pentru că nu a fost destul de convin- 
gător în informările de până atunci, fie ca să fie constrâns 
la o colaborare constantă cu Securitatea. Neclarităţile aces- 
tui episod îi dezorientează și pe securiștii însărcinaţi cu 
munca de teren și supravegherea mănăstirii: ei raportează 


1. Pentru biografia și hagiografia Sf. Anastasie Persanul v. Car- 
mela Vircillo Franklin, The Latin Dossier of Anastasius the Persian, 
Pontifical Institute of Medieval Studies, 2004. 

a. ACNSAS, I 2669, vol. I, f. 232, apud George Enache, Ortodoxie 
şi putere politică în România contemporană, Nemira, 2005, p. 231. 

ba că duhovnicul s-a întors la Prislop, ba că nu s-a întors, 
ba că cineva a vorbit cu el la mănăstire, ba că cel cu care 
s-a vorbit era altcineva...! Sunt relatate chiar și cazuri de 
vindecări făcute la întoarcerea de la Canal a călugărului... 
cu luni de zile înainte de „definitiva“ sa întoarcere...2 

Într-o declaraţie dată la Constanţa pe g mai 1951, Boca 
își descrie situaţia juridică astfel: „pedepsit administrativ 
două luni, reținut la colonia de muncă Cernavodă'?. În 
mod oficial, se va întoarce de la Canal după mai bine de 
un an, în martie 1952. 

Mai târziu va povesti că, aflat în colonia de muncă, ar 
fi presimțit moartea mamei lui, Creștina, și că se zvonise 
că a evadat, iar paznicii l-au căutat ca „să se convingă dacă 
este adevărat sau nu“. În realitate, el nu evadase...4 ci a 
fost găsit într-o stare vecină cu catalepsia. Dă astfel de 
înţeles că ar fi experimentat fenomenul cunoscut sub nu- 
mele de bilocație: se afla în tabăra de muncă și, în același 
timp, ar fi fost prezent și la înmormântarea mamei sale. 


1. ACNSAS, I 002637, vol. II, f. 307; vol. III, f. 96. 
2. ACNSAS, I 002637, vol. II, f. 307. 

3. ACNSAS, P 013928, f. 132. 

4. ACNSAS, I 02710, ff. 12—13. 


Impotriva „minunismului“ 


Prislop a devenit, cum spuneam, mănăstire de maici. Cei 
câţiva călugări, cu excepția călugărului preot Dometie 
(Stelian Manolache), își caută sălaș prin alte mănăstiri. Cu 
binecuvântare de la Arsenie Boca, Zamfira e unsă stareță. 

În 1951, pe 14 septembrie, de sărbătoarea Sfintei Cruci, 
când se organizau, de obicei, mari pelerinaje, participarea 
este modestă: se strâng la mănăstire doar câteva sute de 
credincioși veniți din satele apropiate. Episcopului Magieru 
şi altor ierarhi subordonați li se sugerează că e mai bine să 
nu participe la slujba ţinută cu această ocazie. La sfârșitul 
liturghiei, maica Zamfira rostește o cuvântare despre sem- 
nificaţia crucii. În interpretarea ei, rezultată din evenimen- 
tele acelui an, crucea este un semn al supunerii civice prin 
care credincioșii sunt îndemnați „să dovedească că sunt 
buni creștini prin îndeplinirea tuturor sarcinilor ce le au ca 
cetățeni“ și „să se supună tuturor îndatoririlor cetățenești“. 

În culisele desfășurării pașnice și inofensive politic a 
sărbătorii hramului, mănăstirea trece prin nenumărate 
greutăţi: alimentele sunt puţine, gospodăria se întreține 
cu sacrificii mari, munca la războiul de țesut nu reușește 
să acopere cheltuielile curente, lemnele pentru iarnă lip- 
sesc. Elanul credinței populare a fetelor venite să se 


1. ACNSAS, I 002637, vol. II, ff. 224-225. 

călugărească face ravagii. Parcă se află într-o competiție 
pentru cea mai puternică vedenie. Se întrec în a-și povesti 
visele profetice și trăirile mistice. 

Informat de Zamfira despre fervoarea cu care tinerele își 
interpretează visele, căutând să deslușească epifanii și mi- 
nuni, Arsenie Boca le transmite de la Cernavodă că trebuie 
să se termine odată cu toate manifestările isterice legate de 
vise, vedenii și alte închipuiri, care lui îi aduseseră pe cap 
numai belele. Cine nu era apt de un creștinism luminat 
n-avea decât să plece în altă parte. Nu e un mesaj care să le 
bucure pe tinerele măicuţe cu modeste performanțe școlare. 

În toamna aceea, episcopul Aradului anchetează la faţa 
locului cazul răzvrătirii a două călugărițe cărora Zamfira le 
refuzase împărtășania fiindcă, neascultând porunca părin- 
telui Arsenie, răspândeau zvonul că au fost vizitate în vis 
de profeţii biblice. În chip de protest, una din ele încercase 
să se sinucidă cu vitriol. „Adepte ale vedeniilor și misticis- 
mului“, cele două călugărițe sunt trimise acasă. Când însă 
Securitatea îi cere episcopului să facă ordine la mănăstire, 
Magieru răspunde că „Boca le-a adus, el să le descurce“.l 

Le descurcă sau nu, la întoarcerea de la Canal despărți- 
rea lui Arsenie Boca de vremurile în care privirea lui pătrun- 
zătoare, cuvintele cu tâlc și scrutarea păcatelor atrăgeau 
mii de credincioși la mănăstire pare definitivă. Cei care încă 
îl mai caută vor afla în curând că sfântul lor s-a schimbat. 

Pe drumul de la Haţeg la Prislop se văd din ce în ce mai 
des grupuri de oameni cu ranițe și desagi. Unii sunt din 
satele Clujului, alții din Brașov sau din jurul Sibiului. E 
primăvară. A răsărit iarba și pomii au înmugurit. Călugă- 
rițele spală geamurile și scutură saltelele. Vestea că Arse- 
nie Boca s-ar fi întors de la Canal se răspândește repede. 
Tot așa de repede se aude însă că duhovnicul trăiește retras 


1. ACNSAS, I 002637, vol. II, f. 226. 

şi nu mai stă de vorbă cu nimeni. Stareța Zamfira îi legiti- 
mează pe toți nou-veniţii și, celor care insistă să fie spove- 
diți de Arsenie, le spune să apeleze la preoții din satele lor. 
Totuși, lumea continuă să vină la mănăstire, aducând da- 
ruri și alimente. 

Unii îl văd pe Arsenie Boca de departe, altoind pomii în 
grădină, pictând sau reparând vreun gard. De îndată însă 
ce ar vrea să se apropie, maica Zamfira le aține calea și-i 
descoase despre rostul lor la mănăstire. 

Începând cu anul 1952, vremurile miilor de pelerini 
care păreau să iasă din toate ungherele mănăstirii sunt 
de mult apuse. Numărul celor care frecventează Prislopul 
„s-a redus la maximul“, notează informatorul Securităţii.! 
Stareţa îi descurajează de la sosire: predici și cuvântări 
nu se mai țin, părintele Arsenie nu vorbeşte cu nimeni. 
Potrivit instrucțiunilor primite de la Episcopie, participă 
la slujbele din biserică în calitate de cântăreț, și nu de 
preot. Când a venit ordinul că este oprit de la activitatea 
preoțească, duhovnicul ar fi strigat „în auzul tuturor“, în- 
tr-o scenă de smerită revoltă: „Marş, păcătosule, la strană“, 
şi-ar fi început să cânte în gura mare Psalmul 145, Laudă, 
suflete al meu, pe Domnu.l...2 

Fusese adânc rănit că i se interzicea să mai fie preot. 
Ceea ce unii numeau „minunismul“ lui, adică preocuparea 
pentru latura miraculoasă a credinţei, îi atrăsese sancți- 
uni deopotrivă politice și ecleziastice. Acum, de îndată ce 
se încheie slujba, se retrage în chilie. Vorbește mai de- 
grabă cu autorităţile decât cu credincioșii. „A luat legătura 
cu toate organele puterii de stat“, informează agentul 
Securității’, și, cum apare vreun pelerin suspect la Prislop, 


1. ACNSAS, I 002637, vol. II, f. 138. 
2. Pr. Petru Vamvulescu, op. cit., p. 66. 
3. ACNSAS, ibid., f. 270. 

anunţă Securitatea din Haţeg care vine imediat și-l verifică.! 
Călugărul preot Dometie devine indezirabil și e nevoit să 
părăsească Prislopul. Programul slujbelor se schimbă, ast- 
fel încât la ora 8 dimineața să fie deja încheiate. Arsenie 
Boca poartă acum, ca orice călugăr, obișnuita dulamă nea- 
gră. Când pictează, îmbracă pe deasupra un halat alb. 

Părerile lui despre viața călugărească reies dintr-o scri- 
soare către episcopul Magieru. Ierarhul are de gând să 
întemeieze o obște ortodoxă la fosta mănăstire greco-cato- 
lică de la Geoagiu. E o inițiativă lăudabilă, îi scrie Boca, dar, 
cu experienţa lui de la Sâmbăta și de la Prislop, ţinând 
seama de celebritatea îndoielnică a vedeniilor de la mănăs- 
tirea Vladimirești și în lumina politicii de laicizare a statu- 
lui, îi atrage atenția că de ridicat ziduri și de adunat oameni 
laolaltă nu e greu. Greu e să găsești creștini motivaţi și 
vocaţii autentice. Scrisoarea conține, printre rânduri, un 
rechizitoriu împotriva analfabetismului religios și a super- 
stițiilor folclorice. Poate fi interpretată și ca un act de rene- 
gare a activităţii lui de făcător de minuni care nu se dăduse 
în lături de la nimic ca să atragă lumea înspre Biserică. 

Textul a fost publicat de Zamfira mult mai târziu și are, 
implicit, tonul unei apărări postume. Este însă o radiogra- 
fie lucidă și puţin măgulitoare a vieţii călugărești, făcută 
cu argumentele vechilor discuţii pe care Boca le purtase 
pe această temă cu Nichifor Crainic: 

„Fără oameni îndeajuns formaţi, care să conducă cuminte 
ceea ce se adună la întâmplare, nu se ajunge decât la o situ- 
aţie decadentă. lată câteva decadențe: Sărăcia, cu care une- 
ori se începe o mănăstire, determină cerșetoria, umblatul cu 
«pantahuza» [din loc în loc, din casă-n casă, cu un registru], 
pretarea la slujbe pe rufărie, taxe pe slujbe — rușini. Din 
diferența de zestre pe care și-o aduce fiecare, se nasc în obște 
atitudini umilitoare, întâietăţi nedrepte — destrămare 

sufletească. Oamenii din afară care ajută prin donații mai 
de seamă, ba și care n-ajută cu nimic, dacă nu li se are grija, 
încep să se amestece în treburile interne ale mănăstirii, să 
învrăjbească obștea și să se învrăjbească și între ei în afară — 
smintelile. 

Sănătatea fizică a fiecărui ins în parte trebuie medical și 
dinainte ştiută. Aci e un punct gingaș, care nu mai trebuie 
neglijat. Nu pot fi primiţi în această nevoinţă de o viață a 
sfaturilor evanghelice decât oameni perfect sănătoși cu plă- 
mânii, inima, dar mai ales cu sistemul nervos, sângele și 
glandele endocrine. Acestea din urmă, pricinuind oarecare 
jenă, rămân de obicei la voia întâmplării și pradă unei păreri 
cu totul pe dos, mai ales între femei, că încetarea mai de- 
vreme a unor funcţii de natură endocrină ar fi o învrednicire, 
un preludiu al sfințeniei. De fapt e o tragedie care bate la ușă: 
dezorganizarea mintală în diferite grade, de unde înclinația 
spre exagerări, denaturări, habotnicii, închipuiri, năluciri — 
toate tulburări psihice din cauze netratate. De multe ori, 
«înclinația spre mănăstire» nu e de fapt o înclinaţie, ci o in- 
firmitate de adaptare, din cauze organice sau din alte cauze. 
Adevărata chemare însă nu are nimic cu infirmitatea. Cura- 
jul de a alege liber acest mod de mântuire nu aruncă ponoase 
pe celălalt mod de mântuire, al familiei. Infirmii văd în mă- 
năstire: vis, ușurare, litanie, ca să sfârșească în decepții și 
sminteli. Adevăraţii chemați văd limpede eroica nevoință a 
desăvârșirii, fără ispita sfințeniei. 

De asemenea, e foarte bine să se știe de la început care 
e punctul de vedere al fiecărui ins asupra răului. Multe 
structuri psihice sunt pradă obsesiei răului, a păcatului, a 
diavolului, malahiei [masturbării] asupra trupului și osân- 
ditori ai familiei — obsesii și interpretări nesănătoase ca 
obiecte de cugetare, dovedind un climat nesănătos al min- 
ţii sau ducând la el. Speriaţii aceștia se dedau de capul lor 
la nevoinţe care le ruinează amândouă sănătăţile — nu sunt 
de nici o treabă în mănăstiri. lar dacă totuși sunt primiţi, 

sub influența structurii lor obştea poate ajunge pradă mân- 
cătoriei, lucrăturilor, viciilor, [membrii obștii ajung] străini 
la trapeză și rugăciune, ba chiar dușmani. Infirmii se fixează 
pe îngustimi neesențiale creștinismului, ca de pildă pe amă- 
nunte de tipic, de calendar (stilismul), chiar de pravilă, în- 
gustimi habotnice care au pricinuit Bisericii numai supărări. 

Întotdeauna se găsescvieţuitori de mănăstire, dar foarte 
arareori se nasc povățuitorii: stareţii și duhovnicii. Aceștia 
trebuie să fie minți luminate, [cu] vederi largi, buni cunos- 
cători ai omului: limpezi în doctrină, îmbunătăţiți în smere- 
nie și iscusiți în dreapta socoteală și, pe deasupra, structuri 
cu o fericită îmbinare între iubire și autoritate. Din câte au 
ei de făcut pomenesc doar una: unificarea sufletească a 
obștii, ca toți să fie într-un cuget. E atât de anevoios lucrul 
acesta, dar și atât de mare, încât atrage prezența nevăzută 
a lui Iisus într-o atare obște. Iubirea de Dumnezeu și de 
oameni, într-o obște de un cuget, e ridicată de Noul Testa- 
ment la valoarea de argument al existenţei lui Dumnezeu. 
Aceasta este ultima Lui definiție, poruncă și rugăciune. lată 
rostul și sarcina povățuitorilor. Ziduri se pot face ușor, gos- 
podărie la fel, adunare de vieţuitori foarte ușor — greutatea-i 
la ales. Căci mulți par buni luaţi în parte, dar devin răi 
adunați laolaltă — devin ceea ce erau de fapt. Obștile mari, 
mari din neprevedere, chiar de-ar avea povățuitori cu cali- 
tăţi, cu cât sunt mai mari, cu atât au o viață mai scurtă. 
Fiecare ins e o lume de necunoscute. De aceea, a face unire 
între oameni, chiar puţini, e o dovadă de lucrare dumneze- 
iască și, desăvârșit, numai El o poate face. 

Deci, ca încheiere a părerilor: decât realizări sortite 
decadenței sub raportul așezării, al înzestrării și al com- 
ponenței personalului, mai bine fără ele. Căci pietrele păs- 
trate așa: [ca] moment de culme al trecutului, grăiesc mai 
bine conștiinței poporului decât realizările prezente fără 
nădejde. Nu multe mănăstiri, ci puţine: cât mai puţine, dar 

cu atât mai bune, și nu prea mari.“l Pare o lepădare 
drastică a lui Arsenie Boca de spectaculoasa lui activitate 
publică prin care își câștigase titlul de sfânt. 

Atât de mare îi este acum îndârijirea împotriva imaginii 
sale de taumaturg și vrăjitor, încât pedepsește pe oricine mai 
susţine că el ar avea cine știe ce puteri... Află că un călugăr 
care se recomandă drept ucenic de-al său scomește „tot felul 
de exagerări și aberaţii“ pe seama lui. Când acela îi face o 
vizită la Prislop, ca să-l înveţe minte și să-și dovedească 
bunele intenţii față de autorități, Boca îl tunde, îl rade, îl 
dezbracă de hainele călugărești și îl dă pe mâna Miliției. 
Abia așteaptă să mai apară pe la mănăstire și celălalt fost 
ucenic, Dometie, ca să-i aplice și lui același tratament.? 

E adevărat că, de la decretul de laicizare a învățămân- 
tului din 1948, separarea Bisericii de stat se împotmolește 
mai cu seamă în religiozitatea populară. Țăranii nu re- 
nunță la pelerinaje, procesiuni cu moaște pentru ploaie și 
sănătate și la credinţa în vedenii și minuni, care, purtată 
din gură-n gură, e amplificată și dă naștere la epopei hagio- 
grafice. Propaganda comunistă „materialist-dialectică și 
științifică“ nu pătrunsese suficient în școli. Colectivizarea 
agriculturii e în plină desfășurare. Mănăstirile sunt tole- 
rate cu condiţia să nu încurajeze manifestări de misticism 
colectiv. Acesta e permis și chiar încurajat numai în măsura 
în care slujește noii religii politice. 

În timp ce pelerinajele sunt interzise, în URSS mistica de 
partid a conducătorului providenţial aduce pe străzile Mos- 
covei zeci de mii de oameni care conduc în procesiune fune- 
rară, la mausoleul lui Lenin de la Kremlin, trupul mumificai 
al lui Stalin, mort pe 5 martie 1953. În bisericile din Româ- 
nia se țin slujbe și cuvântări de comemorare. 


1. Maica Zamfira Constantinescu, Pagini despre monahism, 
revista Gândirea, nr. 5/1993. 
2. ACNSAS, I 002637, vol. II, ff. 184-185. 


Arestat pentru „nedenunț“ 


Mănăstirea Prislop este acum o fortăreață. Cine se 
încumetă să bată cu o piatră în tamponul de locomotivă 
atârnat la poarta zăvorâtă trebuie să se aștepte la un 
control amănunţit al actelor înainte de a i se permite să 
rămână o zi, cel mult două, la mănăstire. Verificarea ac- 
telor o face „o fată tânără, foarte mică de statură și fru- 
mușică“!, după cum e descrisă maica Zamfira. Aparenţele 
înșală: stareța păzeşte intrările și ieșirile la mănăstire ca 
un cerber neînduplecat. Cere explicații amănunțite despre 
scopul vizitei și anunţă de la început că părintele Arsenie 
respectă regula tăcerii și nu stă de vorbă cu nimeni. 

Odată primit măcar ca să lase un pomelnic, călătorul 
are grijă să străbată curtea ţinându-se pe lângă călugăriţă, 
de frică să nu-i întărâte pe cei opt câini ciobănești care 
mârâie amenințător și ar fi gata să sfâșie pe orice nepoftit. 
Ajuns în sala de altădată a pelerinilor, este descurajat să 
stea prea mult sau să revină: e silit să doarmă pe niște 
scânduri acoperite cu o saltea subțire, umplută cu foi de 
porumb, și să se învelească cu o pătură care nu-l ferește 
nici pe departe de răceala zidurilor de piatră. De mâncare 
primește, în cel mai bun caz, o cană cu lapte. Orice tertip 
de a-l vedea pe duhovnic e sortit eșecului. Încercările de-a 

le descoase pe călugărițele care trebăluiesc în curte se lo- 
vesc de un zid de tăcere. 

Până la urmă, călătorul îndeajuns de insistent află că 
Arsenie Boca ar fi plecat de câteva luni la Galaţi, unde, cu 
aprobarea patriarhului, ar participa la lucrările de resta- 
urare a bisericii Precista (Adormirea Maicii Domnului).! 
E o zonă supravegheată intens de Securitate din pricina 
miilor de credincioși care obișnuiau să vină la mănăstirea 
Tudor Vladimirescu, la 40 de kilometri de Galaţi, ca să 
asculte predicile lui Ioan Iovan, călugăr anticomunist hi- 
rotonit de episcopul Nicolae Popovici și caterisit la începu- 
tul acelui an, 1955. 

Securitatea primise informaţii că la mănăstirea Tudor 
Vladimirescu, vestită pentru vedeniile stareței Veronica 
(Vasilica Gurău), s-ar fi pregătit o periculoasă unire a orto- 
docșşilor cu catolicii de rit latin (bine reprezentaţi la Galaţi) 
împotriva comunismului bolșevic. Împărtășirea frecventă a 
credincioșilor, spovedania comună (după modelul Confiteor: 
„+--Mărturisesc lui Dumnezeu, Atotputernicul, și vouă, frați- 
lor, că am păcătuit...“ — una dintre cele mai vechi rugăciuni 
penitenţiale ale creștinismului, păstrată de Biserica Cato- 
lică) şi predicile anticomuniste curajoase ale preotului Iovan 
puseseră autorităţile în alertă. Cu câteva luni în urmă, fu- 
sese semnalată vizita la mănăstire a unui reprezentant al 
iezuiţilor, care i-ar fi comunicat lui Ioan Iovan că are susţi- 
nerea Papei Pius XIL.2 Ulterior, maica Veronica fusese che- 
mată la protoierie și întrebată „ce caută la Biserica Catolică“.3 

O sinteză între creștinismul popular întreținut de ve- 
deniile maicii Veronica, anticomunismul militant al preo- 
tului Iovan și apropierea de creștinismul occidental ar fi 
fost, pentru regimul instalat în România și pentru bunele 


1. ACNSAS, I 002637, vol. II, ff. 130-131. 
2. ACNSAS, MFI 6788 GL rolele 139, 140, f. 257. 
3. ACNSAS, ibid., f. 265. 

relaţii pe care le avea acesta cu ierarhia Bisericii Ortodoxe, 
o amenințare cu urmări incalculabile. 

Ioan Iovan nu numai că nu se supusese interdicţiei de a 
mai predica, ci chiar îl înfruntase pe patriarh într-un me- 
moriu, acuzându-l că vinde interesele Bisericii statului ateu. 
Peste câteva luni, la sfârşitul lui martie, sute de soldați 
luaseră cu asalt mănăstirea. loan Iovan, stareța Veronica 
și alte două călugărițe din conducerea mănăstirii fuseseră 
arestați. Iovan a fost condamnat la muncă silnică pe viață. 
Va deveni unul dintre simbolurile rezistenței ortodoxe din 
închisorile comuniste. Peste un an, mănăstirea din comuna 
Tudor Vladimirescu avea să fie desființată. 

Arsenie Boca cunoaște mediile catolice de pe vremea 
când contribuise la aducerea greco-catolicilor din Ardeal la 
Biserica Ortodoxă. Patriarhul Justinian îi apreciază inte- 
ligenţa și diplomația. Prezenţa lui în apropierea focarului 
conspirației, acum, când mănăstirea de la Vladimirești 
fusese deja sancționată, ar fi putut să mai calmeze spiritele. 

După câteva luni petrecute la Galaţi, Arsenie Boca se 
întoarce la Prislop, unde începe renovarea bisericii. Se 
dedică lucrărilor de artă și arhitectură bisericească, stând 
departe de intrigile politico-bisericeşti. 

În vara aceea au loc, în catedrala mitropolitană de la 
Sibiu, funeraliile mitropolitului Nicolae Bălan, la care par- 
ticipă patriarhul Justinian și Petru Groza. lerarhul este 
înhumat cu sobor de preoți. Arsenie Boca se află, poate, 
printre participanți, deși, peste ani, va declara cu umor 
călugăresc că ar trebui să facă o slujbă specială ca să-l 
scoată pe mitropolit din iad, „că-i ajunge cât o stat acolo“ 
fiindcă „l-o dezbrăcat de hainele preoțești pe părintele Iosif 
Trifa“, conducătorul Oastei Domnului.! Îl ierta, oare, pe 
mitropolit și pentru că se folosise cândva de avântul lui 

tineresc, încurajându-i pasiunea pentru științele oculte ca 
să aducă puhoi de lume la Sâmbăta de Sus? 

Apoi evenimentele iau întorsături neașteptate: stareța 
Zamfira e reținută de Securitate la Haţeg și anchetată cu 
privire la relaţiile ei cu legionarul fugar Bordașiu. După 
câţiva ani buni în care reușise să se ascundă, fostul ei 
coleg fusese prins și arestat. Se află acum la penitenciarul 
Timișoara, de unde, până la sfârșitul anului, va fi mutat 
la Oradea. După mai multe interogatorii referitoare la 
relaţiile ei cu Bordașiu, printr-o intervenţie a episcopului 
Andrei Magieru, Zamfira este eliberată. 

Dar prinderea fugarului are consecinţe și asupra lui Ar- 
senie Boca. Este și el arestat și dus pentru interogatoriu la 
închisoarea de la Timișoara, unde se află Bordașiu. Pe sub 
reverenda neagră, poartă pantaloni din doc roșcați şi că- 
mașă de aceeași culoare. Are la el un pulover maro.! Boca e 
cercetat pentru delictul de „omisiune de denunț“ a unor 
legionari pe parcursul anilor 1947-1950. I se cer date despre 
Grigore Glatcov, Leonida Plămădeală, Nicolae Bordașiu, 
Nichifor Crainic, Nicolae Pătrașcu... În aceeaşi perioadă, e 
anchetat și Nichifor Crainic, care, în închisoare, devenise 
un apărător al regimului lui Gheorghiu-Dej. Anchetatorii 
confruntă declaraţiile celor doi prieteni. 

De la Timişoara, Arsenie Boca e dus la Jilava și apoi, cu 
câteva zile înainte de Crăciun, e mutat la Oradea, probabil 
odată cu Bordașiu, la dispoziția procuraturii militare. Va 
fi eliberat la începutul lui aprilie 1956. În declarația de 
eliberare, menționează că a fost condamnat „pentru omi- 
siunea de nedenunţ [sic!] a lui Bordaşiu Nicolae“. Își ia 
angajamentul că nu va spune nimănui ce a văzut, auzit și 
vorbit în perioada arestului. Nu există nici de data asta 
indicii că ar fi fost torturat sau supus unor tratamente 

inumane. Peste zece ani, doi colegi de la Patriarhie (ingine- 
rul Octavian Mateșiu și un anume Carp) îl vor recunoaște 
ca fost deținut, spunând despre el că s-ar fi purtat „îngro- 
zitor“ în pușcărie și că ar fi fost „omul Securităţii“.! 

Revenit din penitenciarul de la Oradea la Prislop, Ar- 
senie Boca reia lucrările de restaurare a mănăstirii. Con- 
tinuă să circule zvonuri pe seama presupuselor lui puteri 
magice. Diferiți credincioși îi trimit și acum scrisori dispe- 
rate prin care-i cer rugăciuni și sfaturi. I se atribuie tre- 
cute vindecări miraculoase, vedenii și prorociri. Cu 
ajutorul Zamfirei, el evită însă orice contact cu credincioșii, 
orice discuţii cu necunoscuţii, orice comunicare cu cei care 
insistă să i se spovedească. Îmbrăcat cu halat alb și urcat 
pe schele, pare un zugrav oarecare, mut și surd la nevoile 
duhovnicești ale credincioșilor, printre care se strecoară 
informatori și provocatori trimiși de Securitate. Vremurile 
sunt periculoase. 


1. ACNSAS, I 002637, f. 30. 


Alungarea 


După moartea lui Stalin, în Uniunea Sovietică urma- 
seră doi-trei ani de lupte politice. Câștigătorul lor, Nikita 
Sergheevici Hrușciov, deschide cel de-al XX-lea Congres 
al Partidului Comunist al Uniunii Sovietice, la 14 februa- 
rie 1956, cu un discurs în care-l desființează pe predece- 
sorul său, acuzându-l de abuz de putere și brutalitate fără 
margini. Cuvântarea îi amuţeşte pe participanţii la con- 
gres. Peste câteva luni primele ei efecte aveau să apară în 
Polonia, la Poznań, unde muncitorii din industria meta- 
lurgică protestează împotriva condiţiilor grele de muncă. 

În luna octombrie a aceluiași an, de data asta în Ungaria, 
începe o mare revoltă împotriva ocupației sovietice și a dic- 
taturii bolșevice. Revolta atrage represalii soldate cu mii de 
morți și răniți, cu deportări și exilări. Trupele sovietice intră 
pe 23 octombrie în Budapesta (pe 4 noiembrie vor invada 
întreaga Ungarie). Studenţii şi profesorii din București, Cluj 
şi lași ies în stradă în semn de solidaritate cu manifestația 
de la Budapesta. Regimul lui Gheorghe Gheorghiu-Dej e 
luat prin surprindere. Mișcările studențești sunt însă re- 
pede înăbușite, iar participanţii — arestați. 

Gheorghiu-Dej ordonă supravegherea strictă a centrelor 
universitare, anihilarea grupurilor de partizani anticomu- 
niști, recrutarea unui număr mai mare de informatori, con- 
trolul atent al populaţiei și întărirea rândurilor Securităţii. 

Cum totala îngenunchere politică a Bisericii Ortodoxe nu 
avusese încă loc, Securitatea reînvie spectrul legionarismu- 
lui mai cu seamă în judeţele cu activitate religioasă națio- 
nalistă, precum Aradul. Se strâng dovezi pentru urmărirea 
şi arestarea a șapte preoţi ortodocși arădeni bănuiţi de le- 
gături și conspirații legionare. Regimul comunist nu mai 
are răbdare cu Biserica. Ierarhia (la Arad, episcopul Andrei 
Magieru, la Sibiu, noul mitropolit Nicolae Colan) e averti- 
zată astfel că nu se mai tolerează manifestări de indepen- 
dență față de puterea politică. 

Preoţii, călugării și laicii care se întâlneau duminica la 
mănăstirea Antim din capitală, grupul Rugului Aprins, 
sunt de asemenea urmăriți. Pentru că practică rugăciunea 
inimii folosind tehnica de concentrare asupra buricului, 
precum Părinţii deșertului, sunt numiţi ironic buricari. 
Sunt bănuiţi de participare la un reviriment legionar. Prin- 
tre ei se numără Dumitru Stăniloae, care, fără să fie mem- 
bru al Rugului, era adesea invitat să ţină conferințe la 
Antim. Se vehiculează din ce în ce mai mult ideea că rezis- 
tenţa legionară supravieţuieşte în mănăstiri, unde, renun- 
țând deocamdată la formele de luptă violente și militare, 
legionarii s-ar dedica în ascuns războiului nevăzut al Bine- 
lui cu Răul reprezentat de comunism. 

În noaptea de 13 spre 14 iunie 1958, majoritatea mem- 
brilor asociației Rugul Aprins sunt arestaţi. Până în toamnă 
vor fi arestați toți. Sunt considerați elemente legionare cu 
activitate dușmănoasă, contrarevoluționară... După anche- 
tarea lor și trimiterea în judecată, în luna septembrie, e 
arestat și Dumitru Stăniloae. E acuzat că a colaborat la 
publicaţii socotite legionare, precum revista Gândirea și 
ziarul Telegraful român de la Sibiu, că a avut legături cu 
legionarii și că a participat la întrunirile Rugului Aprins. 
Amintindu-și acele zile, fiica lui va scrie că „atunci când 
tata a fost arestat, unii dintre ceilalți arestați n-au rezistat 

la interogatorii și au mărturisit, după cum se spunea pe 
acea vreme, ce-au făcut, ce n-au făcut și ce nici nu le-ar fi 
trecut prin minte să facă. Astfel că și în acel lot, ca și în 
altele, au intrat persoane cărora nu li se putea reproșa 
nimic. Asta n-avea nici o importanță însă. După cum ne-a 
spus avocatul în ziua procesului, după ce i se permisese să 
vadă câteva clipe dosarul tatei: «E nevinovat, o să ia cinci 
ani.» Așa a fost.“! 

Fostul profesor și mentor al lui Arsenie Boca e condam- 
nat la cinci ani muncă silnică și cinci ani degradare civică. 
Relaţiile lor se răciseră însă. Lidia Stăniloae povesteşte că, 
la scurt timp după condamnarea tatălui său, o întâlnire 
pe stradă a mamei ei cu Zamfira i-a dat măsura resenti- 
mentelor care domneau între ei. E o perioadă în care fami- 
lia profesorului nu are vești de la el și orice zvon trezește 
o speranță sau, dimpotrivă, seamănă deznădejde. „Am 
auzit că a murit părintele Stăniloae“, îi spune Zamfira, 
zâmbind, Mariei Stăniloae. „Nu-i adevărat! Niciodată!“, 
răspunde soția profesorului. Dar Zamfira insistă, se apro- 
pie de ea și îi strigă „de la zece pași“ că a auzit „că părintele 
Stăniloae a murit!“. „N-a murit! Sunt destui care se bucură 
să răspândească asemenea vești, dar n-a murit. Știu sigur!“ 
îi răspunde disperată Maria Stăniloae. Ajunsă acasă, îi 
povestește fiicei ei despre întâlnire. „Am plâns amândouă 
toată ziua și apoi am încercat să ne convingem una pe alta 
că așa ceva nu era posibil“, va scrie Lidia Stăniloae.2 

Mai târziu, Arsenie Boca va ajunge să creadă că expe- 
riența închisorii i-ar fi fost de folos lui Stăniloae, după cum 
„purgatoriul prin care a trecut“ soţia lui ar fi fost o lecţie 
bună. Odată ieșit din pușcărie, teologul și-ar fi „profilat 
părerile în sens pozitiv asupra societăţii în care trăim și-n 


1. Lidia Stăniloae Ionescu, op. cit., p. 252. 
2. Ibid., p. 292. 

viața proprie. Era cam zgârcit, şi acum a scăpat de zgârce- 
nie“l. După prima ediție a Filocaliei, în care amintise de 
contribuția lui Arsenie Boca la realizarea proiectului de 
traducere a Sfinților Părinţi, Dumitru Stăniloae nu l-a mai 
pomenit pe fostul său student în ediţiile ulterioare. De 
aceea, Boca îl trece în rândul zgârciţilor, despre care Sfân- 
tul Ioan Gură de Aur spune că trăiesc în întuneric, iar 
vederea sufletului le este stinsă, căci zgârcenia e patima 
din care se trag toate celelalte, ca o molimă care „întunecă 
ochii și înfundă urechile celui care suferă de ea“.2 

Se vede treaba, pe de altă parte, că nici Boca, nici Zam- 
fira nu uită că Dumitru Stăniloae se împotrivise ideii unei 
mănăstiri de maici la Prislop. și deplânsese „spectaculozi- 
tatea ieftină“ creată în jurul duhovnicului.’ 

Condamnarea asociației Rugul Aprins coincide cu ela- 
borarea de către Departamentul Cultelor a unui nou regu- 
lament al vieții monahale, care interzice foștilor condamnaţi 
politici, minorilor, aspiranţilor la călugărie fără cel puțin 
şapte clase primare, precum și foștilor condamnați de drept 
comun să fie primiţi în mănăstiri. Într-o şedinţă a Sfântu- 
lui Sinod de la sfârșitul anului 1958, Departamentul Cul- 
telor solicită alungarea din mănăstiri a tuturor celor care 
nu îndeplinesc aceste criterii. Patriarhul Justinian și epi- 
scopii se arată de acord, în principiu, cu noile măsuri, dar 
cer ca verificarea mănăstirilor să fie încredințată Bisericii. 
Planurile de evacuare a unor călugări și călugărițe și de 
desființare a unor schituri și mănăstiri au fost însă deja 
întocmite. Arsenie Boca, stareța Zamfira și mănăstirea de 
la Prislop se află pe listă. 

Data-limită stabilită pentru părăsirea mănăstirii este 
cu șase luni înainte de adoptarea unui decret, 410, prin 


1. ACNSAS, I 002637, vol. I, f. 158. 

2. Ovidiu Lăzărescu, Bolile sufleteşti şi vindecarea lor în scrie- 
rile Sfântului Ioan Gură de Aur, Ed. Sophia, București, 2012. 

3. Lidia Stăniloae, op. cit., p. 200. 

care se decide, cu aplicare retroactivă, trecerea în viața 
civilă a tuturor călugărilor care nu au împlinit încă vârsta 
de 55 de ani și a tuturor călugărițelor care nu au împlinit 
încă 5o de ani. În primăvara anului 1959 Arsenie Boca are 
48 de ani, iar Zamfira, 33. Viaţa lui mănăstirească a durat 
douăzeci de ani. Crezuse că Prislopul era casa lui. Tencuise 
biserica, ridicase schele ca să picteze fresce biblice, sculp- 
tase iconostasul și stranele, restaurase biserica și clădirile 
anexe, reparase saivanul oilor și grajdul vitelor, concepuse 
un mare parc natural de jur împrejurul mănăstirii, ridicase 
o clopotniță nouă pe o stâncă... E vremea să lase totul în 
urmă. Gândurile omului nu sunt gândurile lui Dumnezeu. 

Temperamentală, cum e, și încăpățânată, Zamfira pro- 
testează. E gata să trimită petiţii și reclamaţii la Episcopie, 
la Patriarhie, la Ministerul Cultelor. Dar orice împotrivire 
n-ar face decât să agraveze lucrurile. 


Un cuplu la început de drum 


Locotenentul-major Golea David este șeful secţiei ra- 
ionale Haţeg a Securităţii. Pe 25 aprilie 1959, în sâmbăta 
Floriilor, Arsenie Boca și Zamfira Constantinescu i se 
plâng de măsura nedreaptă prin care sunt obligaţi să se 
întoarcă la viaţa civilă și îi cer voie să meargă mai întâi 
la București, ca să-și lase bagajele la mama Zamfirei, ră- 
masă singură după moartea soțului ei, și să-și caute de 
lucru. Împreună cu o cerere scrisă în acest sens, respec- 
tuos formulată, Zamfira îi înmânează locotenentului Go- 
lea și un memoriu, spunându-i că e hotărâtă să demaște 
„din rădăcini“ uneltirile și şiretlicurile împotriva regimu- 
lui ale ierarhilor ortodocşi, precum și pe cele ale greco-ca- 
tolicilor trecuţi de formă la ortodoxie.! 

Impresionat, Golea le permite să plece la București, iar 
în raportul ulterior către superiorii săi se arată convins de 
buna lor credință și de memoriul în care Zamfira scrie că 
numirea unui fost greco-catolic ca jurisconsult la Episcopia 
Oradei l-ar fi costat pe acela o mită de 5ooo de lei, că un 
procuror fost unit de la Arad ar primi periodic 10 litri de vin 
de la episcopia ortodoxă, că numește preoţi care n-au parti- 
cipat niciodată la conferințele obligatorii pentru pace... și dă 


1. ACNSAS, I 203645, vol. I, ff. 16-21. 

detalii despre felul în care e mituit un trimis al Departamen- 
tului Cultelor de către mitropolitul și vicarul Oradei.! 

După ce completează formularele de plecare ale duhov- 
nicului și stareței de la Prislop, locotenentul le propune 
superiorilor recrutarea Zamfirei ca informatoare: „Având 
în vedere starea alarmată care se află în prezent la mănăs- 
tirea Prislop în rândul călugărițelor, precum și decepția 
sufletească a stariței Constantinescu Zamfira. în legătură 
cu scoaterea călugărului Boca Arsenie din mănăstire, pre- 
cum și tendința acesteia de a demasca unele elemente gre- 
co-catolice trecute formal la ortodoxism, propun a se analiza 
această situație și de a se trece la recrutarea stariței Con- 
stantinescu Zamfira, în scopul folosiri ei atât în demascarea 
elementelor din conducerea bisericii ortodoxe, cât și a ele- 
mentelor greco-catolice revenite formal la ortodoxism, 
avându-se în vedere cunoștințele și legăturile pe care 
starița mănăstiri Prislop le are în erarhia biserici ortodoxe 
din întreaga țară.“ 

De-a lungul timpului vor mai apărea indicii că Zamfira 
colaborează de bunăvoie cu Securitatea.3 O face din con- 
vingere și din dorința de a-l ocroti pe Arsenie Boca. Stările 
ei depresive îl obligă pe duhovnic s-o păstreze alături de 
el. Știe că îi este credincioasă, iar dacă tot trebuie să fie 
supravegheat, e mai bine să fie ea cea care ţine legătura 
cu autorităţile decât un străin. Cu timpul, devotamentul 
ei îi devine indispensabil. O numește, cu umor, „jandarmul 
meu“f, o triplă aluzie: la caracterul ei milităros, la relațiile 
pe care le avea cu noua putere politică și bisericească și la 
tatăl ei, fost ofițer de jandarmi. 


1. ACNSAS, ibid., ff. 17—19. 
2. ACNSAS, ibid., f. 20. 

3. ACNSAS, ibid., f. 130. 

4. ACNSAS, ibid., f. 127. 

Aurelian, fratele ei, va fi recrutat de Securitate cu nu- 
mele de cod Iorgulescu, dar se va dovedi, până la urmă, 
ineficient în munca „de teren“ din pricina unei prelungite 
depresii.! Mai multe călugăriţe sunt folosite și ele ca in- 
formatoare înainte și după alungarea lor din mănăstiri. 
Maica Veronica, cea care, inspirată de vedenii, ridicase 
mănăstirea de la Tudor Vladimirescu, va purta numele 
conspirativ și aluziv de „Ileana Constantinescu“ și va fur- 
niza note informative despre Arsenie Boca.? 

Când părăsesc sediul Securității din Haţeg, în primă- 
vara anului 1959, Arsenie Boca și Zamfira sunt pe cale 
să-și construiască, din nou, o altă identitate. Chiar dacă 
revin la numele anterioare, Boca Zian și Constantinescu 
Julieta, acum nu vor mai fi, în ochii celorlalți, o femeie 
credincioasă și un călugăr, o tânără cultivată și duhovni- 
cul ei, sau Sfântul şi stareța, ci un cuplu de nedespărțit, 
despre care, cu cât se știe mai puțin, cu atât se fac mai 
multe presupuneri. 

În rapoartele de supraveghere ale Securităţii, Julietei 
i se spune când concubină, când soţie a lui Boca. Călugă- 
rițele și călugării alungați din mănăstiri fie se căsătoresc, 
întemeiază familii și au copii, fie trăiesc, de ochii lumii și 
ai Securităţii, o viață de cuplu, dar rămân în ascuns cre- 
dincioși vieții monahale. 

Arsenie Boca și Julieta sunt acum îmbrăcaţi cu haine 
civile. El e tuns scurt, proaspăt ras, are o mustață subțire 
şi poartă ochelari. Pare mai tânăr. Are aerul degajat al 
unui actor de cinema. Ea poartă un trenci deschis la cu- 
loare. Fără comănacul de călugăriță pe cap, poate trece 
drept o tânără profesoară. Părul șaten deschis, tuns până 
sub lobul urechii, se ondulează la vârfuri. De la fereastra 
trenului care îi duce de la Haţeg la Sibiu și de la Sibiu la 


1. ACNSAS, I 203645, vol. II, f. 171. 
2. ACNSAS, I 002637, vol. I, f. 154. 

București, se văd dealuri cu pomi înfloriți și tulpini lungi 
de mâțţișori. Așezaţi unul lângă altul în compartimentul 
de tren, bărbatul și femeia îngrijit îmbrăcați pot fi luaţi 
drept un cuplu ușor excentric din pricina diferenței mari 
de înălțime: pe lângă ea, mică, autoritară, nervoasă, el 
pare un uriaș cu mișcări lente și gesturi îndelung cumpă- 
nite. Se îndreaptă spre orașul studenţiei lor. 

Din Gara de Nord, merg cu tramvaiul până în Colentina, 
pe Șoseaua Armatei Sovietice, și coboară la staţia Teiul 
Doamnei. De-acolo ajung pe jos, pe străduțele cu case, curți 
cu viță-de-vie și blocuri cu două-trei etaje, pe strada Litovoi 
Voievod, la numărul 23, unde locuiește mama Julietei. 

Pentru Arsenie Boca e o experiență nouă. Nu a trăit 
niciodată cu adevărat într-o familie și nici acum nu se poate 
vorbi, în realitate, despre o familie, deși el lasă să plutească 
ambiguitatea în privința raporturilor lui cu Julieta. Amân- 
doi știu că, dacă s-ar căsători, ar pierde respectul oamenilor 
credincioși care nu-i uită și continuă să-i caute. Pe de altă 
parte, necăsătoriți, dau de bănuit Securităţii că și-ar con- 
tinua „activitatea mistică“... Nu le rămâne decât statutul 
ingrat de „concubini“, un statut cu totul dubios din perspec- 
tiva moralei de partid. 

În apartamentul cu două camere din strada Litovoi, Ar- 
senie Boca se regăsește pentru prima oară în rolul de „băr- 
bat al casei“. La rându-le, cele două femei, mama și fiica, îl 
îngrijesc cu evlavie: îi spală hainele, i le calcă, se ocupă de 
aprovizionarea cu alimente și de treburile gospodărești, 
gătesc, îi asigură liniștea trebuincioasă ca să se dedice 
lecturilor și picturii. 

Duminica asistă împreună la liturghia din Dealul Pa- 
triarhiei, dar vor frecventa mai cu seamă bisericile Dom- 
nița Bălașa și Boteanu. Patriarhul Justinian se împotrivise 
planurilor de reformare a vieții mănăstirești inițiate de 
Partid și căuta să-i ajute pe călugării nevoiți să renunțe la 

haina monahală. Pe Arsenie Boca îl cunoaște bine și îi ur- 
mărise, de-a lungul vremii, cazul fie datorită reputației lui 
de duhovnic și vraci, fie grație informărilor Securităţii, care 
îl suspecta de simpatii legionare, fie în scrisorile și memo- 
riile trimise de Julieta, pe atunci maica Zamfira, prin care 
i se cerea să intervină pentru eliberarea lui de la Canal. 
«Justinian știe, de asemenea, că Boca participase la diverse 
lucrări de restaurare bisericească și că are o bună pregătire 
de pictor. Îl angajează la Atelierele Institutului Biblic de 
pe strada Schitul Maicilor nr. 23, unde existase o mănăstire 
de călugărițe din care se mai păstrau chilii și o biserică în 
stil neo-brâncovenesc. 

Proaspăt sosit în capitală, fostul duhovnic pictează la 
biserica Sf. Elefterie o reprezentare a Maicii Domnului cu 
Pruncul lisus interpretată ulterior ca Maica Domnului cu 
Pruncul în zeghe. (Dungile verticale de pe veșmântul lui 
Iisus din frescă sunt, mai curând, falduri fără legătură cu 
uniforma deținuților.) Apoi, un fost profesor de la Facul- 
tatea de Teologie de la Sibiu, preotul Spiridon Cândea, îl 
cheamă în satul Bogata Olteană din județul Brașov să pic- 
teze o biserică recent ridicată, cu hramul Sf. Parascheva. 
Julieta îl însoțește și îl ajută cu devotament de ucenic. 
După câteva luni, sunt nevoiţi să se întoarcă la București 
„deoarece patriarhul l-a pus să învețe pictura în email și 
nu l-a mai lăsat să plece și să neglijeze această pictură în 
email...“1 

În timp ce Arsenie Boca se specializează în tehnica 
aplicării pe icoane și miniaturi a unei pelicule sticloase de 
răşini sau a unui amestec de siliciu și bariu, și trece apoi 
la pictura de icoane cu foiţă de aur, Julieta își găsește un 
post de funcționară la Institutul de Documentare Tehnică 
din centrul capitalei. În același timp, „activează pe tărâm 


1. ACNSAS, I 002637, vol. I, f. 163. 

obștesc ca secretară a comisiei de femei din cartier“... A 
devenit, oare, membră de partid? Viața celor doi în capi- 
tală pare să se instaleze într-o tihnită rutină. 

La începutul anilor 60, România intră în era comunismu- 
lui național. Conducătorul statului, Gheorghe Gheorghiu- 
Dej, secondat de Nicolae Ceaușescu, membru important în 
Biroul Politic al PMR, care se ocupase de înăbușirea revol- 
telor țărănești împotriva colectivizării, se distanțează trep- 
tat de planurile sovietice destinate ţărilor est-europene. 
Iugoslavia lui Iosip Broz Tito și proiectul lui de industriali- 
zare par modele vrednice de urmat. Încep să fie eliberați din 
închisori deținuții politici. 

În aprilie 1962 e grațiat Nichifor Crainic. Până la pensie, 
va scrie articole în ziarul de propagandă comunistă Glasul 
patriei al Ministerului de Interne. Fostul său student și 
prieten Arsenie Boca se află într-o perioadă de supraveghere 
la locul de muncă de la Atelierele de pictură bisericească. 
Informatorii Securităţii, strecurați printre angajaţii Patri- 
arhiei, adună date despre opiniile lui politice. 


1. ACNSAS, ibid., f. 138. 


„Un om cult care vorbește calculat“ 


Pictorul Boca se trage dintr-o familie modestă. A trecut 
prin școli grație burselor oferite de Biserică. Singura proprie- 
tate pe care a avut-o vreodată a fost casa tatălui său din 
Brad, pe care a vândut-o. La mănăstiri, ca duhovnic și călu- 
găr, n-a avut cine ştie ce lucruri personale. E un admirator 
al Sărăcuțului (Il Poverello) Sfânt Francisc de Assisi. Duce 
o viață retrasă. Își păstrează aplecarea spre cărți și lectură. 
E atras, ca mulți intelectuali ai vremii, de socialismul creștin 
bazat pe ideile de dreptate economică și bunăstare socială, 
de utopiile social-politice prin care se afirmă presupusa ori- 
gine evanghelică a socialismului (comunismului), precum 
Catehismul industriaşilor şi Noul creştinism de Henri de 
Saint-Simon, de creștinismul anarhist al lui Tolstoi și de 
teologii ruși care caută rădăcini creștine în comunism. Dar 
îl preocupă și descoperirile ştiinţifice, evenimentele interna- 
tionale, tensiunile între blocul sovietic și americani. Citește 
ziarul Scânteia cu religiozitate. Articolele propagandei co- 
muniste despre nedreptăţile strigătoare la cer din lumea 
capitalistă îi amintesc de tatăl lui. 

După ani de muncă în industria grea din America, Iosif 
Boca murise tânăr, lăsându-l în voia sorții. Povestise pe- 
semne, la întoarcerea acasă, despre greutăţile prin care tre- 
cuse, despre sărăcia imigranților, cartierele mizere, munca 
istovitoare pe bani puțini, dar și despre strălucirea marilor 
orașe și frumusețea caselor la care aveau acces numai cei 

cu dare de mână. America este, pentru fiul lui, o lume în 
care „protestele celor săraci au fost înăbușite de cei avuţi“l. 
„Americanii sunt putrezi“, le spune Arsenie Boca colegilor 
de la Ateliere, și „nu mai este mult și o revoluție muncito- 
rească va dărâma vechiul sistem și va instaura unul nou, 
socialist“.2 

Deși fostul duhovnic se ferise să facă până atunci poli- 
tică, iată-l propovăduind lupta de clasă. Când se discută 
despre asasinarea președintelui Kennedy, el este de părere 
că „e timpul să se continue revoluţia și în America, revolu- 
ţia din octombrie...“, adică revoluţia bolșevică.3 

Consemnate de informatorii Securităţii, părerile lui Boca 
despre noua orânduire ascund uneori umorul și ambiguita- 
tea celui care se știe supravegheat și urmărit, dar alteori 
exprimă gânduri sincere. Când spune că „societatea de azi 
transformă munca în virtute, așa cum o cere legea lui Dum- 
nezeu“, crede, de bună seamă, în ce spune. Apoi traduce un 
clișeu al propagandei comuniste printr-un paradox al cre- 
dinţei: „Comuniștii care nu-l cunosc pe Dumnezeu îndepli- 
nesc legea lui, iar capitaliștii care spun că-l cunosc pe 
Dumnezeu slujesc lui Satan prin ban.“ Trecând la morală, 
găsește că morala comunistă „care o înlocuiește pe cea creș- 
tină“ e „net superioară“ celei capitaliste. Morala capitalistă, 
adică liberală, e văzută ca fiind „complet coruptă“. 

Până aici, analiza lui e în spiritul ideologiei dominante 
a timpului. Concluzia este însă mai complicată: „Comunis- 
mul ajută omul să ajungă la Dumnezeu și să lucreze drep- 
tatea, ajută omului să se mântuiască. Acesta este sensul 
vremurilor noastre de azi, cărora trebuie să ne supunem 
cu toată înțelegerea, fiindcă lucrează la mântuirea noastră, 
a oamenilor, cu știrea sau fără știrea celor mulți.“< 


1. ACNSAS, I 002637, vol. IV, f. 2. 
2. ACNSAS, I 002637, vol. I, f. 165. 
3. ACNSAS, I 02637, vol. I, f. 172. 
4. ACNSAS, I 002637, vol. I, f. 158. 

La prima vedere, Arsenie Boca pare un om devotat noii 
puteri, şi cei care întocmesc rapoarte despre părerile lui n-ar 
avea ce să-i reproșeze. Dar ideea lui statornică, de inspira- 
ţie evanghelică, este că orice experienţă a vieții, bună sau 
rea, vine de la Dumnezeu, e îngăduită de El, și, prin ur- 
mare, trebuie acceptată ca o lecţie spre înțelepțire. Prin 
chiar negarea lui Dumnezeu, comunismul poate fi asumat 
ca un test pentru sufletul credinciosului și, în acest sens, 
„lucrează la mântuirea noastră“. 

Trăind în sărăcie de voie sau de nevoie, pe Boca îl roade 
în special chestiunea proprietăţii. Julieta a deținut tot- 
deauna o anume putere financiară și ea a fost cea care s-a 
luptat de fiecare dată pentru drepturile lui salariale. El 
socotește că revoluţia socială prin care bunurile materiale 
devin proprietatea tuturor (colectivizarea agriculturii se 
încheiase și ecourile revoltelor țărănești fuseseră de mult 
înăbușite de propaganda împotriva chiaburilor) s-ar înscrie 
în învățătura lui Hristos. Informatorul căruia îi împărtă- 
şește această teorie poate fi satisfăcut. Numai că urmează 
o propoziţie care seamănă îndoiala cu privire la buna-cre- 
dință comunistă a interlocutorului. El pare să facă aluzie 
la metodele de persuasiune violente ale comuniștilor, spu- 
nând că revoluția lui Iisus se făcea de fapt „nu cu spada, ci 
cu cuvântul, îndemnând pe cei bogați să-și dea averile la 
cei nevoiași“.! 

În același timp, afirmă, în repetate rânduri, că soluţia 
ideală pentru omenire ar fi „să câștige comuniștii pe în- 
tregul glob“. Şi dă exemplul propriu: „Eu am lucrat mai 
multă artă sub comuniști decât sub burghezi.“2 Iarăşi, o 
exprimare în doi peri, fiindcă nu din pricina „burghezilor“ 
nu pictase el mai mult, ci fiindcă, înainte de instalarea 
comunismului în România, fusese în primul rând preot, 
stareț și duhovnic. 


3 


1. ACNSAS, I 002637, vol. IV, f. 6 
2. ACNSAS, I 002637, vol. IV, f. 2. 

Pe un coleg care se împotrivește să devină șef de grupă 
sindicală, cu gândul că regimul comunist nu va dura mult, 
Arsenie Boca îl socotește naiv. Nu numai că regimul co- 
munist nu va fi înlocuit, dar se va răspândi în toată lumea, 
pentru că „este o forță“ și „nu mai poate să o oprească 
nimeni“.l Altfel spus, realitatea nu trebuie subestimată, 
iar colegul respectiv ar face bine să fie prudent. 

Cu altă ocazie, pictorul Boca e mai explicit în evaluarea 
raporturilor comunismului cu creștinismul şi prevede că, 
atunci când comunismul va domina lumea, bisericile se 
vor închide și va începe prigoana împotriva creștinilor, iar 
acesta va fi „examenul“ lor.2 Inspirat pesemne de ideile 
teologului rus Nicolai Berdiaev, el afirmă că Iisus a fost 
primul comunist din lume. Altfel spus, nu creștinismul 
are ceva de datorat comunismului, ci invers. Dar, cu sigu- 
ranță, agenţii Securității nu-l citesc pe Berdiaev. 

Vorbitul în dodii e scutul lui de apărare. Odată, le spune 
colegilor un banc cu tâlc: „Cică au fost la o ședință în occi- 
dent scriitorii noștri și cei din occident. Scriitorii din occi- 
dent îi criticau pe ai noștri că nu au stofă, nu au stil și mai 
mult suflet în scrierile lor. Dar ai noștri au spus: noi lucrăm 
cu materialul clientului, și nu cu simțurile noastre!“5 

Când declară însă că el, Arsenie Boca, dacă nu era că- 
lugăr sigur ar fi fost comunist „și aceasta fiindcă aşa mi-e 
firea mea, de a fi cât mai corect și cu spirit de echitate“, 
nu mai e loc de ambiguităţi. Crede ce spune, referindu-se 
însă la societatea utopică din lecturile sale mai curând decât 
la experimentul sovietic din estul Europei. Informatorul 


ACNSAS, I 002637, vol. I, f. 164. 
. ACNSAS, ibid., f. 175. 
. V. Originile şi sensul comunismului rus, Dacia, Cluj, 1994. 
. ACNSAS, I vol. IV, f. 40. 
. ACNSAS, I 002637, vol. I, f. 119. 
. ACNSAS, ibid., f. 7. 

Securității care-i notează vorbele își dă totuși seama că 
entuziasmul lui pentru orânduirea socialist-comunistă e 
prea explicit ca să fie cu totul autentic și își avertizează 
superiorii că „Boca este un șmecher și dacă susține comu- 
nismul este numai de frică, că nu este convins de ce spune. 
El ar dori să fie undeva la o mănăstire, iar lumea să-i aducă 
daruri și să trăiască bine fără prea multă muncă, numai să 
le vorbească lucruri despre mântuirea sufletului...“ 

Cu timpul însă, atitudinea și părerile lui vor deveni 
convingătoare. În rapoartele Securităţii e caracterizat 
drept „un om cult“, care „vorbește calculat“, are „toată ad- 
miraţia“ „despre realizările făcute de regim“ și „merge în 
pas cu progresul“.2 


1. ACNSAS, I 002637, vol. I, f. 172. 
2. ACNSAS, I 002637, vol. IV, ff. 39—40. 


Obiectivul Bratu 


După o perioadă de supraveghere la locul de muncă și 
consemnarea părerilor și aprecierilor lui pozitive despre 
mersul orânduirii socialiste, Securitatea decide, în august 
1962, că „Boca Zian Arsenie va fi studiat în vederea recru- 
tării“ pentru că „este cunoscut cu o mare influență în rân- 
dul credincioșilor ortodocși și al legionarilor, creându-se în 
jurul lui un adevărat mit“.! Urmează, așadar, un nou test. 
Arsenie Boca primește numele de cod „Bratu“ pentru o 
perioadă de 20 de zile, cât durează verificarea. Toţi cei cu 
care se întâlnește regulat capătă și ei nume care încep cu 
litera B: Beti (Julieta), Bona, Burcea, Bil, Banu, Bontaș... 

Astfel, pictorul bisericesc devine obiect al supraveghe- 
rii informative din 21 august până pe 9 septembrie, ceas 
cu ceas, clipă de clipă, de la ora 6.10, când iese din casă, 
până seara, la ora la care se întoarce în strada Litovoi. 
Agențţilor însărcinați cu urmărirea lui li se transmit „sem- 
nalmentele obiectivului: etate cca 52 ani, statură înaltă, 
conformațţia corpului robustă, fața ovală, tenul șaten [sic!], 
părul încărunțţit, sprâncenele drepte, nasul și gura mijlo- 
cii. Poartă mustață în furculiță și ochelari de vedere cu 
sticle verzi cu lentile duble. Îmbrăcat cu cămașă bej, pan- 
taloni gris, pantofi bej...“ Duce cu el o servietă neagră.2 


1. ACNSAS, I 002637, vol. I, f. 214. 
2. ACNSAS, ibid., f. 302. 

Adesea, are în mână o plasă cu două pachețele: gustarea 
de prânz pregătită de Julieta. 

Nimic din înfățișarea lui „Bratu“ nu mai amintește de 
călugărul cu privire scrutătoare din tinereţe. În spatele 
ochelarilor cu lentile duble, vederea i-a slăbit simţitor. 
După statura solidă de acum pare să fi renunțat la asceza 
posturilor prelungite. Cuiva care se scuză că nu-l recunoaște 
sub noua înfățișare îi spune că e foarte bine așa, fiindcă 
astfel își poate face asupra lui o părere obiectivă și își poate 
da seama că „nu are nici coarne și nici aripi — adică nici cum 
zic unii când îl vorbesc de rău, nici cum zic alții când îl 
vorbesc de bine“.i 

Cu prilejul unei recepții la Patriarhie, atrăsese în așa 
măsură atenţia prin eleganța și manierele de dandy, încât 
cineva din anturajul patriarhului întrebase: „Cine e ăsta 
așa pus la punct?“, iar o fostă călugăriță declarase că a 
smintit-o cu luxul afișat „și fâțâindu-se printre doamne“...2 
Era, din nou, idolul femeilor. 

Cine este, de fapt, acest om care schimbă, vrând-ne- 
vrând, mască după mască: de la adolescentul orfan și stin- 
gher din târgușorul Brad la Dr. König de la Sibiu, de la 
Sfântul mitropolitului Bălan la zugravul retras în tăcere 
de la Prislop și de la pictorul gătit după ultimul răcnet al 
modei la „obiectivul Bratu“? În 50 de ani de viaţă, învățase 
pe propria-i piele că numai Dumnezeu cunoaște cu adevă- 
rat sufletul omului. 

Urmăritorii Securității sunt avertizați că „obiectivul“ 
este un om „precaut, prudent și destul de inteligent și ar 
fi posibil să se controleze în timpul supravegherii“.2 În- 
tr-adevăr, „se controlează“. 

Agenţii notează în rapoartele zilnice că uneori „Bratu“ se 
oprește și se uită în spate. Cu siguranță simte că este 


1. ACNSAS, ibid., f. 141. 
2. ACNSAS, ibid., f. 151. 
3. ACNSAS, ibid., f. 313. 


Portret din anii '40. 
(Toate fotografiile din această secțiune provin din Arhiva CNSAS.) 


La mănăstirea Brâncoveanu (Sâmbăta de Sus), 1946 


În arest 
la Timișoara, 


1955 


Maica Zamfira (Julieta Constantinescu), în anchetă la Haţeg, 1955 


„Obiectivul Bratu“ filat de Securitate, București, 1962 


Plecare în excursie, la munte, cu Julieta Constantinescu, 1962 


La munte, în ținută sportivă, cu Julieta Constantinescu, 1062 


Julieta Constantinescu, în aceeași excursie 

urmărit cu mai multă insistență decât până acum. În fiecare 
zi parcurge aproximativ același drum: de acasă, cu tramva- 
iul 21 și pe jos, până la Ateliere; apoi, după încheierea zilei 
de lucru, o ia pe străzi din centrul capitalei, unde mai intră 
în câte un magazin sau în vreo expoziție de pictură, cum- 
pără nasturi ori pastă de ras Palmier, zăboveşte în fața 
vreunei vitrine cu pălării, se oprește la o frizerie să se băr- 
bierească sau se întâlnește întâmplător cu vreun cunoscut. 

Uneori pare să se amuze rătăcind pe străzi fără rost și 
plimbându-i după el pe urmăritori. Serile, în jurul orei 18, 
lucrează la niște fresce din biserica Boteanu, unde rămâne 
aproximativ două ore. Se întoarce apoi acasă. Prinde sau 
pierde tramvaiul, aleargă după vreun autobuz sau merge 
pe jos câteva staţii. Dacă se urcă în tramvai, cumpără bilet 
de 0,25 lei, se așază pe scaun pe dreapta sau pe stânga, ori 
rămâne în picioare, avansează sau stă în același loc până 
la coborâre... 

La un sfârșit de săptămână, Arsenie Boca, Julieta și o 
tânără care poate fi o fostă călugăriță pleacă în excursie la 
munte. „Bratu“ are ţinută sportivă: poartă pantaloni scurți, 
şosete albe și pantofi bej, de oraș, un pulover deschis la 
culoare, cu mâneci lungi, iar la gât, aruncat peste un umăr, 
un fular alb. Pe cap, o bască înclinată șic pe o parte, cum 
poartă adesea pictorii. Duce în spate un rucsac. Musculos, 
relativ înalt, cu mustața tunsă scurt, seamănă cu un celebru 
actor american al vremii, Errol Flynn, care în 1941 jucase 
rolul unui bancher cu dublă personalitate în filmul Foot- 
steps in the Dark. 

Cei trei merg cu trenul până la Sinaia, urcă la cota 1 400, 
ajung la cabana Babele, au la ei un aparat de fotografiat 
şi se pozează, se plimbă, admiră peisajele, dorm la margi- 
nea pădurii, mănâncă mâncare rece pregătită de-acasă, se 
întorc a doua zi seara cu trenul, coboară în Gara de Nord, 
iau tramvaiul... Sunt urmăriţi pas cu pas. 

Pe 3 septembrie, după încheierea zilei de lucru și a 
orelor de pictură de la biserica Boteanu, „Bratu“ se întâl- 
nește cu „Beti“ la cofetăria Scala de pe Bulevardul Ma- 
gheru. E ora 20.35, notează agentul Securităţii. Cei doi 
„au luat loc la o masă unde au servit câte o porție de în- 
ghețată, timp în care au și discutat.“l Apoi se îndreaptă 
spre cinematograful Republica (fost și viitor Scala), unde 
se întâlnesc cu două „individe“ care locuiesc la ei (probabil 
venite în vizită). La ora 21.03 începe filmul Acord final, o 
comedie franco-elveţiană despre un violonist care pariază 
pe o vioară Stradivarius că se însoară cu cea de-a zecea 
fată care intră pe ușa Conservatorului. 

La sfârșitul fiecărei zile, când „Bratu“ ajunge acasă, 
agentul aflat în post fix pe strada Litovoi scrie: Suprave- 
gherea operativă continuă. 

La capătul celor 20 de zile de minuțioasă supraveghere, 
„Bratu“ îşi recapătă identitatea în rapoartele Securităţii: 
rezultă că „Boca Zian Arsenie este un element care merită 
atenţia organelor noastre, iar activitatea lui trebuie urmă- 
rită atent și consecvent“.2 Ulterior se va dovedi că, pentru 
atragerea lui în rândul colaboratorilor Securităţii, e nevoie 
de „un agent cel puţin de talia lui pentru a stabili adevăra- 
tele lui concepţii. Unul dintre aceștia este Nichifor Crainic“3 

Fosta maică Veronica de la mănăstirea Vladimirești 
(nume conspirativ Ileana Constantinescu) e și ea dispusă 
să dea o mână de ajutor. În august 1964, Securitatea ajunge 
la concluzia că „dat fiind poziţia corespunzătoare a lui Boca 
Zian Arsenie, opiniem pentru contactarea lui în vederea 
atragerii la colaborare cu organele noastre, dat fiind posi- 
bilităţile lui de informare în București cât și în provincie“. 


1. ACNSAS, I 002637, vol. I, f. 285. 
2. ACNSAS, ibid., f. 352. 
3. ACNSAS, ibid., f. 176. 
4. ACNSAS, ibid., f. 344. 

Într-adevăr, patriarhul îl apreciază, foști călugări și călu- 
gărițe continuă să-l viziteze, unii dintre cei care-l cunoscuseră 
la Sâmbăta sau la Prislop sau auziseră despre el îl caută la 
Ateliere. Fie îi comandă vreo icoană (despre care speră că, 
fiind pictată de mâna lui, va avea îndoite virtuţi protectoare), 
fie îi mărturisesc păsurile inimii, fie îi cer sfaturi și se încre- 
dințează rugăciunilor sale. Faima lui de ghicitor al sufletelor 
și proroc al vremurilor nu s-a stins încă. 

Se laudă unui coleg că el a „condus pe un cetățean 
numai comandându-i din gând să meargă la dreapta, la 
stânga, înainte-înapoi, și acest cetățean executa la mili- 
metru. Când eu m-am oprit să mai gândesc, el nu a mai 
ştiut ce să facă“.i Vorbește serios? Foarte probabil, căci e 
un exercițiu care face parte din recuzita oricărui bun men- 
talist. Oamenii care își exersează sistematic capacitatea 
de fascinație au puterea „de a domina voinţțele cele mai 
tari şi a învinge rezistențele cele mai încăpățânate. Stu- 
denţi, oameni culți influențați de fascinatori erau reduși 
cu toate sforțările, chiar furia lor, de a rămâne într-o po- 
ziție ridicolă, în care îi pusese fascinatorul, și a nu putea 
scăpa decât când el le permitea“?. 

Unii îl socotesc pe fostul călugăr „cam dezechilibrat min- 
tal“3. Dar, de peste 20 de ani, cu experienţa lui de guru 
creştin, știutor de antropozofie și religii orientale, a ajuns 
la stăpânirea de sine a iniţiaţilor de care erau atrași Mircea 
Eliade și călători interbelici excentrici, precum Paul Brun- 
ton. Povestea „cetățeanului“ pe care l-ar fi ghidat cu gândul 
seamănă, de altfel, izbitor cu descrierea capacităților de 
sugestionare ale unui fachir egiptean, făcută de Brunton: 
„Bărbatul mi-a spus că putea să comunice cu ceilalți inițiați 
după voie și la orice distanţă; a adăugat că un iniţiat poate 


1. ACNSAS, I 002637, vol. I, f. 166. 
2. C.K. Nicolau, op. cit., p. 99. 
3. ACNSAS, I 002637, vol. I, f. 166. 

controla temporar corpul altei persoane — în general, al 
unui discipol —, printr-un proces prin care își proiectează 
sufletul în corpul celuilalt, cu condiția ca acesta din urmă 
să fie întru totul pregătit, dispus, receptiv și pasiv.“1 

În viaţa de fiecare zi, Arsenie Boca trece însă prin tot 
felul de complicaţii imobiliare. La un moment dat, la în- 
ceputul anului 1963, se mută cu Julieta și cu mama ei îm- 
preună cu un anume Sorin Bunescu (probabil nepotul de 
soră al Julietei), fără să fie avertizaţi că tânărul se însurase, 
astfel că vor locui și cu soția lui. Situaţia e de nesuportat 
și, exagerând poate proporţiile lipsei de confort, Boca se 
plânge colegilor de la Ateliere că doarme sub scara blocului 
sau că a ajuns să locuiască pe la prieteni. 

Pleacă din nou la Bogata pentru câteva luni ca să ter- 
mine pictura la biserica Sf. Parascheva, să mai câștige, 
poate, și ceva bani în plus. Se împrumută apoi de la cu- 
noscuţi și cumpără, împreună cu Julieta, un apartament 
cu două camere la parterul unui bloc din Ferentari, pe 
strada Gheorghe Paloș nr. 24 (ulterior Arthur Gorovei). 
Cum el nu are încă buletin de București, e înregistrat ca 
flotant.2 Vor locui apoi în strada Țiglina (cartierul Piaţa 
Muncii din zilele noastre), iår ultima lor adresă în Bucu- 
rești, începând cu anul 1968, va fi în Cotroceni, pe strada 
dr. Petrini. Apartamentul este proprietatea Julietei.3 


1. Paul Brunton, op. cit., p. 282. 
2. ACNSAS, I 002637, vol. I, f. 320. 
3. ACNSAS, I 002710, f. 7. 

Reușește Securitatea să-l înregimenteze, până la urmă, 
pe Arsenie Boca în rândul colaboratorilor săi? Nu există nici 
un angajament semnat și nici un document care să certifice 
o astfel de ipoteză. Cel puţin un episod al vieţii lui bucureș- 
tene ar putea să ridice însă unele semne de întrebare. 

Într-o ședință plenară a Comitetului Central al Parti- 
dului Muncitoresc Român din 1964, se anunţă desprinderea 
României de politica Uniunii Sovietice („Declaraţia PMR 
din aprilie“). Drept urmare, printr-un decret de amnistiere 
sunt eliberaţi din închisori aproape toţi deținuții politici. 
Printre ei se află și fostul duhovnic de la mănăstirea Tudor 
Vladmirescu, Ioan Silviu Iovan. Cândva el îi ajutase pe 
Arsenie Boca și pe Julieta să dea de urmele fugarului Bor- 
dașiu, iubitul Julietei. Cu aproape zece ani în urmă, lovan 
fusese condamnat la moarte, iar apoi pedeapsa îi fusese 
comutată în muncă silnică pe viață. 

Apropiat de episcopul anticomunist Nicolae Popovici, Io- 
van le ţinea miilor de pelerini care veneau la mănăstirea de 
lângă Galaţi predici pătimașe despre comunism și Antihrist, 
îi avertiza asupra capcanelor politicii sovietice, îi îndemna, 
mai pe ascuns ori mai pe față, la rezistenţă și la păstrarea 
credinţei. Înainte să fie arestat, fusese caterisit într-o adu- 
nare a Sinodului condusă de patriarhul Justinian, cel care 
obișnuia să spună, poate în glumă, că, de vreme ce Hristos 

este omul cel nou și omul nou este omul sovietic, atunci 
Hristos este sovietic. 

Preotul Iovan şi-a petrecut tinerețea în penitenciarele 
de la Galaţi, Jilava, Gherla, Aiud, refuzând reeducarea în 
spiritul noilor valori impuse de statul comunist. S-a nu- 
mărat printre preoții care au trăit cu eroică demnitate 
experiența crâncenă a pușcăriilor și a torturilor comuniste. 
Curajul și înțelepciunea, stăruința în rugăciune, blândeţea 
şi omenia arătate în închisoare, deopotrivă colegilor de ce- 
lulă și torționarilor, vor face din el una dintre figurile lu- 
minoase ale ortodoxiei. 

În 1964, când este eliberat, Ioan Iovan are 42 de ani. E 
fericit că Dumnezeu i-a dat zile să se plimbe din nou pe 
străzi, să-și vadă prietenii și rudele, să răspândească învă- 
țătura lui Hristos. Deși e bolnav de plămâni și slăbit, călă- 
torește prin ţară. Continuă să se comporte ca un preot. 
Uneori e invitat să țină predici sau să slujească alături de 
alți preoţi. E vizitat adesea de foste călugărițe de la mănăs- 
tirea Vladimirescu, printre care se numără și maica Veronica. 

Iovan locuiește la niște cunoscuți într-unul dintre car- 
tierele noi ale capitalei. Tocmai s-a întors de la Iași și e 
sfârșit de oboseală. Așteaptă să obțină viză de flotant ca 
să-și facă analize la plămâni. Stă mult în pat, sub plapumă. 
Într-o bună zi din luna martie a anului 1965, primește pe 
neașteptate vizita Julietei. Din vorbă-n vorbă, Julieta îi 
spune că a fost trimisă de Arsenie Boca să-i propună par- 
ticiparea la o organizaţie secretă. Se înțelege că ar fi vorba 
de o acţiune subversivă... Iovan e prudent. Îi arată cum îi 
tremură mâinile. „Organizaţie îmi mai trebuie mie?“ îi 
spune. „Nu mă vezi că sunt aproape mort? Abia am ieșit 
și iar să intru cine știe în ce? Faceţi ce vreţi, nu mă inte- 
resează.“ Julieta ar fi plecat „supărată că nu i-a mers“. 

Când îi povestește fostei stareţe Veronica despre această 
întâlnire, Iovan adaugă: „Eu mă tem să mai și gândesc. Și 

așa mi s-a scos că am făcut slujbe și am predicat prin bi- 
serici, ceea ce nu-i adevărat. Da, recunosc că am întins 
coarda cu drumurile, dar agravarea bolii m-a potolit.“ Și o 
avertizează, nebănuind-o, probabil, de colaborare cu Secu- 
ritatea: „Nu le căuta prietenie [Julietei și lui Arsenie Boca] 
ca să nu te tragă în cine știe ce cursă. Am suferit destul.“ 

Instruită de agenţii cu care ţine legătura, Veronica se 
întâlnește în câteva rânduri cu Arsenie Boca. Îl întreabă 
la un moment dat, ca în treacăt și nedumerită, despre 
vizita Julietei la Ioan Iovan și chestiunea organizației. 
Boca ar fi râs în hohote, explicându-i că fusese o glumă: 
„Noi [el şi Julieta] am făcut un rămășag. Ea zicea că-i tot 
cu ale lui, eu îi ziceam că s-a vindecat, și așa i-a propus 
ceea ce știi și tu. Nu-i nimic adevărat, decât o copilărie, 
să-i cunoaștem pulsul bietului lovan.“2 Vorbește, din nou, 
în dodii: propunerea ar fi fost o copilărie, un banc, o glumă, 
dar intenţia era să se constate în ce ape se scaldă preotul 
Iovan, urmărit de Securitate și după eliberarea din închi- 
soare. Boca i-ar fi spus apoi arhimandritului Justinian 
Dalea de la Patriarhie că a trimis-o pe Julieta la Iovan ca 
să-l cunoască „de mai are gărgăuni în cap“ și a descoperit 
„că s-a lecuit în pușcărie“.3 

Arsenie Boca e departe de a fi naiv. El însuși e suprave- 
gheat de Securitate. Ideea de a-i întinde o cursă, fie ea și 
glumeaţă, unui preot cândva apropiat, iar acum bolnav și 
istovit de zece ani de temniță grea, pare, dacă nu cinică, cel 
puțin excentrică și prea puțin creștinească... Sau face parte 
din strategia de urmărire și testare a Securităţii. 

În orice caz, la un an de la aceste schimburi de replici, lui 
Ioan Iovan i se înscenează un proces în care, de data aceasta, 
este acuzat de încălcare a regulamentelor Bisericii prin 


1. ACNSAS, I 002637, vol. I, ff. 134-137. 
2. ACNSAS, I 002637, vol. I, f. 127. 
3. ACNSAS, I 002637, vol. I, f. 130. 

„abuz de funcţie“: adică ar fi continuat să administreze 
împărtășania și spovedania ca un preot legitim, deși era 
caterisit din 1955. Va ispăşi pedeapsa printr-un an de 
muncă silnică la colonia Luciu-Giurgeni. La începutul ani- 
lor '7o va fi din nou arestat și eliberat după un an. l-ar fi 
mărturisit unui prieten că pe lista de câteva sute de per- 
soane care depuseseră mărturii împotriva lui se aflau mulți 
preoți și călugări. 


„Numai cei care mai întrunesc 
condițiile“ 


Când şi când, Arsenie Boca e invitat la o cafea în biroul cu 
fotolii și covoare roșii și cu ferestre înalte din palatul patriar- 
hal. Preafericitul Justinian vrea să vadă modele noi de en- 
golpioane, icoane și ferecături, se interesează de prepararea 
aurului coloidal folosit pentru aureola sfinţilor, întreabă de 
progresele făcute de tinerii ucenici care învaţă arta emailului. 

La începutul anului 1967, în atmosfera de destindere 
politică și deschidere promovată odată cu ascensiunea lui 
Nicolae Ceaușescu în fruntea republicii, se aude că viața 
monahală reînvie și toți călugării și călugărițele alungați 
prin decretul 410 din 1959 se întorc în mănăstiri. Arsenie 
Boca e convins că el şi Julieta vor fi trimiși, mai devreme 
sau mai târziu, la Prislop. 

Este adevărat deci ce se aude? îl întreabă el pe patriarh. 
Urmează un dialog de tatonare reciprocă: Cum? Arsenie 
Boca ar fi gata să-l părăsească? îl tachinează Justinian. Ar 
vrea să se întoarcă la Prislop, răspunde el. Ei bine, dacă va 
fi să plece, va pleca unde îl trimite Biserica, nu unde vrea 
el, îi spune patriarhul. Da, e adevărat, în curând problema 
călugărilor îndepărtați se va rezolva, vor fi reprimiţi în 
mănăstiri, adaugă el, dându-i o undă de speranţă, pe care 
însă i-o retează imediat, încheind: „Bineînţeles, numai cei 
care mai întrunesc condiţiile.“ 


1. ACNSAS, I 002637, vol. IV, f. 26. 

Patriarhul și Arsenie Boca sunt la fel de pricepuți să 
formuleze fraze cu subînțeles. Tradus, mesajul lui Justinian 
ar suna astfel: „Nu te întorci la Prislop și, dacă mai insiști, 
îţi amintesc că nu mai întrunești condiţiile...“ Spre deose- 
bire de Ioan Iovan, Arsenie Boca nu făcuse însă nici o ten- 
tativă de revenire la statutul de preot. Nu celebrase liturghii 
și nu administrase Sfintele Taine fără acordul ierarhiei. Nu 
putea fi acuzat de indisciplină. E adevărat, tot mai era că- 
utat de făgărășeni pentru darurile sale de bun psiholog și 
sfătuitor. Dar acesta n-ar fi fost, poate, un motiv suficient 
de întemeiat ca să nu poată reveni la Prislop. 

În schimb, trăiește de ani de zile sub același acoperiș cu 
Julieta, cu care se presupune că întreţine „relaţii intime“. 
Unii cred că sunt căsătoriți cu acte doar de ochii lumii. Ca 
să mai curme din zvonuri, Julieta va insista ca Boca să i se 
adreseze cu apelativul „domnișoară“. Un indiciu despre sta- 
rea lor civilă apare într-o discuţie cu fosta maică Veronica, 
în care Boca o sfătuiește să facă așa cum făcuse el cu Julieta, 
„să se căsătorească de formă“, „să citească civil la sfat“ și să 
trăiască apoi „ca fratele cu sora“.l Un document de căsătorie 
civilă ar fi fost un obstacol serios în calea întoarcerii lor la 
mănăstire. La fel, odată oprit de la preoție din pricina ac- 
tivităţii „mistice legionare“, Arsenie Boca n-ar fi primit acor- 
dul Sinodului dirijat de Partid pentru reinstalarea la Prislop. 

Invocând o posibilă incompatibilitate cu viaţa călugă- 
rească, patriarhul se referă, poate, și la pasiunea lui pentru 
creștinismul ezoteric, antropozofie și ocultism, care nu e 
nici pe placul Partidului, nici pe placul Bisericii. În acest 
caz, statutul Julietei ar fi cel de „asistentă“ pe lângă un 
maestru al misterelor, așa cum presupune unul dintre bio- 
grafii lui Arsenie Boca, numind-o „coregizoare și cogenera- 
toare a devierii de la Prislop“, „părtașă [...] la puternicele 


1. ACNSAS, 002637, vol. I, f. 132. 
2. Un astfel de document, dacă există, nu a fost încă făcut public. 

şedinţe de hipnoză și la cunoașterea duhului apropiat care 
le slujea pentru prorociri și dominarea bieților creduli“, 
precum și „la editarea rătăcitelor și rătăcitoarelor cărți ale 
Părintelui“! 

Pentru niște inițiați deopotrivă în textele Părinților 
Bisericii și în ocultism, cum sunt Arsenie Boca și Julieta 
Constantinescu, e de la sine înțeles că învățătura lui Hris- 
tos se interpretează în cheie gnostică. Împreună cu un 
autor contemporan cu ei, Nicu Porsenna, întemeietorul unui 
Institut Metapsihic Român, ei ar fi putut spune și crede că 
viața lui lisus este „un palmares uluitor de fapte medium- 
nice de cea mai înaltă clasă“ și că învierea lui validează și 
dă prestigiu tuturor fenomenelor paranormale.2 

La câteva zile de la întâlnirea cu patriarhul, Arsenie 
Boca e felicitat de un coleg pentru că ar fi primit un post de 
stareț la o mănăstire. Boca îl lămurește însă că el nu vrea 
decât Prislopul și că, din păcate, nu e trimis acolo fiindcă 
„nu numai ai noștri [adică ierarhia], ci și alții, mai mari“ îi 
reproșează că „la mine vine multă lume“. „Eu însă nu le fac 
nimic“, se apără el, „decât stau de vorbă cu ei, îi îndrum — și 
când pleacă spun că au fost schimbaţi, și atunci ei mă con- 
sideră făcător de minuni.“3 Fapt este că primește multe 
vizite la Ateliere sub pretextul comenzilor de icoane și feme- 
ile cad imediat sub vraja personalităţii lui, căci el le spune 
„toate așa cum sunt“ și „e așa de frumos ca lisus Hristos“. 

Preoţii de la biserica Domnița Bălașa, pe care o frecven- 
tează, îi întrețin cultul și misterul. O femeie e povățuită 
să vină la biserică și să facă un exercițiu de concentrare: 


1. Pr. Gheorghe Aniţulesei, https://888adevarul8despre8arse- 
nieboca8.wordpress.com, pdf, p. 56. 

a. Nicu Porsenna, „Medium, mediumitate și fenomen paranor- 
mal“, studiu introductiv la Ernest Oaten, Amintirile unui medium, 
Cugetarea, Georgescu Delafras SA, București, 1945. 

3. ACNSAS, I 002637, vol. IV, f. 27. 

să se uite spre locul unde stă de regulă fostul călugăr, să 
se gândească la el „mult de tot“ și, fără să-l fi chemat ni- 
meni, „părintele Arsenie vine lângă dumneata“.! Nu de- 
geaba se spune în Evanghelii că fie și o credinţă cât un bob 
de muștar e în stare să mute munții! 

La câteva săptămâni de la întâlnirea cu patriarhul, 
pictorul continuă să-și pledeze cauza: le spune colegilor 
care ar putea avea vreo influență pe lângă Preafericit că 
la Prislop el investise muncă, bani, energie, cunoaște lo- 
curile și oamenii, așa că acolo e cu adevărat nevoie de el, 
„la acel punct unde se întâlnesc influenţele catolice şi ma- 
ghiare“, iar el, „fiind bun român și bun ortodox, aduce 
reale servicii bisericii strămoșești și patriei prin activita- 
tea pe care o va desfășura“. Totuși, în urma discuţiei cu 
patriarhul, e dispus la concesii: declară că, dacă nu se va 
putea să se întoarcă la Prislop, „el se va supune și va 
merge în orice loc unde va fi trimis“.2 Nu e trimis însă 
nicăieri, în timp ce alți foști călugări se întorc în mănăstiri. 

Dezamăgirea e atât de mare, încât Arsenie Boca, ex- 
trem de prudent până atunci, începe să se arate nemulțu- 
mit de condiţiile salariale. Vorbește despre „echitatea 
bunurilor“. Se plânge că muncitorii de la Ateliere sunt 
prost plătiți, că cei din anturajul patriarhului nu sunt 
oameni cinstiți, ba chiar că „sunt niște escroci“ care se 
îmbogăţesc pe seama celor care muncesc și că „nu și-a 
închipuit că se poate ca în această instituţie [Patriarhia] 
să existe atâta necinste“.? A ajuns la concluzia că „preoţii 
sunt mai hoți decât oricare alții“ și nici nu sunt în stare 
să aprecieze arta așa cum se cuvine.+ E limpede că știe 
deja că întoarcerea lui la Prislop nu mai e posibilă. De 


1. ACNSAS, I 002637, vol. IV, f. 11. 
2. ACNSAS, I, vol. IV, f. 25. 

3. ACNSAS, ibid., ff. 14—15. 

4. ACNSAS, ibid., f. 6. 

altfel, mănăstirea este folosită ca azil de bătrâni. Împre- 
ună cu Julieta, caută soluţii de retragere de la Atelierele 
de pictură ale Patriarhiei. 

Începând cu data de + iunie a acelui an, 1967, Boca 
anunță Patriarhia că e nevoit să renunţe la postul său din 
pricina unor probleme de vedere cauzate de lucrul înde- 
lungat la miniaturi. Se gândește să urmeze un tratament 
și să meargă să picteze niște biserici din provincie, unde 
condițiile de muncă ar fi ceva mai bune. Una dintre bise- 
rici e cea de la Bogata, dar, la o evaluare făcută de doi pictori 
profesioniști, Ștefan Constantinescu și Nicolae Stoica, re- 
zultase că „realizările lui Boca Zian nu sunt, din punct de 
vedere al calităţii artistice, la înălțimea cerințelor și a 
valorii arhitectonice a bisericii“. Fresca pictată de el în 
absida bisericii va fi, prin urmare, ștearsă.! Rănit în or- 
goliul lui de pictor, Arsenie Boca îi mărturisise preotului 
de la Bogata că se simte „ca vulturul în coteţul de găini“: 
prea înalt în aspiraţiile sale față de micimea gregară a 
breslei pictorilor bisericești, el nu face parte din specia 
artiștilor plastici ai vremii. 

La aproximativ 20 de kilometri de București, la Drăgă- 
nescu, un sătuc cu câteva sute de suflete, este paroh cumna- 
tul Julietei, Savian Bunescu, soțul surorii ei, Ligia. Biserica 
a fost ridicată de curând pe ruinele unui vechi lăcaș. Deci- 
zia e luată: Arsenie Boca va realiza pictura murală din 
interior după un proiect propriu și fără nici o opreliște din 
partea preotului. Rămâne în legătură și cu Atelierele Pa- 
triarhiei, angajându-se să execute diferite picturi la domi- 
ciliu. Încă mai locuiește în strada Țiglina, dar se va muta 


1. File pentru monografia satului Bogata, vol. II, Fundaţia Cultu- 
rală Arania, 1997, p. 117, apud Florin Duţu, „Și cărțile au fost des- 
chise“. Părintele Arsenie Boca. O biografie, Ed. Floare albă de colț, 
București, 2015, pp. 231-232. 


174 VIAȚA LUI ARSENIE BOCA 


împreună cu Julieta în Cotroceni, unul dintre cartierele 
selecte ale capitalei, la parterul unei case modeste cu etaj. 

În vara anului 1968, proaspăt instalați în Cotroceni, 
Arsenie Boca și Julieta urmăresc la televizor momentul 
de glorie al carierei politice a lui Nicolae Ceaușescu. La 
câteva luni după ce primise vizita la București a genera- 
lului De Gaulle și fusese decorat cu cea mai înaltă distinc- 
ție a statului francez, Marea Cruce a Legiunii de Onoare, 
secretarul general al Partidului Comunist Român con- 
damnă public intervenţia trupelor Tratatului de la Varșo- 
via în Cehoslovacia, unde Alexander Dubček încerca să 
pună în aplicare un program de reforme și liberalizări. 

Piaţa Palatului din centrul capitalei, unde se află sediul 
CC al PCR, e plină de mii de manifestanți cu pancarte pe 
care scrie „Suntem alături de poporul cehoslovac“. Se aș- 
teaptă încheierea unei reuniuni de urgență a conducerii 
de partid și de stat și discursul lui Nicolae Ceaușescu. El 
apare la tribună în ovaţiile și uralele mulțimii și afirmă 
„deplina solidaritate cu poporul cehoslovac și cu Partidul 
Comunist Cehoslovac“. Pătrunderea trupelor celor cinci 
țări socialiste în Cehoslovacia, spune Ceaușescu, „consti- 
tuie o mare greșeală, o primejdie gravă pentru pacea în 
Europa, pentru soarta socialismului în lume. Nu există nici 
o justificare și nu poate fi acceptat nici un motiv pentru a 
admite, pentru o clipă numai, ideea intervenţiei militare 
în treburile unui stat socialist independent...“. Discursul 
e perceput de mulți ca o declaraţie de independenţă față de 
URSS și ca un act istoric de curaj. 

Zorii unei ere noi par să se ivească la orizontul Româ- 
niei socialiste. Speranţele se vor nărui treptat, pe măsură 
ce cultul Conducătorului capătă proporții aproape religi- 
oase. Deocamdată însă, pe fundalul declaraţiei de indepen- 
denţă a lui Ceaușescu față de sovietici, tineretul României 
se bucură de ecourile mișcării hippy din Occident. Se 

poartă pantaloni evazați, băieții își lasă părul și barba să 
crească, fetele umblă cu fuste scurte și sandale cu toc înalt 
și talpă groasă, de plută. Se organizează mari spectacole 
de muzică folk. Scriitorii și artiștii sunt generos găzduiți 
în „case de creaţie“ la munte şi la mare. Pe litoral și la 
mănăstirile istorice din Bucovina crește numărul turiștilor 
străini. 

În vara acelui an, România respiră cu mândrie și în- 
credere aerul, filtrat de Partid, al libertăţii. Arsenie Boca 
are 58 de ani, iar Julieta, 43. La Drăgănescu, Boca a în- 
ceput deja pictura pe pereţii interiori: lucrează la bolta 
naosului, la Hristos Pantocrator, Împăratul Universului, 
înconjurat de un medalion cu portretele evangheliștilor. 
Poartă halat alb și o bonetă albă pe cap. Când nu pictează, 
e găzduit în fosta casă a preotului, în timp ce Savian Bu- 
nescu locuiește cu familia sa în casa parohială. 

Celor care continuă să-l caute le amintește că omul are 
trei vrăjmași: trupul, lumea și diavolul — și că acestor 
vrăjmași trebuie să le opună rugăciunea, iertarea și înde- 
lunga răbdare. Uneori se autodemască în glumă, spunân- 
du-i unui cunoscut, de față cu oamenii care așteaptă să-i 
vorbească: „Auzi, mă, Petre, zic ăștia că eu sunt înainte- 
văzător şi proroc, dar eu cunosc un pic de psihologie, un 
pic de medicină, un pic de teologie și mă mai ajut de câte-o 
poză de-a lor și le mai nimeresc uneori.“ Este modest: e 
un psiholog bun și antrenat și are deprinderea subtilită- 
ților sugestiei prin tehnici de fascinaţie. Alteori înlocu- 
iește autoironia cu dublu sens cu metafora duhovnicească, 
spunându-i aceluiași Petre că el are „un telefon cu Dum- 
nezeu, fără fir“.2 Va zugrăvi pe pereţii bisericii și telefonul 
său fără fir cu Dumnezeu. 

Adică va spune lumii, în sfârșit, ce are pe suflet. 


1. Pr. Petru Vamvulescu, op. cit., p. 28. 
2. Ibid., p. 55. 

Îmbrăcat cu halatul alb, cu barba înspicată tunsă îngri- 
jit, cu ochelarii pe nas, Arsenie Boca atinge cu palma su- 
prafața peretelui pe care urmează să picteze Schimbarea 
la Față. Pe degete îi rămâne un praf fin. Tencuiala nu e 
grunjoasă. A pregătit pereţii din timp. Se poate începe cu 
așezarea personajelor în felul în care apar în iconografia 
tradițională. Iconarii bizantini erau supuși pe vremuri 
unui test sever: urmând regulile de compoziţie inspirate 
de teoria luminii și a energiilor necreate ale unui sfânt din 
secolul al XIV-lea creștin, Grigorie Palama, orice călugăr 
începător într-ale artei trebuia să știe să picteze corect 
scena Schimbării la Față, povestită în Evangheliile sinop- 
tice și de apostolul Petru. 

lisus urcă pe muntele Tabor din Galileea împreună cu 
Petru, Iacob și Ioan, să se roage. lisus urmează să le dez- 
văluie chipul Slavei Sale. Tradiţia creștină socotește că 
acesta este un moment-cheie al raporturilor omului cu 
Dumnezeu: dumnezeirea se arată omului în Hristos, iar 
timpul întâlnește nemărginirea. Transfigurată, fața lui Iisus 
strălucește „ca soarele, iar veșmintele Lui s-au făcut albe 
ca lumina“, scrie evanghelistul Matei (17, 2). Atunci apar 
Moise și profetul Ilie și vorbesc cu lisus, în timp ce ucenicii 
Petru, Iacob și Ioan cad cu fața la pământ, acoperindu-și 
ochii, orbiţi de slava lui Hristos. 

Se considera că pictarea acestei scene ține mai puțin de 
talentul pictorului, cât de lumina arătată pe Tabor și reve- 
lată sufletului său. De aceea, Schimbarea la Faţă rămâne 
una dintre reprezentările bizantine cel mai puţin perme- 
abile la inovaţii: lisus stă în centrul unei hexagrame albe, 
alungite pe verticală, din care țâșnesc raze albăstrii în- 
scrise într-un medalion alb. În dreapta se află Ilie și în 
stânga este Moise, iar la picioarele lor, copleșiți de uimire 
și ferindu-se de lumina orbitoare a transfigurării, cu cape- 
tele spre pământ, sunt Petru, Ioan și Iacob. În ansamblu, 
culorile sunt mai curând reci, încălzite doar de aureolele 
din jurul capetelor lui lisus, Ilie și Moise. Impresia de lu- 
mină suprafirească e vie. 

Pe măsură ce scena prinde contur sub pensula lui Boca, 
atitudinile și culorile se schimbă. Iisus e încadrat într-o 
septagramă galbenă alungită, de forma unei navete spa- 
ţiale. Schimbarea la Față iese, pe nesimţite, din canonul 
bizantin, făcând loc unui Hristos eteric și cosmic. Străvechi 
simbol cabalistic, creștin, astrologic, magic, septagrama 
este şi un simbol teozofic al luminii care conține curcubeul 
celor șapte culori (ROGVAIV). Apostolii nu numai că nu-și 
feresc ochii de lumină, dar parcă sunt absorbiți de ea către 
lisus. Câte un colț al septagramei le țâșnește din ochi. 
Toate personajele au, în jurul capului, aura sfințeniei. În 
traducere teozofică, Petru se teme, dar are tărie de carac- 
ter (culorile lui sunt violet și verde), loan se teme, dar are 
dragoste (culorile lui sunt violet și roșu aprins), în timp ce 
la Iacob se amestecă religiozitatea (albastru) cu teama și 
afecțiunea (roșu, cărămiziu). lisus are trăsături ariene, e 
blond, cu barbă și mustață scurte, blonde, abia vizibile, iar 
veșmintele îi sunt albe (El însuși este lumina). 

Timp de 15 ani, Arsenie Boca va încerca să reproducă 
în pictura bisericească realitățile suprasensibile asociate 
creștinismului și lui lisus și accesibile numai celor care 

fac experiența călătoriilor în afara corpului fizic. Canoanele 
iconografiei bizantine devin astfel rama unui mare tablou 
antropozofic în care percepția corpurilor minerale (fizice), 
eterice, astrale, a corpurilor sufletești ale senzației, rațiunii, 
conștiinței și realității ultime a omului spiritual sunt des- 
cifrabile doar de ochiul cunoscătorului. La prima vedere, 
frescele reprezintă o cateheză în imagini sau un aggior- 
namento ortodox în stil New Age. Dar, în lumea spirituală, 
privirea clarvăzătorului percepe prezența realităților nevă- 
zute ca pe o cupă de culori astrale aureolate de curcubeu. 
Hristosul antropozofiei este o entitate cosmică solară, care, 
din momentul botezului în apele Iordanului, a avut nevoie 
de trei ani pentru a lua forma lui lisus din Nazaret, proto- 
tipul inițiatului perfect, al omului deplin apt să pătrundă 
tainele ultime ale spiritului. 

Într-un amestec de simbolism și stil art nouveau cu ele- 
mente din Renașterea italiană, dar și din realismul socialist 
al vremii, Boca pictează diafan și tăios, viguros și noncon- 
formist, eclectic și provocator, naiv și pedagogic, cu inovaţii 
scandaloase pentru canonul bizantin. Culorile transparente 
ale spectrului ROGVAIV (roșu, oranj, galben, verde, albas- 
tru, indigo, violet), cultivat de antropozofi în teoria vălurilor, 
ascund sub straturi biblice lecturile artistului. Dar este Arse- 
nie Boca un antropozof „profesionist“, sau doar un pictor 
inspirat de un curent de gândire care se potrivește cu modul 
lui de a înțelege creștinismul? 

Societatea Antroposofică din România luase ființă în 
1928. Literatura teozofică și antropozofică circula intens 
în limba germană și în traduceri franțuzești. Întemeietoa- 
rea mișcării teozofice, Elena Blavatsky, se număra printre 
autorii pe care Arsenie Boca îi citește încă din tinereţe în 
franceză sau în traduceri românești fragmentare. În 1922, 
în Elveţia, ideile lui Rudolf Steiner, părintele antropozofiei, 
fuseseră preluate de un grup de pastori luterani și studenți 

teologi protestanți și dăduseră naștere Comunităţii Creș- 
tinilor (La Communauté des chrétiens), un fel de nouă 
Biserică întemeiată pe o sinteză între gnosticismul creștin 
și antropozofie. Cărţile ei de cult erau Biblia și scrierile lui 
Steineri!, iar ca organizaţie internațională implicată social 
cultiva socialismul creștin. Ritualurile liturgice imitau 
practica Bisericilor tradiționale, se hirotoneau preoți, se 
administrau sacramente. Evanghelia preferată era cea 
care se pretează cel mai bine la interpretări ezoterice: a lui 
Ioan. Unii preoți ortodocși și catolici,-precum și unii pastori 
protestanți se simțeau acasă în atmosfera unui creștinism 
care părea să evadeze din scleroza tradiţiei, deschizându-și 
larg brațele spre o gnoză de extracţie creștino-hindusă. 

Comunitatea Creștinilor se răspândea rapid în Germa- 
nia, Austria, Anglia, Statele Unite. La un an distanță, la 
Sibiu, veche cetate a sașilor luterani, apăruse, în replică 
ortodoxă, organizaţia lui Iosif Trifa, Oastea Domnului. 
Poate că Trifa se apropiase prea mult de Comunitate și de 
aceea își atrăsese sancţiunea mitropolitului Bălan, dar și 
admiraţia lui Arsenie Boca. 

Până în zilele noastre, crezul Comunităţii Creștinilor în 
România, neschimbat de la întemeierea organizaţiei, pare 
o definiție a crezului iconografic de la biserica din Drăgă- 
nescu. Comunitatea se prezintă ca „o biserică creștină su- 
praconfesională, fără a avea pretenţia de a fi singura 
mijlocitoare între om și divinitate. Ea cultivă un creștinism 
care cuprinde Omul, Pământul și Universul, fără o selec- 
tare sau supraevaluare a anumitor conţinuturi ale învăță- 
turii creștine. Comunitatea Creștinilor s-a născut la 16 
septembrie 1922 în Sala Albă a Goetheanumului din Dor- 
nach (Elveţia) cu ajutorul lui Rudolf Steiner, cel care a 
dăruit oamenilor Antropozofia. Această știință spirituală 


1. V. Friedrich Rittelmeyer, Rudolf Steiner enters my life, Floris 
Books, 2013. 

reprezintă fundamentul pentru o extindere sănătoasă a 
Teologiei. Ea permite o nouă înţelegere a adevărului Chris- 
tic și prezentarea acestuia într-o formă adecvată epocii și 
evoluției firești a omului“!. Gotheanumul, construit inițial 
după desenele lui Rudolf Steiner, este, până în zilele noas- 
tre, centrul mondial al mișcării antropozofice. 

În 1943 apărea prima carte de Rudolf Steiner în limba 
română, intitulată Teosofia, urmată în 1946 de Știința ocultă. 
În același an, se tipărea la Timișoara și o primă traducere 
în românește din scrierile lui, Știința spirituală. Evoluția 
omului şi a lumii, publicată pentru prima oară în germană 
în 1909, în care sunt explicate în detaliu realitățile „supra- 
sensibile“. Traduceri din opera lui Rudolf Steiner vor circula 
pe ascuns între București și zona Făgărașului în toată peri- 
oada comunistă, fie scrise de mână, fie dactilografiate, mul- 
tiplicate și legate artizanal. 

În anii '5o, urmărind activitatea lui Arsenie Boca, pe 
atunci călugăr la Prislop, Securitatea semnalează parti- 
ciparea lui la ședințe organizate de o grupare antropozo- 
fică. La una dintre întruniri, ținută la Cluj, a rezultat că 
el are „darul clarviziunii“ și că „după ce a intrat în grupa- 
rea antropozofică a făcut progrese rapide“.2 Se întâlnește 
cu nume cunoscute ale mișcării antropozofice din Româ- 
nia: loan lonașiu, Emil Brestowski, Gesa Schönfeld, Iustin 
Iustinian. Arestat, Emil Brestowski le ţinea colegilor de 
celulă de la Jilava seminarii despre Faust al lui Goethe. 
E vorba, de bună seamă, de Faust în interpretarea lui 
Rudolf Steiner. Când pictează biserica de la Drăgănescu, 
la începutul anilor '70, Arsenie Boca este, așadar, un ini- 
ţiat în materie de antropozofie. Învierea lui Iisus pictată 
pe peretele dinspre nord al bisericii are transparența 


1. http://www.comunitateacrestinilor.ro 
2. ACNSAS, I 002637, vol. III, f. 319. 
3. V. Lazăr Pașca în revista Antroposofia, ianuarie 1998. 

culorilor lui Mondrian, cel pasionat de teozofie, din faza 
mistică a artei sale. La Arsenie Boca culorile se topesc 
într-un abur străveziu care închipuie vălul ultim al corpu- 
lui spiritual: o apariție androgină și dematerializată, ie- 
şind, fantomatică, din lespedea mormântului. Unul dintre 
marii iluzioniști ai secolului XIX, Robert-Houdin (a nu se 
confunda cu Harry Houdini, care i-a preluat numele din 
admiraţie), producea pe scenă astfel de apariţii în fața a 
sute de spectatori printr-un ingenios sistem de oglinzi. 
Pictura lui Arsenie Boca imită, la rându-i, un sistem de 
oglinzi în care spectrul luminii e descompus în curcubeie 
succesive, ca să reflecte în ascuns un portret în mai multe 
ipostaze: cel al pictorului. 


Biserica și lumea 


Sătenii îl văd uneori plimbându-se prin curtea bisericii. 
Se mai dezmorțește după ore bune de lucru. Deja s-a aflat 
cine este și de ce îl caută oameni veniţi de prin părţile 
Făgărașului. Localnicii se apropie cu sfială, doritori să știe 
mai multe sau măcar să-i ceară vreun obiect binecuvântat: 
o cruciuliță, un talisman, o fotografie de-a lui... care să le 
aducă noroc în viață și să-i ocrotească de rele. Arsenie 
Boca speră să-i vindece de superstiții, așa că preferă să 
binecuvânteze apa din fântâna bisericii. Vestea se răspân- 
deşte iute și lumea se înghesuie să scoată apă din fântână, 
până când „au scos cu găleata nu numai apa, ci și mâlul 
de pe fundul fântânii“! 

Hărmălaia din curte se stinge în biserică, unde Boca 
lucrează la o compoziţie intitulată Biserica și lumea. Un 
călugăr alb (cu veșminte și barbă albe), răstignit pe o cruce, 
desparte raiul de iad. Poartă în mâini două făclii pe care 
scrie smerenia și dragostea, iar deasupra capului titlul lepă- 
darea de sine. Priveşte către alte două răstigniri: cea a 
apostolului Petru, cu capul în jos, și cea a lui Hristos, către 
care se îndreaptă trei ostași. Cei trei sunt, de fapt, același 
bărbat — la tinerețe, maturitate și bătrânețe. Merg unul în 
spatele celuilalt în ordinea inversă a vârstelor: bătrânul e 


1. Pr. Petru Vamvulescu, op. cit., p. 49. 

în urmă, în planul îndepărtat, omul matur în planul al 
doilea, iar tânărul în prim-plan, cel mai aproape de Hristos 
Răstignit. Este, de fapt, o oglindire, căci chipul lui lisus e 
un autoportret de tinerețe al pictorului. 

În viziune antropozofică, Hristos aparţine tuturor reli- 
giilor ca ființă unică în evoluţia istoriei umanităţii. De 
aceea, sub crucea Lui, în aceeași tehnică a vălurilor teo- 
zofiei, Arsenie Boca zugrăvește moștenirea lăsată de Răs- 
tignit lumii: Biserica în ipostaza ei unită, dinaintea marii 
schisme. Conturul Hagiei Sofia, simbolul creștinismului 
răsăritean de la Constantinopol, și cel al basilicii Sf. Petru, 
simbolul creștinismului occidental de la Roma, se topesc 
unul în altul, înconjurate de un semicerc de raze. 

Cel care priveşte la toate acestea, călugărul răstignit, e 
un alt autoportret simbolic, de astă dată la o vârstă mai 
apropiată de a pictorului. Călugărul iese din valurile lumii 
ca dintr-o mare învolburată și se înalță spre cerul îngerilor 
militari și al atleţilor credinţei, care înving gândurile și 
ispitele. De-o parte, ostașii și arhanghelul Mihail cu sabie 
de foc îi arată drumul spre Răstignirea lui lisus: calea re- 
nunțării la lume și a suferinţei. Cărarea cea strâmtă. De 
cealaltă parte, demonii îl cheamă spre o puzderie de lumi 
închise în cercuri, ca niște globuri pământești pe care stau 
scrise numele unor iluzorii fericiri: droguri, alcool, alte re- 
ligii, materialism, știință, filozofie... Universurile amăgirii. 
Pe multe dintre ele pictorul le-a explorat din tinereţe. 

Spre fundul iadului, sugerând că toate se trag de la 
scornirile minţii, Boca pictează un diavol cu mâna pe capul 
unui om de știință. Pe mâna demonului care picură gân- 
duri în capul omului scrie „nu este diavol“, așadar amăgi- 
rea amăgirilor. Și drept exemplificare, mai jos, ca în benzile 
desenate, apar scriitorul Ernest Renan și filozoful Fried- 
rich Nietzsche, reduși la două portrete-caricaturi. „Oamenii 
l-au creat pe Dumnezeu“, spune Renan, o aluzie la cartea 

lui Mântuitorul. Viaţa lui lisus. „lar eu l-am omorât“, răs- 
punde Nietzsche, cu trimitere directă la celebra lui afirma- 
ţie „Dumnezeu a murit!“. 

Pe peretele opus, pictorul face aluzie la o pildă din 
Evanghelia lui Luca (evanghelistul pictor) în cheie mo- 
dernă. În Evanghelie, un om înstărit pregătește o cină 
bogată, la care se gândeşte să poftească multă lume. Dar 
cei chemaţi invocă tot felul de pretexte: unul și-a cumpă- 
rat o bucată de pământ și tocmai se duce s-o inspecteze; 
altul și-a cumpărat cinci perechi de boi și vrea să-i înjuge 
și să-i încerce; altul s-a însurat și nu poate veni. E vorba 
despre chemarea lui Dumnezeu și refuzul evreilor, ca po- 
por ales, de a-l urma pe lisus. În fresca de la Drăgănescu, 
parabola e transcrisă printr-o scenă de viață modernă care 
pare să se petreacă pe terasa apartamentului din strada 
Petrini, unde locuiesc Arsenie Boca și Julieta. 

În plan îndepărtat, ca și când s-ar vedea de la fereastră, 
o navetă spațială își ia zborul. În epocă, impactul primelor 
misiuni spațiale sovietice și americane este imens. Boca e 
de părere că zborurile cosmice au scopul de a descoperi 
viaţă și pe alteplanete „și prin aceasta să răstoarne religia 
care susține că viață este numai pe pământ, care a fost 
special creat de Dumnezeu pentru așa ceva“. În iulie 1969, 
naveta spaţială Apollo 12 ajunsese pe Lună și primul as- 
tronaut pășise pe solul selenar. Ideea că s-arputea ca omul 
să nu fie singur în univers zdruncina credința multora în 
Dumnezeu. În același timp, în plin Război Rece, pericolul 
unui conflict nuclear între Uniunea Sovietică și Statele 
Unite dăduse naștere programului Strategic Defence Ini- 
tiative, cunoscut sub numele de Star Wars. Televiziunea 
română difuza în anii '7o seriale inspirate din explorarea 
spațiului cosmic: Pierduți în spaţiu (Lost in Space), Războiul 


1. ACNSAS, I 002637, vol. Í, f. 175. 

Stelelor (Star Wars), Tunelul Timpului (The Time Tunnel), 
Planeta giganţilor (Planet of Giants)... 

Naveta spațială este, în fresca de la Drăgănescu, doar 
unul dintre simbolurile noii ere: în fundal, o pâlnie de sa- 
telit asigură comunicațiile, iar în planul apropiat, pe o 
masă, se află un televizor și un telefon. În prim-plan, un 
bărbat în pantaloni scurţi, încălțat cu sandale, se relaxează 
pe un fotoliu-șezlong. Poartă ochelari. Prin stânga, din 
apropierea navetei spațiale, se ivește un înger care anunță 
că cina Domnului e pregătită: „Totul este gata. Veniţi la cină“ 
stă scris în dreptul lui. 

Bărbatul pare să audă acest mesaj la un telefon fără 
fir — telefonul fără fir cu Dumnezeu... — și răspunsul lui 
la invitaţia îngerului, scris cu litere bizantine, însumează 
pretextele necredinței: „m-am însurat“, „mi-am rotunjit 
țarina“, „mi-am cumpărat 5 milioane de cai-putere“, „caut 
locuință pe altă planetă... așa că rogu-te să mă ierţi, nu 
pot veni: nu mai avem această preocupare“. 

În planul al doilea, în spatele bărbatului, ieșind de 
după o perdea ca din culise, asistă la scenă o femeie într-o 
rochie galbenă, fără mâneci. Părul castaniu-roșcat îi cade 
pe umeri. Scena pare inspirată din convieţuirea lui Arse- 
nie Boca cu Julieta: un tablou de viață casnică în care 
irumpe o altă dimensiune a existenței. 

Portretele lor de tinerețe sunt pictate în stilul simbo- 
lismului așa-numitelor corpuri mentale ale teozofiei. Ea 
poartă o rochie galbenă fiindcă, în teozofie, galbenul e 
culoarea forței intelectuale, iar gulerui portocaliu în- 
seamnă mândrie (n-o tachina el pe vremuri cu numele 
Mândrina?). Femeia are păr roșcat. În cod teozofic, rezultă 
că e mânioasă. Julieta era adesea „bolnavă de gelozie“, îl 
certa cu asprime şi își merita porecla de „jandarm“.! Stând 

în prag, în plan îndepărtat, îl supraveghează, apărând de 
după o perdea vișinie: adică încearcă să lase la o parte 
iubirea-i cotropitoare (cheia teozofică a culorii perdelei). 

Culorile bărbatului sunt portocaliu și albastru: mân- 
drie și devotament. E așezat pe un mare fotoliu verde. 
Verdele înseamnă adaptabilitate.! Arsenie Boca se cu- 
noaște bine pe sine. Dacă ar fi să caute o îndreptăţire a 
măștilor pe care le-a schimbat de-a lungul timpului, ar 
găsi-o, neîndoielnic, în vorbele apostolului Pavel: „Tuturor 
toate m-am făcut, ca, în orice chip, să mântuiesc pe unii.“ 
(aCorinteni 9, 22) Chiar dacă stă cu spatele la femeie (căci 
întorsese de mult spatele iubirii erotice), bărbatul din 
frescă îi simte prezența: „jandarmul“ lui, Julieta, e tot- 
deauna la post... 

O altă scenă de „familie“, mai realistă și mai explicită, 
are ca sursă de inspirație un botez în familia lui Savian 
Bunescu, preotul bisericii și cumnatul Julietei. Sunt înfă- 
țişați nașul copilului, preot consilier la Patriarhie (el ofici- 
ază botezul), și soția lui. Lângă ea stau sora Julietei, Ligia, 
urmată de soţul ei, Savian Bunescu. În dreapta cristelniţei 
din centru, în care e botezat pruncul, se află bunica Eca- 
terina Constantinescu, mama Julietei și a Ligiei, și părin- 
ţii copilului: fiul Ligiei și soția lui. E o poză de familie din 
care Julieta lipsește. Fratele ei geamăn, Romeo, murise în 
1961, precedat de tatăl lor. Celălalt frate, Aurelian, suferea 
de depresie. Ecaterina Teodorescu e o distinsă doamnă cu 
părul alb, îmbrăcată în doliu. 

O fotografie din tinereţe a Julietei ar putea fi modelul pen- 
tru una dintre reprezentările Fecioarei Maria cu Pruncul. 

În galeria autoportretelor pictate de Arsenie Boca, chi- 
pul lui la diferite vârste se distinge sub figuri de mari sfinți: 
Vasile cel Mare, loan Botezătorul, Sfântul Ilie, Sfântul 


1. V.„The meaning of colours“ în The Theosophical Writings of 
Annie Besant, Jazzybee Verlag, 2012. 

Gheorghe, Sfântul Mucenic Nestor, Paisie de la Neamț, 
precum și în reprezentarea lui Iisus însuși în scena Bote- 
zului în Iordan. Sfinţii sunt fie erudiți într-ale filozofiei, 
medicinei și astronomiei, precum Vasile cel Mare, fie asceți 
și proroci, precum loan Botezătorul și Ilie, fie ctitori ai Fi- 
localiei în secolul al XVIII-lea, precum Paisie, sau tineri 
care s-au jertfit pentru credință, precum Gheorghe și Ne- 
stor. Arsenie Boca recunoaște în fiecare câte ceva din iden- 
titatea pe care și-a construit-o de-a lungul timpului. Se 
întoarce parcă, pe un drum ocolit, la exerciţiile din studen- 
ție, când își scruta chipul în oglindă. Acum privește la chi- 
pul întregii lui vieți. 

Unii dintre sfinţii sub care i se întrevăd trăsăturile (Bo- 
tezătorul, Gheorghe și Nestor) și-au pierdut literalmente 
capul, adică au fost decapitați pentru credinţa lor. Tema 
capului e o temă tulburătoare și obsesivă pentru acest 
pictor care s-a supus unor îndelungi căutări intelectuale și 
celor mai curajoase experimente cu sine însuși, într-un 
efort eroic de a-și preda capul inimii, adică de a-și supune 
rațiunea lui Dumnezeu, după modelul misticilor. Îl pictează 
pe Ioan Botezătorul în culori pastelate, purtând în mâna 
stângă, pe o tipsie, capul tăiat la porunca lui Irod. În spate, 
i se deschide larg curcubeul teozofiei sub forma a două aripi 
de înger gata să-și ia zborul. (În pictura bizantină canonică, 
Botezătorul e reprezentat cu aripi strânse, în culori meta- 
lice închise, ca de armură, purtând tipsia cu capul în mâna 
dreaptă.) Oglindirile succesive ale pictorului în personajele 
frescelor respectă treptele transfigurării inițiatului în an- 
tropozofie, inițiat despre care Rudolf Steiner scrie că îl vede 
pe Dumnezeu drept sine însuși. Personificate, puterile sale 
sufletești iau forma sfinților într-o omenire hristificată. 

Printre sfinţii pictaţi în biserica de la Drăgănescu se află 
două dintre marile figuri preţuite de Rudolf Steiner pentru 
ceea ce el socotește a fi evoluţia corpului lor astral către 

totala purificare: Sfântul Francisc de Assisi și episcopul 
Uifila din secolul al IV-lea, inventatorul alfabetului gotic 
și traducătorul Bibliei în gotică.! 

Nenumăratele licenţe artistice ale pictorului s-ar da- 
tora vedeniilor pe care le-ar fi avut pe parcursul celor 15 
ani în care a pictat biserica. Revelaţiile lui nu par însă 
teofanii, ci mai curând rodul perseverenței în exersarea 
respirației yoghine prânăyâma. Respirând rar când pe o 
nară, când pe cealaltă, cu ochii închiși, cel care urmărește 
dezvoltarea spirituală începe să vadă valuri de culoare 
gălbuie învârtindu-i-se în jur, în spirale. „Practicând 
aceste exerciții în toate serile, veţi vedea apărând figuri, 
unele urâte, altele de o frumuseţe cerească. Nu vă temeţi: 
dirijați gândurile voastre către aceste apariţii și sugestio- 
nați-le ca să se debaraseze de tendinţele actuale de a se 
urca în sferele superioare. Pe măsură ce voi ajutaţi, prin 
sugestii, ca aceste personaje să se ridice, veţi veni în con- 
tact spiritual cu ele și la rândul lor ele vă vor ajuta și veți 
fi cu totul surprinși de a primi de la ele idei practice...“ 

Cu prilejul unei inspecții făcute de un înalt trimis al 
Patriarhiei, se produce un prim incident legat de inadec- 
varea picturii lui Arsenie Boca la canoanele ortodoxe și 
bizantine. Indignat de ce vede, ierarhul îi cere pictorului 
să şteargă imaginile necanonice. Acesta îi înmânează scu- 
lele de răzuit pereţi, îndemnându-l să le șteargă ei. Dar 
invocă, în sprijinul său, puteri din lumea nevăzutelor, 
spunând că el pictează „cu poruncă de Sus, pentru cate- 
hizarea poporului care zace în întuneric“.3 Inspectorul 
Patriarhiei e dezarmat. 


1. V. Rudolf Steiner, Misterul creştin, Univers Enciclopedic, 
București, 2015. 

2. C.K. Nicolau, op. cit., pp. 62-62. 

3. Pr. Petru Vamvulescu, op. cit., p. 36. 


„Vin ca holda bătută de vânt“ 


Prin vara anului 1975, două foste călugăriţe și fratele 
lor, preot, vin la Drăgănescu să-l vadă pe Arsenie Boca și 
să-i ceară sfaturi de viaţă. Îl găsesc pe schele pictând. Din 
vorbă-n vorbă, una din femei îl întreabă ce mai face «Julieta. 
El o sfătuiește să se ferească de Julieta, „că are priză pe la 
Departamentul Cultelor“ și să nu aibă neplăceri...! Nu e 
prima dată când Boca vorbeşte despre „jandarmul meu“ 
în termeni nu tocmai măgulitori și care sugerează colabo- 
rarea Julietei cu autoritățile. Uneori, ei doi par un cuplu 
obosit de o îndelungată și complicată conviețuire, dar e 
limpede că ea nu l-ar trăda niciodată. 

‘Oamenii continuă să-l caute la Drăgănescu, deși sunt 
tot mai puţini. Arsenie Boca îi primește cu un amestec de 
semeție și umor. Uneori pare că-și întreţine propriul cult. 
Vizitatorii așteaptă de la el vindecări ale sufletului ori ale 
trupului, sfaturi de viață, soluții în situaţii fără ieșire. Cei 
care nu au asistat niciodată la predicile lui de la Sâmbăta 
sau de la Prislop au aflat de la părinți și cunoscuţi că ar 
fi făcător de minuni. Privindu-i de la înălțimea schelelor, 
unora le spune că vede prin ei până la al treilea neam și 
că le știe toate păcatele, fiindcă ar fi vorbit cu sfinții pe 


i ACNSAS, I 203645, vol. II, f. 187. 

care-i pictează.! Pe alții i-ar învăța cum să i se roage după 
ce el nu va mai fi: „Preot monah Arsenie, trimite-mi duhul 
tău paznic și dă-mi sănătate și liniște. Depărtează de la 
casa mea necazurile și suferințele, că ai Duh Sfânt.“2 

Unul dintre cunoscuțţii pictorului, Zian Streza, student 
pe-atunci la teologie, îl caută adesea și poartă cu el discu- 
ţii duhovnicești: „Odată l-am întrebat pe părintele Arsenie 
de ce ascultă toate prostiile pe care le fac și le spun oame- 
nii care vin să îl caute la Drăgănescu, considerând că îl 
pângăresc și îl obosesc.“ „Ai dreptate, mă! Dar pe mine nu 
mă mai ating, nu mă murdărește nici un cuvânt și nici o 
faptă. Eu sunt fecior cum m-a făcut mama. Pe mine m-a 
sărutat Maica Domnului pe frunte în Muntele Athos. Tu 
ai dreptate că-mi pierd multă vreme, dar ce să le fac, mă, 
că vin ca holda bătută de vânt! Dar din când în când fac 
votul tăcerii și îmi încarc bateriile, sau merg la munte, 
unde vorbesc cu Dumnezeu.“ 

Între timp, toată lumea, în frunte cu preotul Bunescu, 
se miră de încetineala cu care avansează pictura. La un 
moment dat, parohul e chiar exasperat, gândindu-se și la 
costurile acestei îndelungate întreprinderi. Nici Departa- 
mentul Cultelor și inspectorii Patriarhiei nu înțeleg de ce 
durează atât pictarea unei bisericuțe sătești oarecare. Peste 
ani, purtaţi de dorința de a-l vedea cât mai curând pe Ar- 
senie Boca trecut în rândul sfinților Ortodoxiei, unii vor 
asemăna biserica de la Drăgănescu cu Capela Sixtină. Dar 
dacă lui Michelangelo i-au trebuit patru ani ca s-o picteze, 
la Drăgănescu Arsenie Boca va avea nevoie de 15! Trage 
oare de timp, ca să evite supravegherea Julietei? 


1. V. Ioan Cișmileanu, Mărturii din Țara Făgărașului despre 
Părintele Arsenie Boca, Ed. Agaton, Făgăraș, 2004. 

2. V. Ioan Cișmileanu, Noi mărturii despre Părintele Arsenie 
Boca, Ed. Agaton, Făgăraș, 2005. 

3. În ziarul Sibiu 100% din 6 martie 2016. 

În 1972 merg împreună la înmormântarea lui Nichifor 
Crainic. Apoi, an de an, asistă la parastasul și comemora- 
rea lui la biserica Boteanu. În 1976, aparatul de fotografiat 
al securistului însărcinat cu informarea despre partici- 
panți surprinde, la ieșirea din biserică, un bărbat elegant, 
îmbrăcat cu un costum închis la culoare, croit după moda 
vremii, cămașă albă, cravată, iar pe cap pălărie de fetru. 
Barba lui albă e tunsă cu vădită cochetărie masculină. 
Poartă ochelari fumurii. Are aerul unui profesor universi- 
tar de istorie a artei. E toamnă și activitatea lui la biserica 
de la Drăgănescu e pe sfârșite. 

Fiica lui Crainic, Fortuna, prietenă cu Julieta, îi încre- 
dinţase acesteia o bună parte din cărţile tatălui ei. La o oră 
târzie, în noapte, le căraseră amândouă în geamantane în 
apartamentul din strada Petrini. În timpul iernii, Arsenie 
Boca se retrage în bibliotecă. Duce o viață izolată. Dar în 
anul acela, 1976, Securitatea caută manuscrise sau copii ale 
scrierilor lui Nichifor Crainic. Tocmai avusese loc vizita la 
București a secretarului general al Partidului Comunist din 
Uniunea Sovietică, Leonid Brejnev, și se puneau bazele unei 
noi apropieri a României de URSS. Cum fiica lui Crainic 
pleacă în provincie, se ivește ocazia unei verificări a apar- 
tamentului ei. 

Fortuna obișnuiește să-și lase cheile la Julieta. Astfel, 
o echipă de ofițeri condusă de locotenent-colonelul Ion 
Pătrulescu (cel care se ocupase de dosarul lui Constantin 
Noica) pune la cale un dublu control: se strecoară în apar- 
tamentul Julietei din strada Petrini ca să facă un mulaj 
al cheilor Fortunei, caută eventuale manuscrise ale lui 
Crainic și instalează la fața locului și microfoane. E 24 
septembrie. Arsenie Boca se află la Drăgănescu, iar Julieta, 
sub un pretext oarecare, este convocată la secția de Miliție 
din cartier în timpul celor trei ore, cât durează operațiu- 
nea echipei Securității.! 


1. ACNSAS, I 203645, vol. II, f. 173. 

În transcrierile ulterioare ale funcţionarului care as- 
cultă convorbirile telefonice din apartamentul de pe strada 
Petrini, Julieta e numită respectuos „doamna Carmen“. 
La un moment dat, în februarie 1977, el notează că „în 
casă se ascultă emisiunea [sic!] Europa Liberă“.! Postul de 
radio Europa Liberă transmitea din Germania, în cadrul 
emisiunii sale în limba română, știri interzise în România. 
În seara aceea se citea traducerea Cartei 77, un manifest 
anticomunist semnat de un grup de intelectuali din Ceho- 
slovacia. În mai puţin de o lună, Europa Liberă va primi 
un mesaj de susținere a Cartei și din partea unui scriitor 
de la București: Paul Goma. 

În scrisoarea lui, adresată participanților la Conferinţa 
pentru Securitate și Cooperare în Europa care se desfă- 
şura la Belgrad, Goma critică regimul de la București, 
acuzându-l de încălcarea Constituţiei și a drepturilor 
omului. Într-o a doua scrisoare trimisă Europei Libere, 
scriitorul i se adresează chiar lui Nicolae Ceaușescu, pe 
care îl invită să ia act de Carta 77 şi s-o susțină, așa cum 
susținuse Cehoslovacia în 1968. 

Cutremurul din seara zilei de 4 martie va împiedica 
sancţionarea imediată a acțiunilor lui Goma. Haosul, pier- 
derile de vieți omenești și pagubele făcute de cutremur 
(soldat cu peste 15oo de morţi, 11000 de răniţi și peste 
30000 de familii rămase fără locuință) pun Securitatea și 
Armata în stare de alertă. Peste olună însă, Goma e ares- 
tat, devenind primul deținut politic al regimului Ceau- 
șescu. Va părăsi România la sfârșitul anului. Capitala se 
află luni în şir sub şocul lăsat în urmă de cutremur. Peste 
30 de blocuri se prăbușiseră. Camioanele cară încontinuu 
moloz, în timp ce, de sub dărâmături, se scot din ce în ce 
mai puţini supraviețuitori. În centru, mai cu seamă, ora- 
șul pare un enorm mormânt colectiv. 


1. ACNSAS, ibid., vol. III, f. 41. 

Julieta vinde apartamentul din strada Petrini și se mută 
împreună cu Arsenie Boca la Sinaia, unde încheiaseră cu doi 
ani înainte, împreună cu câteva foste călugărițe de la Prislop, 
un contract de asociere pentru construirea unei case. 

Sinaia nu e o destinaţie întâmplătoare. Între 1968 și 
1977, orășelul de la poalele Carpaţilor, fostă reședință a 
Casei Regale, devenise un centru important al antropozofiei, 
unde se traduceau numeroase cărți și studii pe teme diverse, 
de la ezoterism la nutriţie și de la naturism la pedagogia 
şcolilor Waldorf. Unul dintre cei mai activi inițiați era scrii- 
torul și muzicologul George Bălani, care urmase și Faculta- 
tea de Teologie. În casa sa de pe Strada Trandafirilor exista 
o vastă bibliotecă de teozofie și antropozofie. În jurul lui se 
coagulase o comunitate de tineri pasionați de teoriile stein- 
eriene, printre care se număra și un călugăr de la mănăsti- 
rea Sinaia, ulterior caterisit (Leonida Pop). 

Urmărit de Securitate mai cu seamă pentru delictul de 
a fi homosexual, George Bălan părăsește țara în 1977. 
Societatea Antroposofică din România pierde astfel pe 
unul dintre susținătorii ei fervenți. Rămâne ca Leonida 
Pop să continue activitatea lui Bălan. 

Fostele călugărițe de la Prislop se instalaseră la Sinaia 
pe la sfârșitul anilor '60 și își câștigau existența lucrând 
pentru Cooperativa „Covorul popular“ din Comarnic. Nu 
mai purtau de mult rasa călugărească. Duceau o viață dis- 
cretă. Duminica mergeau la liturghie la biserica Sf. Ilie 
Tesviteanul. În 1971 cumpăraseră o casă cu teren pe strada 
Privighetorilor, la numărul 16, pentru care plătiseră 80000 
de lei (o mașină Dacia 1 300 costa 70000 de lei). E de pre- 
supus că la adunarea acestei sume contribuiseră și Arsenie 
Boca și Julieta. 

Casa de cărămidă cu acoperiș de ţiglă este o mica vilă 
cu un etaj și mansardă, „având la parter un hol, bibliotecă, 


1. V. Lazăr Pașca în revista Antroposofia, ianuarie 1998. 

bucătărie, debara, oficiu, vestibule, WC și terasă, la etaj 
având două camere, baie, casa scării și balcon, iar la man- 
sardă având o cameră și casa scării...“. În casă există 
câteva războaie de ţesut la care lucrează fostele călugărițe. 
În aceeași curte, pe terenul de 800 de metri pătraţi, îm- 
preună cu rude și prieteni, se ridică o casă nouă. Lucrările 
costă 179 377 de lei.! În curte, mai mulţi câini legaţi cu 
sârmă dau alarma de îndată ce se apropie vreun necunos- 
cut. Poarta din lemn sculptat cu motive populare din Ar- 
deal este făcută după desenele lui Boca și va fi evaluată 
de agentul Securităţii la 10000 de lei. 


1. ACNSAS, I 203645, vol. II, f. 202. 


Bătrânul de pe Strada Privighetorilor 


La nici un an după cutremur, unul dintre oamenii de 
încredere ai lui Nicolae Ceaușescu, Mihai Pacepa, șef 
adjunct al Departamentului de Informaţii Externe (ramura 
de spionaj a Securităţii) rămâne în străinătate și se predă 
ulterior CIA, dezvăluind toate informaţiile pe care le deținea 
despre rețelele de spioni din Blocul sovietic și despre ade- 
vărata viaţă din spatele Cortinei de Fier. Regimul comunist 
și Ceaușescu însuși primesc o lovitură din care nu-și vor 
mai reveni niciodată. Ulterior se va spune că, superstițioși 
cum erau, Nicolae și Elena Ceaușescu l-ar fi consultat pe 
Arsenie Boca în privinţa viitorului, iar Boca le-ar fi prorocit 
că vor muri într-o zi mare. (Soții Ceaușescu au fost execu- 
taţi într-o zi de Crăciun: pe 25 decembrie 1989.) 

După fuga lui Pacepa, Securitatea trece la schimbarea 
agenților săi din străinătate, la verificarea agenţilor din 
țară și la întărirea măsurilor de supraveghere a populaţiei. 
Dosarul de presupus legionar al lui Arsenie Boca e reactua- 
lizat. Boca Zian Vălean și Julieta Constantinescu se află 
în atenţia informatorilor, agenţilor și colaboratorilor Secu- 
rității de la Sinaia și Drăgănescu, unde Arsenie continuă 
să picteze și să locuiască de primăvara până toamna până 
în 1983, când lucrările se încheie și biserica este sfințită, în 
sfârşit, de către episcopul vicar al Arhiepiscopiei Bucureş- 
tilor Roman Ialomițeanul. Pictorului nu îi este însă îngăduit 

să participe la ceremonie. Se vede treaba că reprezentanții 
Patriarhiei nu ţin să mai aibă de-a face cu el și că pictura 
lui îi stânjenește. Mult mai târziu, în primii ani ai secolu- 
lui XXI, biserica de la Drăgănescu va deveni loc de peleri- 
naj și unul dintre punctele turistice aglomerate de pe harta 
cultului închinat lui Arsenie Boca. 

Când se instalează definitiv la Sinaia, el este singurul 
bărbat în mijlocul unui grup destul de numeros de femei: 
trei sunt țesătoare cu munca la domiciliu, una este vân- 
zătoare, nouă sunt pensionare. Cele mai multe au școala 
elementară. Două au făcut liceul. Numai Julieta are stu- 
dii superioare.! Arsenie Boca este acum pensionar al Pa- 
triarhiei. O data pe lună merge la București să-și ridice 
pensia. Îi place să fie numit „Bătrânul“. Unii îi zic „domnul 
Bătrân“... Iese rar din casă. Vecinii de pe Strada Privighe- 
torilor îl descriu drept „suspicios și enigmatic“. Hainele îi 
sunt învechite și neglijente. Pare împovărat de gânduri. 
Barba îi creşte în dezordine. 

Pe ascuns, apropiații care cred în puterile lui îi cer să 
mai facă vreo vindecare. Se pomenește într-o bună zi cu 
un tânăr de 26 de ani care suferea de un cancer gastric 
avansat. Doctorii nu-i mai dăduseră nici o șansă. Arsenie 
Boca privește „mai întâi în sus, ca și când ar fi consultat 
pe cineva...“, apoi îl atinge pe bolnav cu degetul arătător, 
coborând pe piept până în dreptul stomacului, după care 
spune: „Bine, gata, ești vindecat.“2 

Altminteri, la biserică s-ar părea că nu se mai duce. Se 
simte bătrân și ostenit: a muncit destul pentru Biserică și 
crede că „și-a făcut datoria pe deplin față de Dumnezeu“.3 

Vremurile sunt din ce în ce mai grele. Populaţia e supusă 
unui regim drastic de economisire a curentului electric și 
benzinei. Alimentele de bază sunt raționalizate. Cozi 


1. ACNSAS, I 20365, vol. II, f. 211. 
a. Marius Vasileanu, op. cit., p. 230. 
3. ACNSAS, I 002710, f. 14. 

interminabile de oameni trişti și ponosiți șerpuiesc pe 
străzi ori de câte ori magazinele alimentare primesc ouă, 
lapte, brânză, carne. Pe 14-15 noiembrie 1987, muncitorii 
de la Uzina de Autocamioane din Brașov încep să protes- 
teze împotriva tăierilor de salariu. În curând li se alătură 
şi muncitorii de la uzina Tractorul, studenţi și sute de bra- 
şoveni exasperaţi, în pragul iernii, de lipsurile vieţii de fie- 
care zi. Mânia şi disperarea celor care strigă „Vrem banii 
noștri“, „Vrem pâine fără cartelă“, „Vrem lumină și căldură“ 
transformă treptat manifestaţia în protest politic. Se aud 
din ce în ce mai des glasuri care scandează „Jos comunis- 
mul!“ şi „Jos Ceaușescu!“. 

Reacţia Securităţii este drastică și masivă: la Braşov 
descind ofițeri de Securitate și procurori din toată țara. Re- 
volta e înăbușită. Se fac arestări. Câteva sute de persoane 
sunt anchetate, iar ancheta e condusă de șeful poliției poli- 
tice Nicolae Pleșiță. Muncitorii socotiți instigatori ai revoltei 
sunt bătuţi și torturați. 61 de persoane vor fi condamnate 
la pedepse cuprinse între șase luni și trei ani de închisoare. 

La 45 de kilometri de Braşov, în casa de pe Strada Privi- 
ghetorilor din Sinaia, veștile ajung repede şi strecoară în 
suflete îngrijorare, chiar panică. Arsenie Boca și Julieta cre- 
zuseră că, departe de București, de mașinațiunile Securi- 
tăţii și de supravegherea Patriarhiei, vor avea parte de o 
bătrâneţe tihnită, lucrând în taină la răspândirea ideilor lui 
Rudolf Steiner despre viaţa creștină. Dar pericolul pare mai 
aproape ca oricând. De bună seamă, toată zona din apropi- 
erea Brașovului va fi cercetată, se vor face, poate, perchezi- 
ţii, se vor relua anchete de mult uitate, se vor pune întrebări, 
se va răstălmăci interesul lor pentru anumite cărți... 

Alarmat, speriat de ce se putea întâmpla de-acum încolo, 
Arsenie Boca face un infarct căruia îi supraviețuiește. Dar, 
peste aproape două luni, în februarie 1988, o paralizie fa- 
cială și la piciorul stâng îl țintuiește la pat. Comunică din 

ce în ce mai greu. Peste ani, se va răspândi zvonul că ar fi 
fost iradiat din ordinul lui Nicolae și al Elenei Ceaușescu. 

De-acum înainte, Julieta pare să dispară din viaţa lui. 
E îngrijit şi supravegheat în permanenţă de o iscoadă a 
Securităţii, o anume Sângeorzan Ioana, căreia îi este dat 
în grijă „BOKA ZIAN-VĂLEAN“.! Peste un an, agenţii Secu- 
rităţii ajung la concluzia că fostul călugăr „nu mai prezintă 
interes pentru securitatea statului“2. Preotul colaborator 
al Securității Gheorghe Floroiu, de la biserica Sf. Ilie Tes- 
viteanul, îi face „unele oficii religioase“3. Probabil îl spove- 
dește și-l împărtășește. 

Arsenie Boca se stinge din viață pe 28 noiembrie 1989, 
în ziua marcată în calendarul ortodox cu numele Sfântului 
Cuvios Mucenic Ștefan cel Nou. Cu ani în urmă, îi pictase 
martiriul pe absida bisericuţei de la Drăgănescu, îndrăz- 
nind astfel încă o inovaţie în pictura tradițională ortodoxă. 

Ștefan cel Nou fusese un călugăr creștin din secolul al 
VIII-lea, născut la Constantinopol în epoca împăratului 
Constantin V. Ca și el, Arsenie Boca își pierduse tatăl în 
adolescenţă. Ca și lui, îi plăcuse mult să citească și devenise 
călugăr. Ca și el, iubise pictura și icoanele. Ca și el, fusese 
hăituit de autorități pentru că îl căutau mulți oameni. Ca 
și el, știuse să folosească puterea rugăciunii. Ca și el, avu- 
sese o femeie drept ucenic apropiat. În sfârșit, ca şi el, fusese 
izgonit din mănăstire și persecutat. Povestea martirului 
creștin Ștefan cel Nou reprezentase pentru Arsenie Boca 
una dintre multele oglinzi în care își privise viața. Se dove- 
dea a fi fost ultima. 

În încercarea de a desfiinţa cultul icoanelor în Imperiul 
Bizantin, împăratul Constantin V ia măsuri drastice îm- 
potriva vieții monahale: îi silește pe călugări să îmbrace 


1. ACNSAS, I 002710, f. 18. 
2. ACNSAS, ibid., f. 20. 
3. ACNSAS, ibid., f. 19. 

haine obișnuite și să se căsătorească. Îi obligă să defileze 
în hipodrom ținând fiecare de mână câte o femeie, în hui- 
duielile spectatorilor. Porunceşte ca icoanele să fie arse, 
distruse sau acoperite cu var (așa cum se va întâmpla cu 
pictura lui Boca de la Bogata...). Îi exilează pe cei care nu 
se supun ordinelor. 

Ștefan trăiește retras într-o chilie construită de el în- 
suşi în așa fel încât să fie cât mai incomodă (așa cum 
sperase să facă Arsenie Boca la Sâmbăta). Își petrece 
timpul rugându-se, copiind manuscrise vechi și împletind 
năvoade. E un ascet vestit pentru minunile pe care le face 
și pentru credința pe care o insuflă ucenicilor săi. Unii îl 
cred vrăjitor. O tânără femeie văduvă, pe nume Ana, îi de- 
vine fiică duhovnicească. 

Ștefan își pune toată autoritatea și credinţa în slujba 
apărării icoanelor. Nici amenințările, nici torturile la care 
este supus nu-l pot convinge să treacă de partea împăra- 
tului și a iconoclaștilor. Ca să-l compromită, oamenii îm- 
păratului îl acuză că se iubeşte în ascuns cu tânăra Ana, 
iar pe ea o duc înaintea împăratului ca să depună mărturie 
împotriva călugărului. Femeia respinge toate acuzațiile. E 
aruncată în închisoare și pe urmă exilată la o mănăstire, 
unde moare curând. 

Călugărul Ștefan este apoi arestat și torturat cu bestia- 
litate. În cele din urmă, e legat de picioare cu funii și târât 
pe străzile Constantinopolului, unde mulțimile îl lovesc cu 
pietre, îi sparg capul și îl ucid. Călăii săi desprind membrele 
cadavrului, îi scot viscerele și creierul și le împrăștie în jur. 

Chiar dacă nu îndurase torturi fizice, Arsenie Boca își 
văzuse, de-a lungul anilor, chinul sufletesc ca pe martiriul 
Sfântului Ștefan cel Nou. El fusese cel târât pe străzi și 
batjocorit de ierarhia Bisericii și de Securitate, el fusese cel 
lovit de pietrele atâtor minciuni care se spuseseră, el fusese 
acel Ștefan chinuit de propria-i popularitate. În fresca din 
altarul bisericii de la Drăgănescu se desfășoară principalele 

evenimente ale vieții sfântului zugrăvit ca un călugăr al 
icoanei (analogia cu pictorul bisericesc e vădită), ca un pro- 
povăduitor al credinței care atrage mulțimi (iarăși, o aluzie 
la atracţia extraordinară pe care o stâmea Boca pe vremea 
când era preot şi duhovnic), ca unul care face „temută mă- 
năstire“ şi de aceea e persecutat de împărat (vezi experiența 
de la Prislop, unde eșuase proiectul unei comunităţi mona- 
hale intelectuale). 

Într-una dintre secvențele frescei de la Drăgănescu, 
călugărul Ștefan, reprezentat în rasă neagră, legat la brâu 
cu'o centură, desculț, cu aura sfințeniei în jurul capului, 
este înconjurat de soldaţi și torționari. Pare o întruchipare 
a rezistenței pasive. Alături, într-o altă scenă, e întins pe 
jos. Unul dintre torționari, un bărbat voinic, dezgolit până 
la brâu, îl calcă literalmente în picioare, într-o imagine 
simbolică a totalei umiliri. Privită în cheie autobiografică, 
fresca dă de înțeles că viaţa pictorului a fost un periplu 
solitar și eroic: e! a stat neclintit în fața autorităţilor și a 
preferat să fie maltratat sufletește decât să renunțe la 
credința sa (Hristos cel eteric) și la cultul icoanelor (pasi- 
unea pentru pictură). 

Pictând scenele din viața Sfântului Ștefan cel Nou, că- 
lugărul, preotul, artistul, antropozoful, omul care se făcuse 
tuturor toate, după vorba apostolului Pavel, își revăzuse 
viața în culori ce se întrepătrund ca „fapte și suferințe ale 
luminii“, Căci omul antropozofiei este omul-lumină. 

Înainte ca boala să-l ţintuiască la pat, cineva l-ar fi 
văzut pe Arsenie Boca la biserica Boteanu din București. 
Părea mult îmbătrânit, și cei care-l recunoscuse ar fi de- 
plâns starea în care se afla. Arsenie i-ar fi şoptit cu amară 
autoironie: „Îţi spun o taină pe care nu o pot spune oricui: 
şi sfinții mor!“2 


1. V.J.W. Goethe, Contribuţii la teoria culorilor, Ed. Princeps, 


Iași, 1995. 
a. Pr. Petru Vamvulescu, op. cit., p. 51. 

Pe 4 decembrie 1989, Arsenie Boca a fost înmormântat 
la 400 de kilometri depărtare de Sinaia, la Prislop, în cimi- 
tirul mănăstirii pe care fusese silit s-o părăsească în 1959. 
Sicriul a fost transportat la mănăstire de prieteni, cu o 
mașină Dacia 1300 break. În ultimele săptămâni de viaţă 
nu mai mâncase și se stinsese încet, ca o lumânare. Barba 
îi crescuse mare și sârmoasă. 

Îmbrăcat pentru prima oară după 30 de ani cu dulama 
de călugăr și odăjdii, a fost înmormântat de câțiva preoți 
apropiaţi, printre care s-au numărat Savian Bunescu, preo- 
tul de la Drăgănescu, Nicolae Streza de la Rășinari, Simion 
Todoran și Octavian Pătrașcu din Valea Jiului. Au asistat 
câteva zeci de credincioși. Unul dintre ei a fost convins că, 
în timp ce sicriul era purtat spre mormânt, Arsenie Boca 
şi-ar fi deschis ochii mari, albaștri. Altcineva i-ar fi remar- 
cat obrajii rumeni, deși trecuse aproape o săptămână de 
când murise. O călugăriță ar fi simţit în aer un miros par- 
fumat din alte lumi... Cei care i-au purtat pe umeri sicriul 
ar fi simţit că duc un fulg... La câteva zile de la înmormân- 
tare, agenții Securităţii l-ar fi dezgropat ca. să se asigure că 
se află în mormânt. 

După căderea regimului lui Nicolae Ceaușescu în de- 
cembrie 1989, Arsenie Boca a rămas un anonim, așa cum 
fusese în ultimii ani ai vieţii sale. Își mai aminteau de el 
cunoscuțţii din zona Făgărașului și a Hunedoarei și urmașii 

lor, care îi vizitau cu respect mormântul din cimitirul 
mănăstirii Prislop. La un an de la înmormântare, ar mai 
fi fost dezgropat o dată. Apoi, peste alți câțiva ani, în urma 
unor ploi abundente, cum mormântul se umpluse cu apă, 
oasele i-au fost mutate într-o noapte în alt sicriu și reîn- 
gropate. Credincioșii au băut cu evlavie din apa scoasă din 
mormânt... , 

După 1990, Julieta Constantinescu s-a străduit din 
răsputeri să-i obțină reabilitarea, publicându-i scrieri ră- 
mase în manuscris și încercând să convingă ierarhia Bi- 
sericii Ortodoxe Române de devotamentul lui și al ei față 
de cauza ortodoxiei. Cea mai bună șansă a demersului 
Julietei s-a ivit în perioada guvernării Convenţiei Demo- 
crate conduse de un partid istoric, PNȚCD, cu rădăcini 
ardelene și greco-catolice. 

Ajunși la putere, țărăniștii redeschideau problema ne- 
rezolvată a restituirii proprietăților Bisericii Greco-Cato- 
lice trecute de comuniști în patrimoniul BOR în 1948. În 
parlament se cerea, în mod repetat, respectarea principiu- 
lui restitutio in integrum. Exista pericolul ca BOR să piardă 
multe proprietăţi, clădiri și terenuri, mai ales în Ardeal, 
unde și așa mănăstirile ortodoxe fuseseră aproape inexis- 
tente. Ca fost lăcaș greco-catolic, mănăstirea Prislop s-ar 
fi putut afla pe lista restituirilor. 

Dezbaterea a coincis cu hotărârea reabilitării lui Arse- 
nie Boca și a maicii Zamfira printr-un act oficial emis de 
un sinod mitropolitan condus de mitropolitul de atunci al 
Banatului, Nicolae Corneanu, de Laurenţiu Streza, arhi- 
episcop de Sibiu și mitropolit al Ardealului, și de Timotei 
Seviciu, arhiepiscop de Arad: 

„Sinodul mitropolitan întrunit la g noiembrie 1998, luând 
în dezbatere situația ambiguă de la Mănăstirea Prislop, 
privită cu precădere din punct de vedere istoric și care se 
răsfrânge negativ asupra întregii obşti din prezent, soco- 
tește potrivit ca după Revoluţia Română, când s-au limpezit 
aspecte critice din trecut, să reabiliteze pe toți slujitorii și 

viețuitoarele de aici, cu osebire pe toate maicile și surorile 
din perioada Decretului 410/1959. Aparte socotește cazul 
Prea Cuviosului Părinte protosinghel Arsenie Boca, înde- 
părtat din mănăstire prin actul Episcopiei Aradului nr. 
1407/1959, semnat și parafat de Prea Sfinţitul Episcop An- 
drei Magieru. De asemenea și cazul Cuvioasei Maici Zam- 
fira Constantinescu, împotriva căreia s-a procedat identic, 
cu actul nr. 2408/1959 (ambele decizii se anexează în copie). 
Fundamentarea prezentei hotărâri este următoarea: 
Motivarea deciziilor este superficială, poate mai mult 
încă, incorectă, anume: „activitate ce dăunează intereselor 
bisericești“ pentru Părintele Arsenie și «neascultare și ne- 
respectarea dispoziției date de autoritatea bisericească» 
pentru Maica Zamfira. Or, este cunoscut faptul că Părintele 
Arsenie a lucrat constant potrivit intereselor bisericești, 
restaurând în acest răstimp mănăstirea în cauză prin an- 
gajarea personală în toate muncile de aici: tencuiala pentru 
pregătirea frescei, ridicarea schelei pentru pictura ce urma 
să o execute personal, sculptarea iconostaselor și a strane- 
lor, în general lucrarea întregului mobilier, restaurarea 
bisericii și a clădirilor anexe, la care a adăugat altele noi, 
înzestrându-le cu toate cele privind gospodăria (saivan de 
oi, grajd de vite etc.), pentru a nu întrelăsa amenajarea și 
decorarea întregii curți, un adevărat parc natural, străjuit 
de o clopotniță pe stâncă, în admiraţia tuturor. Toate lucră- 
rile efectuate după anul redeschiderii, adică 1976, și pe 
parcursul a mai mult de două decenii, au respectat planu- 
rile Prea Cuvioșiei Sale, viața însăși a mănăstirii fiind 
tributară rânduielilor pe care, cu obștea încropită în 1949 
și transformată în mănăstire de maici în luna aprilie 1950, 
le-a respectat cu sfințenie. De subliniat că obștea nu s-a 
înstrăinat nici un moment de viața Bisericii Ortodoxe 
Române, ci s-a reorganizat pe măsura posibilităţilor, de-a 
lungul unui deceniu, în localitatea Sinaia, unde Așeză- 
mântul compus din două case în str. Privighetorilor nr. 16, 
timp de 30 de ani, adică până în prezent, s-a considerat 

un adevărat metoc al Mănăstirii Prislop, ajutând perma- 
nent mănăstirea și prosperitatea ei. 

Se menţionează că, deși s-a considerat nevinovat, rein- 
trând chiar în serviciul Sfintei Patriarhii, la Atelierul de 
la Schitul Maicilor, cu încadrarea de muncitor pictor, Pă- 
rintele Arsenie nu a voit să încalce decizia unui ierarh, în 
semn de adevărată ascultare călugărească, nemaislujind, 
ci doar participând la slujbe, ca și [sic!] cântăreț de strană, 
rămânând încă duhovnic, fără a spovedi, ci doar în înţele- 
sul de îndrumător spiritual, pentru generaţii de preoți și 
credincioși, care i-au păstrat şi îi poartă o recunoștință 
aleasă. De subliniat că, atât în timpul vieţii, personal Prea 
Cuvioșia Sa, cât și, după moarte, obştea mănăstirească nu 
au împărtășit deviațţiile unora dintre credincioși. 

În ceea ce priveşte pe Maica Zamfira, neascultarea ei a 
constat în refuzul ducerii la îndeplinire a deciziei amintite. 
(De observat însă că numerele succesive ale actelor denotă 
caracterul premeditat al acestora, legat de două persona- 
lităţi ce nu intrau direct în prevederile actului arătat.) 

Din mărturiile celor care au trăit evenimentele din 
1959 şi imediat următoare, rezultă că P.S. Episcop Andrei, 
în momentul redactării actelor de referință, nu era în 
măsură de a iscăli valid. În plus, a făgăduit că va rechema 
imediat pe cei îndepărtați după ce va primi avizul patri- 
arhului Justinian. (Pentru edificare se anexează scrisoa- 
rea Maicii Teofana. Totodată, se citează lucrările Pr. Prof. 
M. Păcurariu, Istoria Mănăstirii Prislop, P. Berariu, Epi- 
scopul Andrei Magieru.) 

Odată cu reluarea vieții monahale la Prislop, în 1976, 
ierarhii Eparhiei Aradului, în asentimentul preoților și cu 
concursul credincioșilor, au păstrat caracterul îndătinat 
al sfintei mănăstiri, așa cum l-a reliefat Părintele Arsenie. 

În consecință, respectând dreptarul bisericesc, se anu- 
lează Deciziile nr. 2407 și 2408/1959, considerând reinte- 
grați în viața obștei prislopene pe toți cei împricinaţi. 

Semnat: Nicolae, Mitropolit, Laurenţiu (Streza) Epi- 
scop, Timotei Seviciu, Episcop.“ 

Din document reiese că Arsenie Boca a fost un om gos- 
podar și un pictor priceput. Calitatea și prestația sa de 
călugăr, preot și duhovnic ortodox sunt trecute sub tăcere. 
Preocupările sale pentru științele oculte, spiritualism și 
antropozofie constituie, până în zilele noastre, partea cea 
mai delicată a evaluării activităţii lui creștine din perspec- 
tiva dogmelor bisericești. „Bine că l-a strâns Dumnezeu 
pe Boca înainte de 1989, că, în libertatea asta, cine știe ce 
mai făcea...!“, spune Ioanichie Bălan, unul dintre duhov- 
nicii care se îndoiesc de sfinţenia lui, într-un dialog cu alt 
cunoscut duhovnic, Arsenie Papacioc. (Conversaţia lor 
înregistrată circulă pe internet sub titlul Despre rătăcirile 
Părintelui Arsenie Boca.) 

După reabilitare, o strategie politico-financiaro-biseri- 
cească a luat treptat locul unei evaluări autentice, um- 
brind restituirea adevărului despre împlinirile, îndoielile, 
lașităţile, întunecările ori iluminările din viața lui Arsenie 
Boca. Începând cu 2016, o comisie constituită la iniţiativa 
Mitropoliei Ardealului și a Episcopiilor Devei și Hunedoa- 
rei analizează argumentele, documentele și mărturiile care 
ar putea să justifice o eventuală canonizare a lui Arsenie 
Boca și numele de Sfânt al Ardealului. 

Pentru cei dispuși să descopere omul din spatele mitu- 
lui, el este, încă din tinereţe, o victimă a politicii eclezias- 
tice de culise a mitropolitului Nicolae Bălan, iar în anii de 
după reabilitare, o victimă a competiției confesionale din 
Transilvania, dublată, de data aceasta, de o prodigioasă 
industrie a miraculosului. Profilul lui de ascet intelectual 
frământat de misterele morţii și de lumile nevăzutului, 
umorul lui adesea amar, histrionismul, vanitatea și inte- 
ligenţa lui iscoditoare se pierd sub valul uriaș de supers- 
tiții magico-religioase, care, exploatate turistic, aduc BOR 


1. Apud Cărarea Împărăției, pp. 346-348. 

şi firmelor ce promovează „brandul“ Arsenie Boca, potrivit 
unei evaluări din 2015, peste 20 de milioane de euro anual, 
bani neimpozitați. 

Cultul lui învie însă un județ și un oraș sortite, altmin- 
teri, colapsului financiar. Dintr-un oraș siderurgic în ago- 
nie, trist și anost, Hunedoara s-a transformat în anii din 
urmă într-un oraș turistic în care hotelurile, pensiunile, 
restaurantele, micul comerț stradal, castelul Huniazilor, 
muzeele și expoziţiile înfloresc și prosperă în umbra cele- 
brităţii de la Prislop a lui Arsenie Boca. 

Mănăstirea unde se află mormântul lui iradiază pros- 
peritate și oferă o formă de entertainment religios tentantă 
pentru orice firmă de turism. Oameni care, altminteri, nu 
şi-ar permite să plece de acasă, din cartierul, din satul sau 
din orașul lor, și și-ar petrece timpul în fața televizorului 
economisesc bani ca să meargă în excursie la mormântul 
lui Arsenie Boca. Agenţii de turism specializate le promit 
că acolo se întâmplă minuni. Stau ore întregi la coadă ca 
să se apropie de crucea pe care e scris numele lui. Intră în 
vorbă cu necunoscuți, povestesc, schimbă impresii, idei, 
păreri, trăiesc bucuria de a fi împreună cu alții. Apoi, în- 
torși la casele lor, cu sufletul mai ușor, povestesc mai de- 
parte vecinilor, rudelor, cunoscuţilor unde au fost și ce au 
trăit, așteptând un nou prilej de călătorie și de aventură. 
Cu siguranță, autorul acestei minuni a comunicării din 
viața lor este Arsenie Boca. 

Minunea are însă un preț: cel mai cunoscut nume al 
României contemporane rămâne, pentru zeci de mii de 
pelerini care i se închină, numele unui mare necunoscut. 
Nu pot decât să sper că, pe drumul spre Prislop, unii dintre 
ei vor descoperi în această carte un om la fel de fascinant 
ca necunoscutul pe care-l venerează. 

„...La mine vine multă lume. Eu însă nu le fac 
nimic, decât stau de vorbă cu ei, îi îndrum — și 
când pleacă spun că au fost schimbaţi, și atunci 


_eimă consideră făcător de minuni.“ 
ARSENIE BOCA 
declarație din dosarul său de Securitate 


Arsenie Boca. Cine este acest om care dă sens 
şi speranță atâtor vieţi deznădăjduite? Este cul- 
tul lui o vastă operaţiune de marketing religios, 
şi-atât? Are viaţa lui datele recognoscibile ale 
vieților de sfinţi ai creștinătății? Cum se face că 
un om preocupat de profunde căutări intelectuale 
şi care s-a declarat în repetate rânduri împotriva 
„minunismului“ a ajuns să fie asociat atât de in- 
sistent cu miracolul, cu fantasticul, cu paranor- 
malul? Am încercat să dau câteva răspunsuri 
scriindu-i povestea. 
Sunt încredinţată că, dincolo de procesul de cano- 
nizare a lui Arsenie Boca și de controversele pe 
care acesta le stârnește, dincolo de turismul reli- 
gios și de politicile bisericești, biografia lui este 
cel puţin la fel de pasionantă ca un pelerinaj la 
locurile secrete din noi înșine, unde se nasc deo- 
potrivă spaimele și speranţele. 

TATIANA NICULESCU 


